
SUNCE DJEVER I NEVA NEVIČICA I DRUGE PRIČE 


Ovaj izbor nudi samo nekoliko bisera iz niske zva- 
ne Priče iz davnine Ivane Brlić-Mažuranić. Već u najra- 
nijim danima djetinjstva generacije mladih susreću se s 
tim pričama u slikovnicama, u raznim uprizorenjima u 
kazalištima, a ponajčešće lutkarskima. No za puni i is- 
tinski doživljaj spisateljičinih djela najbolje ih je 
pročitati Što to Ivana Brlić-Mažuranić priča? 
Kako zapliće i raspliće osjetljivo tkivo svoje pripo- 
vjedne proze? Proze kojom caruje ljubav, radišnost, 
ljepota ... 


Ma koliko da je vrijeme u kojem je Ivana Brlić- 
-Mažuranić djelovala, pisala i govorila mladima u iz- 
vjesnom smislu daleko (ta već je prošlo 114 godina 
od njezina rođenja, a i pedeset od njezine smrti) — 
njene žudnje, osjećanja, razmišljanja, njena ljubav 
pretočena u priče, bajke, kazivanja, itekako zrače to- 
plinom, uznose, odjekuju i danas. 


Beskrajna i požrtvovna ljubav između hrabrog i 
vjernog Oleha bana i Neve Nevičice, između brata Ja- 
glenca i sestrice Rutvice, između orijaša, »golemog i 
neuputnog« Regoča i Kosjenke; pa neizmjerna ljubav 
majke prema sinu u Šumi Striborovoj, ljubav djeda 
Vjesta prema Potjehu. — još uvijek i nadasve opleme- 
njuju. Pobuđuju na razmišljanje, susjećanje, bude po- 
riv za pravdom, istinom, dobrotom. A zar može posto- 
jati vrijeme u kojem bismo to smjeli zanemariti? Od- 
govor na to pitanje — iz dana u dan, iz godine u go- 

dinu, iz vremena u vrijeme daju najbolje čitatelji sa- 
mi. I oni jučerašnji, i oni današnji, ali i oni sutrašnji. 

Sunce djever i Neva Nevičica, kao i druge priče 
iz ove knjižice nisu samo u suglasju s lektirom za pe- 
ti, već i za treći, četvrti i šesti razred osnovne škole. 
Dakako, ne bi trebalo isticati kako one zaslužuju da 
se nađu u rukama starijih, ali i još mlađih od spome- 
nutih. 

Priče iz davnine Ivane Brlić-Mažuranić prevođene 
su na mnoge jezike. Poznate su diljem svijeta. O spi- 
sateljici i njezinu djelu pisala su mnoga istaknuta knji- 
ževnička pera. Spomenimo samo neka: Antun Gustav 
Matoš, Dragutin Domjanić, Antun Branko Šimić, Ivo 
Kozarčanin, Antun Barac i drugi. 

»Ona je velika vračarica i čarobnica što uzdiže ru- 
ke nad žrtvenikom prizivajući duh vilinskoga svijeta. 
Sve što se u tom prizvanom svijetu događa poezija je, 
sudbonosno je, srž je, nezamjenjivo je.«* 


Narod koji je imao sreću da u svom krilu odnje- 
dri Ivanu Brlić-Mažuranić, ne bez razloga prozvanu i 
hrvatskim Andersenom, i ne bez razloga prvom ženom 
koja je postala članica Jugoslavenske akademije zna- 
nosti i umjetnosti, neće dopustiti da se njezina luč, 
njezina riječ i poruka, njezina djela ikad ugase. 
Prilog tome je i ova knjiga. 
Marija Duš 


Da me može prepoznati Sun- 
ce i ono bi mi u svatove došlo. 
Bilo bi mi Sunce djever u svato- 
* Vesna Krmpotić u »Telegramu« 9. III. 1962. vima, J er mi tako narekoše vile. 

SUNCE DJEVER I NEVA NEVIČICA 


Tako bili mlinar i mlinarica, a oboje bili tvrda 
i krivična srca. Kad bi careve sluge donijele žito 
da se samelje, mlinar samelje žito, ništa ne uzme 
za platu i još pošalje caru milošte, samo da se u- 
mili silnom caru i njegovoj kćeri, oholoj carevni. 
Kad pak dođe sirotinja da samelje žito, mlinar uzi- 
ma od dvije mjerice jednu sebi za platu i druga- 
čije neće da melje. 


Tako jednog dana, a bilo to ravno o Koledama 
i ciča zima, dođe do mlina neka baka, a na baki 
krpe i dronjci. Stajao mlin u gaju na potoku, i nit- 
ko nije mogao znati odakle je baka došla. 


Ono pak ne bijaše baka kao što jesu bake, 
već ono bijaše Mokoš. A Mokoš znala je u svašta 
da se pretvori: i u pticu i u zmiju i u baku i u dje- 
vojku. I još mogaše Mokoš svašta načiniti: i zla i 
dobra. Al jao si ga onomu koji joj se zamjeri, jer 
bijaše vrlo pakosna. Stanovala Mokoš u glibu na- 
kraj močvara gdje je jeseni sunce sjedalo. Kod nje 
bi Sunce sve zime noćivalo, a Mokoš znala i ljute 
irave i krepke pregovore, te bajlila i tetošila neja- 
ko Sunašce, dok se ne bi o Koledama pomladilo i 
nanovo prosinulo! 


Kolede. Zimske svetkovine, a slave se zadnjih dana mjese- 
ca prosinca u slavu Sunca, koje tih dana iznovice pro- 
sine (odatle i ime prosinac). (Objašnjenje I. B. M. 

Mokoš. Neka moćna sila koja je po vjerovanju Starih Sla- 
vena vladala na zemlji, valjda poglavito po močvara- 
ma. Ona se pominje u savezu s nebeskim gromovni- 
kom Perunom. (Objašnjenje I. B. M.) 

bajliti (tal) — zabavljati djecu 


— Dobar vam dan — nazove dakle baka Mo- 
koš mlinaru i mlinarici — i da mi sameljete ovu 
torbu žita. 

Stavi baka torbu na tle, a mlinar će: 

— Samljet ću: polak torbe tebi za pogaču, a 
polak meni za naplatu. 

— Nemoj tako, sinko! Uzmanjkat će mi za po- 
gaču kolednicu, jer eto u mene šest sinova, a sed- 
mo unuče Sunce mi se rodilo. 

— Idi ne bulazni, stara budalo — otrese se mli- 
nar. — Baš i naličiš da budeš Sunčeva baka! 

Pa amo-tamo, al mlinar ne htjede nikako da 
melje bez po torbe, a baka uprti opet svoju torbu 
i ode stazom kuda bijaše i došla. 

. Bila u mlinara kćerka, krasna djevojčica, a zva- 
li je Neva Nevičica. Čim se bijaše ona rodila, oku- 
pale je vile u omaji te se od nje svako zlo odma- 
hivalo kao voda od mlina. I još joj narekoše vile 
da će joj u svatovima biti Sunce djeverom; ele, o- 
na Sunčeva nevjestica. Zato je i nazvali: Neva Ne- 
vičica, a bila ona prekrasna i uvijek nasmijana kao 
vedar dan. ' 

Ražalilo se Nevi Nevičici kad je mlinar onako 
otpravio baku. Ode ona, dočeka baku u gaju i reče: 

— Vrati se, bako, sutra, kad budem sama. Sa- 
mljet ću ti žito bez plate. 

Sutradan mlinar i mlinarica odoše u šumu da 
usijeku badnjak za ognjište, a Neva Nevičica osta 
sama. Ne potraja dugo, eto bake sa torbom. 

— Dobra ti kob, djevojčice — reče baka. 

— I tebi dobra bila — odvrati Neva Nevičica. 
— Čekaj, bako, da otvorimo mlin. 


omaja (omaha). Voda što se omahuje (prska) od mlinskog 
kola. U toj vodi i danas seoske žene kupaju djecu da 
bi se od njih zlo omahivalo. (Objašnjenje I. B. M.) 

Bijaše ono maleni mlin žličar, hvatao vodu u 
četiri prekrštene žlice te se okretao kao vreteno. 
Mlinar bijaše pak zapeo mlin, te Neva Nevičica mo- 
rade do koljena u leden potok dok otpusti zavor. 

Zaklepeće mlin, krenu se žrvnjevi, i samelje 
Neva Nevičica žito baki. Napuni joj torbu brašna 
i ništa ne uze za platu. 

* — E, hvala ti, djevojčice — reče baka Mokoš 
— bit ću ti na pomoći kud god budeš nogom pro- 
lazila, kad nisi čuvala nožice od ledene vodice, niti 
ruke od neplaćene muke. I još ću kazati momu u- 
nuku Suncu tko ga ovo dariva pogačom. — Onda 
uze baka brašno i ode. 

Od tog dana ništa u mlinu bez Neve Nevičice 
biti ne mogaše. Dok se ona ne takne mlina, dotle 
ne hvataju žlice vodu; ako se ona ne nagledne u 
miičnjak, u njemu nikad brašna. Ma koliko u nje- 
ga padalo sa žrvnjeva, sve ko da u zemlju propa- 
da: mlčnjak prazan dok ne zime u njega Neva Ne- 
vičica. Pa tako i sa svime bilo što se mlina držalo. 

Trajalo to dosta dana, trajalo i potrajalo, al 
mlinar i mlinarica stali nenavidjeti kćerku i mrziti 
na nju. Više li se ona pašti i više li zarađuje, to 
mrkije oni na nju gledaju, gdje ona može sve pje- 
vajući, a oni ne mogu ni zube lomeći. 

Bilo tako jednog jutra, u Krijesnim danima, 
kad Sunce, silno i žarko, prolazilo po pol neba kao 
žeženo zlato. Nije više Sunce u glibu noćivalo, niti 
ga Mokoš bajlila, nego Sunce vladalo svijetom, slu- 
šali ga i nebo i zemljica. Sjela Neva Nevičica o Kri- 
jesu pred mlin te pomislila: 


zavor — spojni klin 

mučnjak — sanduk za brašno, mučnica 

paštiti se — truditi se 

Krijes. Svetkovina posvećena ljetnom Suncu kad je u svo- 
joj najvećoj snazi. (Objašnjenje I. B. M.) 

— Da mi je otići odavde kad im mrzovoljnima 
ne mogu da ugodim. 

Istom ona tako pomislila, al se već pred njom 
stvorila ona baka što bijaše Mokoš. 

— Ja ću ti pomoći, al valja da me u svemu 
poslušaš i pazi da mi se ne zamjeriš — reče baka. 
— Evo jutros išetala ohola carevna po livadi, izgu- 
bila ključeve od škrinje i rušnice te sad ne može 
.do krune ni do odore. Razglasila carevna: tko nađe 
ključeve, ako je momak, bit će mu carevna ljuba 
i vjerenica, ako li je djevojka, uzet će je carevna 
za prvu dvorjanicu. A ti hajde sa mnom, pokazat 
ću ti gdje u štiru leže ključevi. Odnijet ćeš ključe 
carevni i bit ćeš joj prva dvorjanica. Svilom ćeš 
se zagrtati i carevni uz koljeno sjediti. 

Stvori se odmah Mokoš prepelicom, a Neva Ne- 
vičica pođe za njom. 

Tako dođoše na livadu pred careve dvore. Po 
livadi razišli se kićeni junaci i plemenite gospođe, 
a oko livade komnjušari bijesne konje podržaju. 
Samo jednog konja ne drži konjušar već ga drži 
boso siroče. Bio ono konj Oleha bana, a bio konj 
najžešći. Oleh ban pak junak najljepši pod nebe- 
skom kapom. Svatko može poznati Oleha bana me- 
đu onolikim banima i županima, jer na njemu o- 
dora nekićena, al bijela čelenka gizdavija od svih 
ostalih. 

Hodaju tako junaci i plemenite gospođe liva- 
dom i sve čizmicama travu razgrću ne bi li našli 
ključeve. Samo Oleh ban slabo se za ključeve ogle- 
da kano da mu je do igre i obijesti. A na prozor 
carevna izgleda i pazi kojeg li će sreća poslužiti. 
Dobro pazi ohola carevna i sve sebi dobru sreću 
baje ne bi li Oleh ban ključeve našao. 
rušnica — Škrinja za spremanje ruha (odijela) 
štir — vrsta korova ; 
čelenka (tur.) — nakit na kapi u obliku perjanice 

Kad došla Neva Nevičica i pred njome prepe- 
lica, nitko ih na livadi i ne opazio doli jedinoga 
Oleha bana. 

— Još ne vidjeh ovako mile djevojčice — po- 
misli Oleh ban i pođe spram nje. 

Al uto opazila Nevu Nevičicu i carevna s pro- 
zora, te kako bijaše ohola i nesmišljena, i ne po- 
gleda kako je ono milo djevojče nego se razljuti i 


reče: — Toga bi se još htjelo da ova priprosta dje- 
vojka nađe ključeve te da mi postane dvorjani- 
com! — Tako pomisli i odmah odašalje sluge da 


otjeraju onu djevojčicu. 

Ide livadom Neva Nevičica kud je vodi prepe- 
lica. Tako dođoše do pol livade gdje se bijaše štir 
razrastao. Razmakne prepelica dva lista nakraj šti- 
ra, a pod njima ključevi. | 

Sagnu se Neva Nevičica i digne ključeve, a kad 
pogleda na careve dvore i zagleda oholu carevnu, 
uplaši se Neva Nevičica i pomisli: »Gdje bih ja bila 
carevni dvorjanica!« 

Kad ovako pomisli, ogleda se ona, a uz nju 
divan junak kao da se suncem bratimio. Bijaše to 
Oleh ban. . : 

Brzo smisli Neva Nevičica, ne učini kako joj 
bijaše Mokoš zapovjedila nego pruži ključeve Olehu 
banu: : 

"— Evo tebi ključevi, neznani junače, nek ti bu- 
de carevna ljubom i vjerenicom — reče Neva Ne- 
vičica i ne može da skine očiju sa divnoga junaka. 

Ali uto dođoše i sluge sa bičevima te se nemilo 
okosnuše na Nevu Nevičicu da je po zapovijedi 
carevne protjeraju sa livade. Kad ovo vidio Oleh 
ban, brže se junak smislio te odgovara Nevi Nevi- 
čici: 

— Hvala tebi na ključevima, mila djevojčice, 
al sam eto drugo zamislio. Ti ćeš meni biti ljuba i 

vjerenica jer si ljepša nego jutarnja zvjezdica. Evo 
dobrog konja moga, ponijet će nas u moju pustu 
banovinu. 


Radosna pođe Neva Nevičica uz Oleha bana, a 
on je digne do sebe na konja. Kad na dobrom ko- 
nju poletješe carevni uz prozore, vješto se baci O- 
leh ban ključevima, te se upravo na okno ovjesiše. 

— Evo ključevi, svijetla carevno — doviknu 
Oleh ban carevni — u sreći nosila krunu i odoru, 
a ja sam sebi našao djevojku. 


Svu noć jezdio Oleh ban s djevojčicom, a pred 
zoru stigoše u pustu banovinu, do hrastove građine 
Oleha bana. Oko hrastove gradine tri opkopa, a 
nasred gradine čađavi dom. 

— To su dvori Oleha bana — reče junak Nevi 
Nevičici, te se i sam nasmijao gdje boljih dvorova 
nema. Al se nasmijala bolje Neva Nevičica gdje će 
banovati uz takvoga divnog junaka. 


Tako oni umah narediše svatove da se proslavi 
vjenčanje. Uzvaše dvadeset junaka i dvadeset ubo- 
gih sirota, a više naroda i ne bilo u pustoj banovi- 
ni. Pa da ih bude više i veselije, pozvaše još iz pla- 
nine vuka i vučicu te surog orla i sivog kraguja, a 
Nevi Nevičici dvije djeveruše: grlicu i tanku lasta- 
vicu. i: 

I još se Neva Nevičica pohvalila Olehu banu: 

— Da me može prepoznati Sunce, i ono bi mi 
u svatove došlo. Bilo bi mi Sunce djever u svato- 
vima jer mi tako narekoše vile. 


Sakupiše se, ele, svatovi u čađavome dvoru da 
piruju — a ne znadu: huda im se sreća piše. 


* 
kraguj — kobac 

Ujelo oholu carevnu za srce kad joj ono Oleh 
ban dobacio ključeve, te pred tolikom gospodom, 
pred banima i županima, zahvalio na svijetloj ca- 
revni, a privolio neznanoj djevojci. 

Nagovara carevna cara, oca svoga, moli ga i 
zaklinje, dok ga ne namoli te joj car predade svoju 
vojsku silenu. Vojska krene na dobrim konjima k 
pustoj banovini Oleha bana, a vodi je ljuta carevna. 

Baš svatovi za stol, a vojska na vidiku. Tolika 
.je silna te je pokrila svu pustu banovinu da ne 
možeš ni pedlja zemlje ugledati. A pred vojskom 
glasonoša viče neka svatko živ na svijetu čuje: 

— Ide silna vojska izabrana da pokori prko- 
njicu bana. Živoga će bana uhvatiti, a banici srce 
izvaditi. ' 

Kad to čuo Oleh ban, upita Nevu Nevičicu: 

— Bojiš li se, krasna djevojčice? 

— Ne bojim se — odgovori ona radosno — 
uzdam se u mrkog vuka i vučicu, u dvadeset juna- 
ka i dvadeset sirotinje, a ponajviše u junaka Oleha 
bana. I još imam dobre djeveruše: grlicu i tanku 
lastavicu. 

' Nasmija se Oleh ban, al već bijahu svatovi 
poskakali na noge lagane. Uhvatili junačko oružje 
i junaci i sirotinja, stali uz prozore doma čađavo- 
ga i nategnuli dobre lukove i svilene tetive da čeka- 
ju carevnu i vojsku. Ali ono bila vojska tako silna, 
te joj odoljeti ne može ni Oleh ban ni njegovi sva- 
tovi, ni njegov dom čađavi. 

Prvi poginuše mrki vuk i vučica, jer presko- 
čiše gradinu i okope i srnuše pred carevu vojsku 
da sred vojske povade oči oholoj carevni. Al se 
diže stotinu kijača, brani vojska oholu carevnu, 
prkonjica (umanjenica od prkonja) — onaj koji prkosi, 


prznica, svađalica 
kijača — debela, kvrgava batina 

polomi krila orlu i kraguju i još ih teški konji s 
crnom zemljom sastavili. 

Sve bliže silna vojska prilazi k domu čađavo- 
me, a kad je bila već na domaku, otpustili svato- 
vi svilene tetive te lakim strelicama pozdravili voj- 
sku. Al ne čekaju ljuti strijelci ljute carevne. 

Poletješe strijele i tamo i amo, a ono nebro- 
jeni strijelci u vojsci bijahu, te se osuše strijele 
na prozore doma čađavoga kao nebeska pomora. 
Na svakome junaku po dvije, po tri rane, a na si- 
rotinji ima i desetak. 

Najtežih rana dopanuo Oleh ban, te mu juna- 
ku i ruke preklonule, toliko ga rane ovladale. 

Pođe hitra Neva Nevičica uz Oleha bana da mu 
na dvoru doma čađavoga ispere rane. Dok ona 
njemu rane ispirala, reče Oleh ban: 

— Slabo smo se sreće nanosili, moja Nevo Ne- 
vičice. Nemaš više u koga da se uzdaš, a evo voj- 
ske na vratima doma čađavoga! Polomit će hrasto- 
ve zapornje, razvaliti starodrevna vrata, izginusmo, 
pogibosmo i vuci i orlovi i junaci i sirotinja i Oleh 
ban i njegova Neva Nevičica! 

Ali se Neva Nevičica jadu domislila pa reče: 

— Ne boj se, bane, poslat ću ti grličicu da 
nam dovede Mokoš iz močvara. Svašta Mokoš zna- 
de i učiniti može, ona će nam pomoći. 

Poslala Neva Nevičica hitru grlicu. Otprhnula si- 
va grličica, brža je nego sve tetive strelica, pa je 
strijele carske ne stigoše. Odletjela i dovela Mokoš 
iz močvara. A Mokoš se bila stvorila vranom i sjela 
na sljeme doma čađavoga. 

Al već i vojska na vrata udarila. Stale udarati 
teške kijače o vrata i vratnice, stoji stuka, stoji lu- 


stuka — lupa od snažnih udaraca 

pa, tutnji veža i nadvorje doma čađavoga, kao da 
paklena krupa o vrata Oleha bana lupa. 

— Sretna bila, moja Mokoši — molila se kras- 
na Nevičica crnoj vrani — sretna bila, hajde nam 
pomozi od opake carevne, eto pogibosmo mladi! 

Ali Mokoš pakosna jedva dočekala da svoj jad 
iskali. Zatrepće vrana crnim krilima te progovori: 

— Pomozi si sama, moja golubice! Bješe mene 
poslušati, bješe carevni ključe odnijeti. Ti bi se ca- 
revni umilila, pa bi sada njojzi uz koljeno sjedila, 
svila bi te odijevala, a zlatna kupa napajala. Što si 
htjela, to si dočekala! Evo ti sad doma čađavoga, 
u domu ranjena sirotinja, a pred domom vojska ne- 
brojena. Neka ti pomaže tko te tako naučio! | 

Kad je ovo čuo Oleh ban, skoči ranjen junak 
na noge i povika bijesno: 

— Ostavi se, Nevo Nevičice, jalova posla! Gdje 
je vrana još pomogla junaku! A ti mi bježi s kro- 
va, crna zlokobnice, da ne tratim lagane strelice, 
da ne strijeljam po sljemenu ptice. — Zatim ogrli 
Oleh ban Nevu Nevičicu i reče: . 


— Kad poginem sred careve vojske, idi, moja 
krasna Nevičice, pokloni se carevni, pa budi ljutoj 
carevni dvorjanica, što si trebala biti Olehu banu 
banica. — Stužio se junak Oleh ban, ali onda se 
otrgne od Nevičice, srne kroz nadvorje i vežu da 
odigne hrastove zapornje, da otvori vrata vojsci 
nebrojenoj, da pogine ili da se probije kroz vojsku. 

Osta sama na dvoru Neva Nevičica, a nad njo- 
me na krovu crna Mokoš. Čuje se gdje padaju teš- 
ki zapornji — sad će stara vrata popustiti, sad će 
vojska nesmiljena nasrnuti, Oleha bana sužnjem 
učiniti, a njojzi, miloj djevojčici, srce izvaditi. Hit- 
re misli prevrće Neva Nevičica: što će i kako će? 
Oglednu se krasna Nevičica ne bi li se tkogod smi- 
lovao, iz ljute nevolje pomogao! Oglednu se milo 
i premilo i po zemlji i po nebu. Kad u nebo po- 
glednula, a nebom Sunce prolazilo, žarko kao že- 
ženo zlato. Kada ona k Suncu pogledala, zadivilo 
se Sunce onolikoj milini, pak se odmah na nju o- 
gledalo. Zagledali se Sunce i Neva Nevičica, a kako 
se zgledali, tako se upoznali, te se odmah Sunce 
dosjetilo: »Evo, to je ona nevjestica kojoj idem 
Sunce u svatove. U dobar čas mi pogače darivala, 
u bolji čas je k meni pogledala.« 

Čulo Sunce kako se čas prije Mokoš okosnula 
na Nevu Nevičicu i kako joj pakosna ne htjede da 
pomogne, pa se sada Sunce gromko prokaralo. Od 
straha zanijemjela cijela banovina, od straha se 
spustile sjekire i kijače, a silno Sunce nad Mokoši 
grmjelo: 

— Ej dadiljo, srce nemilo! Kad bi pakost svi- 
jetu pravdu krojila, gurava bi pravda nastanula! 
Ako si me iz gliba odbajlila, u glibu si jadna i os- 
tala. Nisi sa mnom mebom prošetala, nit si sa 
mnom s neba pogledala, da bi znala pravdu otkro- 
Jiti. Ej, dadiljo, srce nemilo! Zar će o Krijesu silno 

Sunce zaboraviti tko ga slabašna o Koledama da- 
rivao? Il će djever Sunce zamjeriti nevjesti što os- 
tavi caru dvore a carevni dvorjanstvo, te privoli po 
srcu junaku? Propadaj u zemlju, crna dadiljo, ti u 
zemlju, a ja sa nebesa, da pomognemo čestitog ju- 
naka i njegovu krasnu djevičicu. 


Sluša i nebo i zemlja Sunce, kako ga ne bi po- 
slušala crna vrana što bijaše Mokoš! Odmah Mokoš 
u zemlju propala da učini po zapovijedi Suncu. 


A Sunce, koliko bilo žarko po sebi, toliko se 
još više osililo. Udri Sunce odozgora, ražarilo pus- 
tu banovinu, razgrijalo i nebo i zemlju; gvozdenu 
bi planinu usijalo! 


Razbijelješe se šljemovi na nesmiljenoj vojsci, 
usijaše se oni teški oklopi, ražariše se koplja i sje- 
kire. Uhvatila omara ljutu carevnu, uhvatila omara 
strijelce nebrojene gdje im gori mozak pod šljemo- 
vima, a prsa im sopću od žege pod oklopom. Koga 
krov ne čuva, taj živ ne ostaje. Omara vojsku k 
zemlji oborila. Jedan drugomu preko pasa pada; 
ovaj onog pobratima zove — još ne zovnu, a već 
se oborio. 


Mori tako sunce vojsku nesmiljenu, a Mokoš 
pod vojskom Suncu pomagala i duboke glibe ot- 
vorila. Gdje kojega sunce oborilo, tu se pod njim 
i glib otvorio: u glib pada, a glib se zatvara; gdje 
stajao, tu mu grob nastao. 

Propadao tako vojak za vojakom, tako strije- 
. Jac za strijelcem, tako carevna, tako oružje bojno i 
sjekire i kijače. Strahota je pogledati onoliku voj- 
sku gdje joj Sunce sudi a zemlja pokapa! Kratko 
doba, jedan ili dva časa, i nestade ona silna voj- 
ska, a u banovini nigdje žive duše. Samo koji bili 
pod krovom doma čađavoga, oni živi ostali. 

Opet leži tiha pusta banovina Oleha bana, a na 
prozor izvirila radosna djevičica, Neva Nevičica, 
da vidi e da li se diever ublažio što je pakost po 
svijetu pomorio! 

* 


Brzo preboljeli rane junaci, jer im dobra sre- 
ća poslužila, još brže preboljela sirotinja, jer je 
sirotinju bijeda naučila. A Oleh ban ni bolovati ne 
može kraj onakve Neve Nevičice. Nego u zoru oda- 
slaše tanku lastavicu sa pozdravljem k Suncu. Vra- 
tila se do mraka lastavica, donijela od Sunca od- 
zdravlje i da za sutra narede svatove jer će im dje- 
ver u svatove doći. 

Tako naredili, tako uzvali, a što ono bijahu 
svatovi i što se pojavilo po pustoj banovini, toga 
više nema za sto godina ni u devet carevina. 


»Rutvice! sestrice!" — kliknu 
Jaglenac i poleti lagan kao noćna 
lepirica preko šaša, preko lopo- 
ča, preko trave vodene na otočić. 
Zagrliše se, izljubiše se, sjedoše 
na mjesečini pred crkvicom. 


BRATAC JAGLENAC | SESTRICA RUTVICA 

Navalili neprijatelji na tvrdi grad neke pleme- 
nite i dobre kneginje. Kneginja nije mogla da tako 
brzo skupi svoju veliku i vjernu vojsku i da obra- 
ni svoj tvrdi grad, nego je morala pobjeći noću sa 
svojim sinom, sa malim kneževićem, u naručju. 

Bježala ona tako cijelu noć, a kad je već počeo 
dan svitati, dođoše oni pod strašnu Kitež-planinu 
koja bijaše na kraju kneževine. 

Nigdje na svijetu nije u to doba više bilo ni 
zmajeva, ni vila, ni vještica, ni kakvih hudoba. Bi- 
jaše ih protjerao sveti krst i razum ljudski. Samo 
u Kitežsplanini bijaše se još zaklonio posljednji 
Zmaj Ognjeni, a dvorilo ga sedam vila Zatočnica. 
Zato bijaše strašna Kitež-planina. Ali pod plani- 
nom sterala se tiha dolinica. Tu je mlada pastirica 
O 1 stanovala u pletenoj kolibici i čuvala svoje 
stado 

Baš u tu dolinicu stigne dakle pred zoru kne- 
ginja sa djetetom i opazivši pred kolibicom Miloj- 
ku, pristupi k njoj i umoli je: »Sakrij mene i kne- 
ževića u svojoj kolibici preko dana da nas ne nađu 
neprijatelji. Kad opet padne mrak, bježat ću dalje 
sa kneževićem.« Milojka ih primi, napoji ih ovčjim 
mlijekom i sakrije ih u svojoj kolibici. 

Kitež. Ruski pisac Merežkovski spominje po ruskoj pre- 
daji tajnoviti Kitež (pustu šumu i jezero Svetlojar) 
so ci zbivala svakojaka čuda i strahote. (Objašnje- 
nje I. B. 

Vile žatobaice, Naš narod ima npr. naziv »zatočne zmije« 
za one zmije koje su se tobože u jesen zavjerile (»za- 


teći se«) da neće ov na zimski san dok koga ne usmr- 
te. (Objašnjenje I. go 

Kad je došla večer, reče plemenita i dobra kne- 
ginja: »Ja sad moram dalje poći sa kneževićem. 
Nego te molim, uzmi ovaj moj zlatni pojas i ovaj 
kneževićev zlatni križić na crvenoj vrpci. Da nas 
gdjegod nađu neprijatelji, prepoznali bi nas po po- 
jasu i križiću. Spremi ove dvije stvari i čuvaj ih 
u svojoj kolibici. Kad moji vjerni vojskovođe sa- 
kupe vojsku i kad protjeraju neprijatelja, onda ću 
se ja vratiti u svoj tvrdi grad i učinit ću te tamo 
svojom milom drugaricom.« 


— Tvoja drugarica ja ne mogu biti, plemenita 
kneginjo, jer ti nisam ravna ni po plemenu ni po 
razumu. Ali tvoj ću pojas i križić sačuvati, jer u 
pravoj tuzi i nesreći i prosjakovo srce može carevu 
srcu biti drug — reče Milojka. 

Tako reče Milojka i primi od kneginje križić i 
pojas na čuvanje, a kneginja podigne malog kneže- 
vića u naručaj i pođe dalje u noć koja bijaše tako 
iamna da se nije vidjelo što je trava a što je ka- 
men, što je polje a što je more. 


II. 


Prošlo mnogo godina od toga doba, al kneginja 
se nije vratila niti u svoju zemlju, niti u svoj tvrdi 
grad. 

Njena velika vojska i njeni slavni vojskovođe 
bijahu tako nevjerni te odmah pristadoše svi uz ne- 
prijatelje. I zato neprijatelji oteše zemlju plemeni- 
te i dobre kneginje i nastaniše se u njenom tvrdom 
gradu. ' 

Nitko nije znao ni mogao saznati što se do- 
godilo sa kneginjom i sa malim kneževićem. U onoj 
tamnoj noći mogla je bježeći pasti ili u more ili 

u ponor, ili je mogla inače poginuti sa svojim dje- 
letom. 

Ali pastirica Milojka vjerno je čuvala zlatan 
pojas kneginjin i zlatni križić kneževićev. 

Dolazili su kićeni najbogatiji momci iz sela i 
htjeli uzeti Milojku za ženu jer je zlatan pojas i 
zlatni križić na crvenoj vrpci bio toliko vrijedan 
koliko deset sela. Al Milojka nije htjela ni jednoga 
od njih za muža, govoreći: »Vi dolazite radi zlat- 
nog pojasa i križića, al to nije moje, i moram to 
bolje čuvati negoli svoje ovce. ili svoju kolibicu.« 

Tako je govorila Milojka i zato uze ona za mu- 
ža nekoga siromašnog i tihog momka kojemu bija- ' 
še svejedno za zlatan pojas i za križić. j 

Živjeli su oni kao sirotinja, a više puta ni hlje- 
ba ni brašna u kući ne bijaše. Ali oni i ne pomi- 
sliše da prodadu pojas ili križić. 3 

Za nekoliko godina razbolje se Milojkin muž i 
umre. A malo zatim uhvati teška bolest i Milojku 
te ona spozna da mora također umrijeti. Zato po- 
zove k sebi svoje dvoje djece: malu djevojčicu Rut- 
vicu i još manjeg sinka Jaglenca, pak im dade sva- 
komu po darak: Rutvici prikopča zlatan pojas, a 
Jaglencu priveže o vrat zlatan križić na crvenoj vrp- 
ci. I reče Milojka: 

— Zbogom, djeco moja! Sami ćete ostati na 
svijetu, a nisam vas naučila velikim mudrolijama. 
Al dat će bog, bit će za vas nejake upravo dosta 
ono čemu vas naučih. Ne ostavljajte jedno drugo- 
ga i čuvajte kao sveto što vam je majka predala 
na čuvanje, pak ću ja ostati uvijek među vama. — 
Tako reče majka i umre. 

Rutvica i Jaglenac bijahu tako maleni da nisu 
znali otkuda majci pojas i križić, a pogotovu nisu 
razumjeli što to majka govori. Nego sjedoše jedno 

uz drugo kraj mrtve majke kao dvije prave sirote 
i čekali su što će s njima biti. 

Malo zatim dođoše ljudi iz sela i rekoše da Mi- 
lojku treba sutradan pokopati. 


II. 


Ali se sutradan dogodilo još nešto. Kad su se 
naime ljudi vratili sa pogreba, odoše svi u kuću da 
razgovaraju, samo Rutvica i Jaglenac ostadoše pred 
kućom jer su sve još mislili da će njihova majka 
odnekuda doći. 

Ali se uto spusti sa visine među njih veliki o- 
rao, baci Rutvicu na zemlju, uhvati je pandžama 
za njezin zlatni pojas i odnese nebu pod oblake. 

Leti orao i nosi Rutvicu u svoje gnijezdo, baš 
u Kitež-planinu. 

Nije Rutvici baš ni teško, leteći ovako na zlat- 
nom pojasu, Samo joj je žao što je rastavljena od 
brata jedinoga, i sve misli: »Zašto nije orao i Ja- 
glenca ponio!« 


Tako oni doletješe na Kitežsplaninu, i tu od- 


mah ugleda Rutvica što još nikada ne bijaše vid- 
jela ni oni ni drugi stanovnici doline, jer se svaki 
uklanjao strašnoj planini — a tko bi jednom u nju 
zalutao, taj se više nije vraćao. Vidi dakle Rutvica: 
na jednoj se stijeni sastalo sedam vila Zatočnica 
što su u Kitež-planini dvorile Zmaja Ognjenoga. 
Zovu se Zatočnice jer su se zavjerile da će se, kao 
posljednje od vilinskog plemena, osvetiti ljudsko- 
me rodu. 

Gledaju Zatočnice: nosi orao djevojčicu. A bi- 
jahu se dogovorile vile i orlovi da će svaki svoj 
plijen donijeti na onu stijenu i tamo na stijeni 

održati sud: što će učiniti sa plijenom i kome će 
pripasti. Zato se ona stijena zvala Razdjeli. 

Dozivaju dakle vile orla: 

— »More! brate! Klikune! Spuštaj se na Raz- 
djele.« : 
Nego na svu sreću: kakvi drugovi, onakav od- 
govor! 

Orlu Klikunu dopala se Rutvica pak se on ne 
drži ugovora i neće da se spusti na Razdjele nego 
nosi Rutvicu u svoje gnijezdo orlićima za igračku. 

Ali je trebalo preletjeti preko vrha planine jer 
gnijezdo bijaše s onu stranu planine. 

Navrh planine pak bijaše jezero, nasred jezera 
otok, a na otoku stara crkvica. Oko jezera bijaše 
livadica, a oko livadice brazda, davno izorana. Pre- 
ko ove brazde nisu iz planine smjeli doći ni Zmaj 
ni vile ni ikakve strahote. Tu je oko jezerca cvalo 
i mirisalo cvijeće, tu se zaklonile grlice i slavuji i 
sve umilno biće iz planine. 

Ne bijaše ni magle ni oblaka nad svetim čbo- 
ranim jezerom, nego se uvijek sumašce sa mjese- 
com mijenjalo. 

Kad je Klikun doletio sa Rutvicom nad jezer- 
ce, opazi Rutvica crkvicu. A kad ona vidi crkvicu, 
sjeti se majke svoje, a kad se sjeti majke svoje, 
uhvati se za srdašce, a kad se uhvati za srdašce, 
raskopča se majčin darak, zlatan pojas, na Rutvici. 

Raskopča se pojas, ispadne Rutvica orlu iz 
pandža ravno u jezerce, a za njom padne njezin 
pojas. Dohvati Rutvica pojas i prijeđe sve po šašu 
i lopoču, po vodenoj travi i nogozu na otok. I tu 
sjedne ona na kamen pred crkvicom. A Klikun kao 
bijesan vihor 'odleti dalje jer ne smije na sveto 
jezero. 

Spasena je sada Rutvica jer preko brazde ni- 
jedno zlo ne može k njoj. Ali koja hasna kad je 

sama sirotica mala navrh strašne Kitež-planine, i 
nitko ne može k njoj, ni ona ne može nikuda. 


IV. 


Međutim su ljudi koji su pokopali Milojku opa- 
zili da je orao odnio Rutvicu. U prvi čas zajaukaše 
svi, ali onda jedan od njih reče: 

— Bolje je, ljudi božji, da je orao odnio Rut- 
vicu. Teško bi se u selu tko pobrinuo za dvoje dje- 
ce. A za samoga Jaglenca lako će se tko u selu 


pobrinuti. 

— Da, da, bolje je tako — prihvatiše odmah 
svi drugi. — Za samoga Jaglenca lako ćemo se 
pobrinuti. 


Postajaše još malo pred kolibicom, pogledaše 
prema onoj strani gdje je u visini nestalo orla sa 
Rutvicom, a onda odoše opet u kuću da piju i raz- 
govaraju, svejednako. govoreći: 

— Svaki će od nas rado uzeti Jaglenca. 

Ovako su govorili, ali se nitko od njih nije ni 
toliko obazreo na Jaglenca da bi ga ponudio čaši- 
com vode premda bijaše velika vrućina. Jaglenac 
pak bijaše žedan i uđe u sobu te htjede umoliti 
vode. Ali bijaše on tako malen da nitko od onih 
ljudi nije razumio njegova govora. Jaglenac je htio 
da mu netko dohvati njegovu drvenu čašicu, ali 
nitko od onih ljudi nije ni znao da ima za gredom 
Jaglenčeva drvena čašica. 

Kad je ovo sve vidio Jaglenac, obazre se on 
časak po sobi, a onda osjeti dijete: nije ovo sve 
ništa, ostao sam ja sam na svijetu. Zato se on na- 
gne nad krčag što je stajao na zemlji, nasrče se 


krčag (lat) — vrč 

koliko se dalo vodice i ode da traži svoju sestricu 
Rutvicu. 

Izašavši iz kuće pođe putem za suncem kuda 
je vidio da je orao odnio Rutvicu. 


V. 


Sunce je išlo do Kitež-planine, i tako Jagle- 
nac, gledajući uvijek na sunce, dođe doskora do 
Kitež-planine. Nije bilo nikoga sa Jaglencem da mu 
kaže: »Ne idi, dijete, u planinu! Planina je puna 
strahot&«, i zato on, ludo dijete, ide i počne se 
verati u planinu. 

Ali Jaglencu ionako nije ništa strašno. Njegova 
ga majka očuvala kao cvijetak pred oltarom, tako 
da mu se još nikada ni najmanje zlo ne bijaše do- 
pis niti ga strnak ubo, niti ga zla riječ upla- 
šila. 

Zato u Jaglenčevo srce ne mogaše doći strah 
makar što vidjele oči njegove ili čule uši njegove. 

Već se dakle Jaglenac poverao dobrano u pla- 
ninu i došao do prvih stijena i klisura. 

A tako pod Razdjelima sastale se vile Zatoč- 
nice i sve još vijećaju kako li ih je Klikun preva- 
rio. Ali uto one opaze: ide dijete prema njima, vere 
se u planinu! Raduju se Zatočnice: laka li posla 
sa ovako malenim djetetom! 

Kad se Jaglenac približio, izađoše Zatočnice 
pred njega. Oko njega hitro kolo učiniše. Začudio 
se Jaglenac gdje su tolike gospođe pred njega iše- 
tale, a još na svakoj dva velika krila. Jedna od Za- 
točnica pristupi k djetetu da ga za ruku uhvati. 

Ali je u Jaglenca križić na vratu. Kad je Za- 
točnica ugledala križić, zacvili i odskoči od Jaglen- 
ca jer ne smije vila radi križića da ga dira. 

Al neće Zatočnice da tako lako dijete puste. 
Okupe se oko njega u široko kolo te vijećaju tiha- 
no što će s njime. ' 

Al je u Jaglenca spokojno srdašce: Zatočnice 
vijećaju i tako crne misli snuju da im od njih cr- 
ne šumske ose oko glave zuje, a Jaglenac dotle 
gleda u njih i ništa zla od toga ne može da po- 
misli, a kamoli da se uplaši! Nego mu se dopala 
krila jedne Zatočnice što onako domahuju, i on 
pođe k njoj da je izbližega vidi. 


— Ej, ovo je dobro — pomisli Zatočnica. — 
Dirati ga ne smijem, ali ću ga namamiti u vučju 


rupu. 

Tamo bijaše naime rupa, granjem pokrivena 
da se ne mogaše opaziti, a dolje u rupi stršili kolci 
i bodovi. Tko god stane na ono granje, propadne 
odmah u rupu i ubije se na bodovima. 

Mami dakle Zatočnica Jaglenca k vučjoj rupi, 
sve se odmiče od Jaglenca, a on sve ide za njom 
da izbližega vidi krila njezina. Tako oni stigoše do 
rupe. Zatočnica preleti rupu, a mali se Jaglenac 
prevari, stane na granje i propadne u rupu. 

Kliknuše od radosti Zatočnice, prileijese da 
vide kako je poginulo dijete na bodovima. 

A što znaju vile što je dijete maleno! 

Jaglenac bijaše lagan kao pilešce. Propalo s 
njim malo granja i lišća, pokrili se lišćem bodovi, 
a Jaglenac, malen i lagan, ostade ležati na lišću 
kao na krevetu. 

Kad se Jaglenac tako našao ležeći na mekanom, 
pomisli on: »Treba valjda spavati« — te metne 
ručice pod glavu i zaspi slatko, ne misleći o tom 
da je uhvaćen u duboku rupu iz koje ne može 
izaći. 

Oko njega strše još mnogi nepokriveni bodovi, 
nad rupu se nagnule zlobne Zatočnice. Al Jaglenac 

spava tiho i spokojno kao da na bosiljku spava. Ne 
miče se Jaglenac — naučila ga tako mati govoreći: 
»Kad legneš, sinko, sklopi očice i ne miči se, da 
ne poplašiš anđela čuvara.« 

Stoje Zatočnice oko rupe, vide one: zaspalo di- 
jete, kao da je duka mali na zlatnoj posteljici! »Ni- 
je lak posao s ovim djetetom«, rekoše vile. Zato 
poletješe na Razdjele i učiniše vijeće kako bi ga 
umorile kad ga dirati ne smiju radi križića. 

Vijećahu, vijećahu, a onda se dosjeti jedna Za- 
točnica i kliknu: »Načinit ćemo oluju, pustit ćemo 
sirašnu kišu, doći će bujica sa planine i potopit 
će dijete u rupi.« 

— Huj! Huj! — zahuje sve Zatočnice, ud ra- 
dosti mašu krilima i ponesoše se odmah u zrak nad 
planinu da savijaju oblake i da prave oluju. 

VI. 

Sjedi mala Rutvica navrh planine na svom oto- 
čiću, na svetom jezeru. Oko nje krasni leptiri, sve 
joj na ramena sjedaju, a siva joj grličica dovela u 
krilo grliće svoje te ih tamo zrnom hrani. I gran- 
čica od maline spustila se nad Rutvicu te se Rut- 
vica nazobala crvenih malina — i ništa joj ne fali. 

Ali je sama, sirotica mala, i tužna je u srcu 
jer misli: zauvijek je rastavljena od jedinog brata 
Jaglenca, i još misli: je li ga tko napojio vodice i 
je li ga tko položio spavati? 

Misleći tako žalosno, “pogleda Rutvica prema 
nebu gore. Pogleda ona gore i opazi kako se gore 
oko planine vije crna magla kao noć. Nad Rutvi- 
com i nad oboranim jezerom sunašce sjaji, ali se 
sve naokolo savija i razvija magla, okreću se i vrte 

crni oblaci, dižu se i spuštaju kao crni teški dim. 
A iz dima toga kadikad zakrijese vatrene iskre. 

Bijahu to Zatočnice što su nad planinom sa- 
kupljale crne oblake, mašući velikim krilima, a nji- 
hove oči sipahu vatrene iskre preko oblaka. A on- 
da ujedanput zagrmi iz oblaka strahovito i spusti 
se teška kiša uokolo po planini, a Zatočnice huje 
i zavijaju kroz kišu i grmljavinu. 

Videći ovo, Rutvica pomisli: »Nada mnom je 
sunašce i ne može mi ništa biti, ali možda komu 
u planini treba pomoći u ovoj oluji.« 

I premda Rutvica mišljaše da u planini nema 
krštene duše, ipak ona učini kako je bijaše mati 
naputila da čini za oluje: Prekwrsti se naime i po- 
moli se bogu. A kako je u porušenoj crkvici ostalo 
zvono, to Rutvica dohvati konopac i stane zvoniti 
na oluju. Ne zna Rutvica za koga moli ni za koga 
zvoni, ali ona zvoni za pomoć svakomu koji je u 
nevolji. 

Kad je onako iznenada zazvonilo sa otoka 
zvonce koje je već šutjelo stotinu godina, uplaše se 
Zatočnice u oblacima, pobune se u svom poslu, os- 
tave se oluje, razbježe se od straha na sve strane, 
sakriju se koja pod stijenu, koja pod klisuru, koja 
u duplje, koja u paprad. 

Pročisti se planina u tili čas i sine po planini 
sunce gdje već sto godina sunca ne bijaše. 

Sunce sinu — kiša iznenada stane. Ali za malo- 
ga Jaglenca bijaše pogibao već gotova! 

Od one prve silne kiše sakupila se naime već 
bujica po planini i spuštala se velika voda baš pre- 
ma rupi gdje je Jaglenac spavao. 

Nije čuo Jaglenac ni oluje ni gromova, niti on 
sada čuje bujice koja šumi strahovito i suklja stra- 
šnom brzinom k njemu da ga utopi. 

I nasrne voda u rupu — nasrne, i u tili čas 
pokrije dijete. 
.. Pokrije ga, potopi ga u tili čas — više se ne 
vidi ni rupa, ni bodovi, ni Jaglenac, nego samo 
voda kako suklja dolje niz planinu. 


Ali kako bijaše voda nasrnula u rupu, onako se 
ona dolje u rupi zavrtjela, zamiješala, prebacila, a 
onda iznenada izdigne voda i granje i lišće, a na 
granju maloga Jaglenca. Podigne ga, izdigne ga iz 
rupe i ponese na onom granju niz planinu. 


Bijaše bujica tako silna da je valjala i vukla 
silno kamenje i stare dubove, i ništa ih nije moglo 
ustaviti jer bijahu teški i silni a bujica jaka. 

Ali mali Jaglenac na svom granju letio je la- 
gašan na bujici — tako lagašan kao bijela ružica, 
i mogao ga je svaki grm sustaviti. 


4 zaista: nađe se grm na putu, i uhvati se gra- 
nje sa Jaglencem za grm. Probudi se naglo Jagle- 
nac, uhvati se ručicom za grm i popne se na njega, 
te sjedne navrh grma kao ptičica. 


Nad Jaglencem sjaji milo i jasno sunašce. Is- 
pod Jaglenca strašna voda suklja, a on sjedi na gr- 
mu u bijeloj košuljici i oči tare od velikog čuda, 
jer ne zna, ludi mali, što ovo sve bješe: tko li ga 
je onako naglo probudio. 

Dok si on oči istirao, dotle proletjela voda niz 
planinu — nestalo bujice. Gleda Jaglenac za buji- 
com kako nestaje pod strminom, gleda kako se još 
cijedi i plazi mulj oko gnmlja, a onda sađe Jagle- 
nac sa grma i pomisli: »Valjda treba dalje ići kad 
me probudiše.« 

I pođe dalje gore u planinu. A bijaše se tako 
slatko naspavao da je sav bio radostan i činilo mu 
se: sada će naći Rutvicu. 

VII. 


Čim je prestalo zvonce zvoniti, povrati se sna- 
ga Zatočnicama. Ohrabre se, izvuku se svaka iz svo- 
ga skrovišta. Kad one izađoše, vide: sunce po pla- 
nini! A ničega se toliko ne boje zle Zatočnice koli- 
ko jasnog sunašca. I kad ne mogu tako brzo da 
zamagle cijelu planinu, brže zamute svaka nešto 
magle oko sebe i poletješe do rupe da vide kako 
se utopio Jaglenac. 


Kad one tamo i kad pogledaše u rupu, rupa 
prazna. Jaglenca nema! ' 

Huknuše Zatočnice od velike ljutosti i ogle- 
daše se po planini nije li ga gdjegod voda o kamen 
ubila. Ali kad se Zatočnice ogledaše, vide one: ide 
Jaglenac veseo svojim putem, sunašce mu po leđi- 
ma košuljicu suši, a on si tihano popijeva koliko 
dijete znade pjevati. 

— Uteći će nam dijete ovo bude li tako — 
zajauče jedna Zatočnica. — Jače je dijete od nas. 
Nego do pozovemo Zmaja Ognjenoga da nam po- 
mogne? 

— Nemojte se sramotiti, sestre moje — rekne 
druga Zatočnica. — Valjda ćemo i same nadjačati 
ovako slabašno djetence. 

Tako je govorila Zatočnica, ali nije ona znala 
da je jači mali Jaglenac u svojoj spokojnosti nego 
sva zloba i sva mudrost Kitež-planine. 

— Poslat ćemo medvjedicu da nam umori di- 
jete. Nijema medvjedica ne boji se križa — reče 
jedna Zatočnica i poleti ona odmah do medvjeđe 
spilje. siki 

Leži medvjedica i igra se s malim medvjedi- 
ćem. 


 — Hajde, Medunko, na stazu. Stazom ide dije- 
te. Dočekaj ga, umori ga, Medunko kumo — reče 
Zatočnica. : 
“.— Ne mogu da ostavim svog medvjedića — 
odgovorni Medunka. | 

— Ja ću ti ga zabaviti — reče Zatočnica i sta- 
ne se odmah igrati s medvjedićem. 

Ode dakle Medunka na stazu — a ono već ide 
Jaglenac. 

Odmah se podigla velika medvjedica na straž- 
nje noge, pružila naprijed šape, i tako ide k Ja- 
glencu da ga umori. ' 


Strašno je medvjedicu pogledati, al Jaglenac 
ništa strašno ni zlo ne vidi u njoj i ne može ništa 
drugo pomisliti. | a 
= — Ide eno netko i pruža mi ruke. Treba da mu 
i ja ruke pružim. 

Podiže odmah Jaglenac obje ručice, pruži ih 
spram medvjedice i ide prema njoj upravo kao da 
bi ga mati u naručaj zvala. M 


E još malo — zgrabit će ga strašna medvjedi- 
ca. Došla je već do njega i odmah bi ga pograbila 
i umorila da se je lecnuo bježati. Ali vidi ona: ima 
kada promisliti otkuda će ga bolje uhvatiti. Pružila 
se uvis, ogleda Jaglenca zdesna i slijeva — sad će 
se na njega spustiti. 


Al u taj čas zacvili u spilji mali medvjedić. 
Ujela ga crna osa što ih Zatočnice oko sebe vode. 
Zacvili medvjedić strahovito, jer ako je i opako 
pleme Medunkino, al ne podnosi bez vike opakosti 
tuđe. U sav glas cvili medvjedić, a kad je Medunka 
čula gdje joj mlado cvili, zaboravi ona i Jaglenca 
i svu planinu! Baci se Medunka na sve četiri noge 
i otkasa kao bijesna do spilje. 

Hvata ljutita Medunka svojom šapom Zatoč- 
nicu u kose. Potukoše se, povaljaše, počupaše se 
— i ostaviše Jaglenca na miru. 

Pošao Jaglenac za medvjedicom pa gleda ča- 
sak kako se one valjaju i kezmaju — gleda on, a 
onda se samo nasmije u sav glas, dijete ludo, i ode 
dalje u planinu. I ne zna da mu je glava bila u 
torbi! 


* VIII. 


I opet se sastadoše Zatočnice na Razdjelima 
da učine vijeće što će sa Jaglencem. Vide da su 
slabije od njega. : 

Već se one i umorile ovako leteći na Razdjele 
i sa Razdjela i vijećajući o Jaglencu. Zato bijahu 
vrlo ljutite. i ae sci NME 

— Ej, otrovat ćemo dijete. Sad nema ni mu- 
drolije ni čarolije koja bi ga spasila — zaključiše 
one. I odmah jedna od njih uze drvenu pliticu i 
poleti na neko polje u planini da nabere otrovnih 
jagodica. : e 

A Jaglenac i ne misli da tko o njemu vijeće 
čini ili da si tkogod o njemu glavu tare, nego on 
ide veselo planinom i guče si tihano kao golub 
mladi. > i ' 2 

Dođe on tako do polja otrovnoga. Usred po- 
lja staza. S jedne strane staze polje pokriveno cr- 
venim jagodicama, a s druge strane crnima. Olrov- 
ne su i jedne i druge i poginuti mora svaki koji se 
nazoblje ili jednih ili drugih. 

Al otkud bi Jaglenac znao da na svijetu otrova 
ima, kad ga je majčino mlijeko othranilo! 


kezmati (tur.) — natezati se s kime 
plitica — drvena, plitka zdjela 


38 


Ogladnio dakle Jaglenac, a dopale mu se cr- 
vene jagodice u polju. Ali vidi on: tamo daleko 
pred njim na crvenoj strani bere netko jagodice i 
ne diže glave kako se žuri. — Bijaše ono Zatočni- 
ca, a brala je crvene jagodice da otruje Jaglenca. 


— Ono je njezina strana — pomisli Jaglenac i 
ode na cme jagode, jer ga ne bijahu naučili da se 
s kime otima. Sjedne dakle među cme jagodice i 
stane zobati, a Zatočnica odmaknula daleko u cr- 
venim jagodama, pa i ne zna da je Jaglenac već 
stigao i da zoblje na crnoj strani. 


Kad se Jaglenac tako nazobao, ustao on da da- 
lje pođe. — Ali se, jao! stalo Jaglencu mutiti pred 
očima, glava ga ljuto zaboljela, a zemlja kao da 
mu se pod nogama ljulja. 

Bilo je to od crnog otrova. 

Jao, Jaglenče mali, zaista ti ne znaš ni mudro- 
lija ni čarolija, kako li ćeš se spasiti od ove ne- 
sreće? 


Ali Jaglenac svejedno dalje pođe, jer misli: ni- 
je ovo ništa što mu se mute očice i što mu se 
ljulja zemlja. 

Tako on dođe do Zatočnice gdje ona braše ja- 
gode. Opazi Zatočnica dijete i odmah strči na stazu 
pred njega sa pliticom crvenih jagodica. Meće pred 
njeg pliticu i domahuje mu neka jede. 


Ne zna Zatočnica da se Jaglenac već nazobao 
crnih jagoda, a da znade, ne bi ga nudila crvenima 
nego bi ga pustila da pogine od crnog otrova. 


Jaglencu ne bijaše više do jagoda jer ga ljuto 
boljela glava. Al je majka Jaglenca naučila: »Jedi, 
sinko, kad te nudim, ne žalosti majke.« 

Ne bijaše ovo ni mudrolija ni čarolija što je 
majka nejakog Jaglenca učila. Ali u dobar čas uči- 
ni Jaglenac po njenim riječima. 

Uze on pliticu i pozoba crvene jagodice. Kad 
on pozobao, al se njemu pročistile očice, niti ga 
više boli glava ni srdašce, niti mu se ljulja zemlja. 
Crveni otrov ubio u Jaglencu crni otrov. A on 
pljesnu radostan u ručice i ode dalje zdrav kao 
ribica a radostan kao ptičica. 

. Vidi se ono već vrh od planine, a Jaglenac mi- 
sli: i 

— Dalje od vrha i nema svijeta. Tamo moram 

Rutvicu naći. 

IX. 


Ne vjeruje Zatočnica svojim očima, gleda za 
Jaglencem, a on ide i ništa mu nije od onolikog 
otrova. ' ' A 
Gleda ona, gleda — ali onda zacvili ljuto. Ne 
zna kojim čudom se Jaglenac spasao. Vidi samo: 
uteći će joj dijete na jezero jer je već blizu vrha. 
Nema Zatočnica kada da leti na Razdjele i da 
vijeća sa drugaricama. Kad je prava nevolja, ne 
čine se vijeća. Nego ona poleti ravno do brata svo- 
ga, do glasatoga ptića Bukača. ' 
Gnijezdi Bukač u planini na močvarici — ama 
baš tik do brazdice kojom je sveto jezero čborano. 
Ni on, ptica goropadna, ne smije preko brazde na 
jezero, al ovdje ga hudobe na međi smjestiše da 
svojom vikom smeta tišinu na jezeru. 
| — Bukaču, brate, rode! — reče Zatočnica Bu- 


dh X 
kaču. — Ide dijete putem. Ustavi ga svojom vikom 

€ (1( 
huđoba — nečista sila, đavo, zlo, nesreća 

ovdje na brazdici da mi ne uteče preko brazde na 
jezero. Idem ja po Zmaja Ognjenoga. 

Tako reče Zatočnica i poleti kao strijela niz 
planinu po Zmaja Ognjenoga što u sutjeski spava. 

A Bukač jedva dočekao da mu rikati kažu, jer 
je veoma ponosan na silu svoga glasa. 

Već se mrak stao hvatati i bijaše večer. Jagle- 
nac prilazi sve bliže brazdici, a preko brazdice vidi 
se jezero, na jezeru bijela crkvica. 

— Eto me nakraj svijeta, samo dok prijeđem 
onu brazdicu — misli Jaglenac. 

Ali se odjedanput začuje po planini vika tako 
strahovita da se trese granje i prekreće lišće po 
drveću, a ječe stijene i klisure do najdubljih po- 
nora. Ono Bukač riče. 

Riče strahovito, uplašio bi se i sam Skender- 
-beže silni, jer Skender-beže pamti riku turskijeh 
topova. 

Ali se ne može nikako da uplaši nejaki Jagle- 
nac na kojega još nikada nitko od jada ili zlobe ni 
viknuo ne bijaše. 

Čuje Jaglenac: nešto buči da se gora trese, a 
Jaglenac ide bliže da vidi što je ono veliko. Kad 
on tamo: o ono ptica, nije veća od kokoši! 

Umače ptica kljun u močvaricu, pak podiže gla- 
vu i napinje vrat kao mješinu, te riče, mili bože, 
da sve trepte rukavčići na Jaglencu. Dopalo se o- 
vakvo čudo Jaglencu, te on sjedne da malo izbliže- 
ga vidi kako Bukač riče. 

Sjedne Jaglenac upravo pod svetu brazdicu 
pred Bukača te zavinuje Bukaču pod vrat (jer bi- 
jaše mrak) da vidi bolje kako mu se vrat napinje. 

Da je mudriji Jaglenac, ne bi on ostao baš pod 
brazdom u planini gdje mu sve hudobe nahuditi 
mogu, nego bi prešao korak preko brazde da se 
spase kud hudobe ne smiju. 

Ali je lud mali Jaglenac, pa bi mogao poginuti 
još ovdje gdje mu je spas pred očimai 

Zabavio se dakle Jaglenac oko Bukača. 

Zabavio se, prevario se. 

Dok se on naime tako zabavio, dotle Zatočnica 
probudila Zmaja Ognjenoga što u sutjeski spava. 

Probudila ga pa ga vodi putem u planinu. Ide 
strašan Zmaj ognjonoša, sipa oganj na obje no- 
zdrve, kida putem borove i jele: tijesna mu je šu- 
ma i planina. 

Što ne bježiš, malen Jaglenčiću! Samo skokni 
preko one brazde pa si spasen, radosna ti majka! 

Al Jaglenac i ne misli da uteče, nego mirno sje- 
di pod brazdom i kad ugleda kako se kroz noćni 
mrak uzdiže Zmajev plamen, pomisli Jaglenac: »Što 
li se ono tako lijepo sjaji u planini.« 

Ono ide oganj, popalit će Jaglenca, a on, dije- 
te ludo, još milo gleda i čudi se: »Što se ono tako 
lijepo sjaji!« 

Opazila Zatočnica Jaglenca, pa govori Zmaju 
ognjonoši: ' 


— Eno dijete, Zmaju ognjonošo! Pripravljaj si 
ognja ponajboljeg. eia vi po 

Zaduhao se. težak Zmaje, penjući se putem 
po planini. jA. dvi : ' 

— Čekaj, sestro, da uhvatim daha — odgova- 
ra Zmaje ognjonoša. 4, 

Dahne Zmaje do dva, dd tri puta. 

Al se u tom Zmaje prevario! . U mi ika 

Kako li je teško. odahnuo, tako duhne vjetar 
po planini. Duhne vjetar, prebaci Jaglenca preko 
brazde do jezera sveta! moe nad 

Ciknu Zatočnica, pade na zemlju, zavije. se u 
svoja crna krila i plače kao ljuta godina. > > 

Puše bijesan Zmaje, oganj sipa kao deset peći 
žarenih. Ali ni oganj preko brazde ne može, nego 
kako oganj do brazdice dohodi, onako se propinje 
nebu pod oblake kao da se bije. o mramorne sti- 
jene. ' ' 

Frču, siplju iskre i plameni, vraćaju se nad 
Kitežsplaninu: pol planine Zmaje popalio, al Ja- 
glenca malog izgubio! 

Kad je vjetar Jaglenca prebacio, nasmija se 
Jaglenac što je onako brzo poletio. Nasmije se on 
jedanput, nasmije se dva puta. 


X. 


A na jezeru pred crkvicom sjedi Rutvica. 

Večer je, al ne mogaše Rutvica zaspati od bu- 
ke i nemira po planini što muti tišinu na sveto- 
me jezeru. Čula je Rutvica kako huje i cvile Za- 
točnice i kako mumlja Medunka. Čula je kako pu- 
še Zmaje iz sutjeske i gledala kako sipa oganj po 
planini. 

I sad gleda plamen, goruć što liže nebu pod o- . 
blake. 

Ali tada čuje nešto, mili bože, što li čuje ona? 
Nasmijao se netko, ko praporac srebrni. Zakucalo 
srce u Rutvici. 

Nasmijao se opet onaj glasić. 

I ne može Rutvica da odoli, nego doziva sa 
otoka: ' 

— Tko se smije u planini? — milo pita Rut- 


vica, al sve strepi: tko li će joj odgovoriti? 


.— Tko me ovo zove sa otoka? — odgovara 
malen Jaglenčić. 
Spozna Rutvica tepanje Jaglenčevo. 


— Jaglenče! brate moj jedini! — kliče Rutvica 
i podiže se blijeda na mjesečini. | 
— Rutvice! sestrice! — kliku Jaglenac i poleti 


lagan kao noćna lepirica preko šaša, preko lopoča, 
preko trave vodene na otočić. Zagrliše se, izljubiše 
se, sjedoše na mjesečini pred crkvicom. 

Nešto malo razgovarahu, al ne znaju puno da 
kažu. Nego metnuše ručicu u ručicu i zaspaše. 


XI. 


Tako oni počeše živjeti dan za danom na sve- 
tom jezeru. Srećan je Jaglenac, bolje mu sreće i 
ne treba. 

Na jezeru ima vodice bistre i malina slatkih. 
Po livadi obdan cvijeće i leptiri, a obnoć krijesnice 
i rosa. U grmlju slavuji i grlice. 

Rutvica Jaglencu uvečer stere posteljicu od liš- 
ća, a ujutro ga u jezeru kupa i opančiće mu veže. 
Misli Jaglenac: više svijeta i ne treba negoli je ovo 
brazdom oborano. 

Blago si ga Jaglencu kad je mlad! 

I Rutvici je dobro — ali na njoj ije briga ka- 
ko li će očuvati Jaglenca, kako li će ga prehraniti. 
— Jer je bog tako odredio da nikada mlađi ne po- 
jede što stariji ne promisli. 

Tako je po čitavom svijetu, pa tako je i na 
svetom jezeru moralo biti. 

Tare dakle briga Rutvicu: »Sutra će Petrov da- 
nak biti, hoće li ponestati malina kad Petrov da- 
nak prođe? Hoće li ohladiti vodica i sunašce kad 
jesen dođe? Kako li ćemo prezimiti u samoći? Ho- 
će li nam propasti kolibica u dolini?« 

Ovako se brine Rutvica, a gdje ima brige, tu 
najlakše dođe napast. 

Jednoga dana pomišlja ona: »Bože moj, velike 
li sreće da možemo doći opet u našu kolibicu!« A 
uto zovne netko iz planine. Ogleda se Rutvica i vidi 
tamo s druge strane brazde stoji u šumi najmlađa 
Zatočnica. B 

Ljepšeg je lika nego druge Zatočnice i rado bi 
se nakitila. Opazila Zatočnica zlatan pojas na Rut- 
vici i zaželjela se toga pojasa više negoli svega 
svijeta. 

— Djevojčice, sestrice, dobaci mi pojas — zo- 
ve vila preko brazde. 

— Ne mogu, vilo, pojas mi je od majke — od- 
govori Rutvica. 

— Djevojčice, sestrice, nije pojas od majke, 
nego je od kneginje, a kneginja je davno umrla. 
Dobaci mi pojas — govorila vila koja je pamtila 
kneginju. 

— Ne mogu, vilo, meni je pojas od majke — 
opet veli Rutvica. 

— Djevojčice, sestrice, iznijet ću tebe i brata 
u dolinu i ništa vam biti neće, dobaci mi pojas — 
opet viče vila. 

Ovo bijaše ljuta napast za Rutvicu koja je to- 
liko željela da izađe iz planine! Ali ipak ona od- 
govara i čuva majčinu uspomenu od viline lako- 
mosti: 

— Ne mogu, vilo, pojas mi je od majke. 

Ode vila sva tužna, al se drugi danak opet 
vratila i opet doziva: 

— Dobaci mi pojas, iznijet ću vas iz planine. 

— Ne mogu, vilo, pojas mi je od majke — od- 
govara i opet Rutvica i preteško joj je na srdašcu. 

Sedam dana tako vila dolazila, sedam dana 
Rutvicu napastovala. Gora je napast od najteže bri- 
ge, i mala Rutvica problijedjela kolika joj je želja 
da sađe u dolinu. Ali ipak ona ne da pojasa. 

Sedam dana vila dozivala, sedam dana Rutvica 
odgovara: 

— Ne mogu, vilo, pojas je od majke. 

Kad i sedmi dan tako odgovorila, onda vidi 
vila da pomoći nema. 

Ode vila niz planinu, sjedne dolje na zadnji 
kamen, raspusti kose i proplače kolika joj je želja 
za zlatnim pojasom kneginjinim. 

XII. 


Međutim plemenita i dobra kneginja ne bijaše 
umrla nego življaše već mnogo godina u nekoj da- 
lekoj zemlji sa svojim sinom kneževićem. 

Kneginja nije nikomu kazivala kako je viso- 
ka planina, a njezin sin bijaše odviše malen kad 
su bježali pa se nije ničega sjećao. 

I tako u onoj zemlji nitko ne znadijaše, pa ni 
sam knežević, da su oni roda kneževskoga. A po 
čemu bi se i znalo da je ono kneginja, kad ne ima- 
đaše ni krune ni zlatnog pojasa, a što ona bijaše 
dobra, tiha i plemenita, zato nije morala baš kne- 
ginja biti. 

Kneginja je živjela u nekoga dobroga gazde i 
tkala je i prela za njegovu družinu. 

Tako je ona prehranjivala sebe i sinka. 

Sinak bijaše odrastao velik i krasan momak, 
izvanredne snage i jakosti, a kneginja ga bijaše sa- 
mo dobromu učila. ' 

Ali jedno je zlo bilo: knežević bijaše vrlo nagle 
i okrutne ćudi. Zvali ga pak ljudi »božjak Relja«, 
jer bijaše onako jak i žestok — a ujedno onako 
siromašam. 

 Pokosio jednog dana božjak Relja gazdinu li- 
vadu i legao o podne u hlad da počiva. Al onuda 
jaha neki gospodičić pak zovnu Relju: 

— Hej, momče! Ustaj i potrči natrag cestom 
da mi nađeš srebmu ostrugicu. Ispala mi negdje 
putem. 

Kad je to čuo Relja, u njega se uzbunila na 
zlo krv kneževska, krv naprasita, gdje ga onaj buni 
u počivanju te ga šalje da mu traži ostrugicu. 


Relja (Hrelja). Hrvatska narodna pjesma slavi gdjekad ne- 
koga Hrelju kao boljeg i jačeg junaka od samog Kra- 
ljevića Marka. (Objašnjenje I. B. M.) 

— Borami hoću — viknu božjak Relja — a ti 


ovdje lezi i počivaj umjesto mene. — To reče i 


skoči do gospodičića, uhvati ga za konja i tresne 
njime u hlad da je ovaj ostao ležati mrtav. 

A božjak Relja poleti onako bijesan do svoje 
majke te joj viknu: 

— Majko nesretna, što si me božjakom rodila 
da me šalju neka im tražim po prašini ostrugice! 
Sav se Relja od bijesa izobličio ovako govoreći. 

Gleda majka sina, rastužila se jako. Vidi ona 
što je: izgubit će ona i sinak mir svoj, jer treba 
reći ono što je dosad tajila. 

— Nisi božjak, sine moj — progovori kneginja 

— nego si knežević nesretni. — Ispripovjedi ona 
Relji sve kako je s njom i s njim bilo. 

Sluša Relja, sve mu oči sijevaju od neke vatre, 

a pesti mu se grče od jeda, te upita: 

. .— Majko moja, zar baš ništa ne osta od kne- 
ževine naše? g 

= Ne osta ništa, sine, doli jednog križića na 
crvenoj vrpci i jednog zlatnog pojasa — odgovara 
majka. 

Kad je ovo čuo Relja, on kliknu: 

. — Idem, majko, donijet ću pojas i križić, ma 
gdje bili! Triput će mi ojačati snaga kneževska na 
pogledu njihovu! 

A onda upita: 

.. —Aegdje si, majko, ostavila pojas i križić? Jesi 
li ih ostavila prvom vojskovođi da ih čuva on i 
velika vojska tvoja? 

= Nisam, sine, i dobro je da nisam, jer mi i 
vojskovođa i velika vojska moja privolješe uz ne- 
prijatelja, 1 piju i goste se sa neprijateljem i rasi- 
paju kneževinu moju — odvrati kneginja. 

— Jesi li ih možda ostavila na dnu svojeg tvr- 
dog grada, u sedmom podrumu, pod sedam klju- 
čeva? ' 

— Nisam, sine, i dobro je da nisam, jer je ne- 
prijatelj ušao u moj tvrdi grad, otvorio je i raz- 
valio utrobu njegovu, pretražio mu devetore pod- 
rume i nahranio konje svoje biserom iz riznica 
mojih — odvrati kneginja. 

— A da gdje si ostavila zlatan pojas i križić 
na crvenoj vrpci? — upita Relja, a oči mu se kri- 
ese. 

A — Ostavila sam ih kod mlade pastirice, u ple- 
tenoj kolibici, gdje nema ni ključa ni sanduka. 
Idi, sine, možda ih tamo i sad nađeš. 


Ne vjeruje Relja da bi ostao pojas i križić u 
pletenoj kolibici kad nije moglo ni u devetom po- 
drumu tvrdoga grada ostati sačuvano biserje ple- 
menite kneginje. 


Ali sve se više na zlo buni ponosna i silovita 
krv kneževska u Relji, i on govori majci silnim 
glasom: 

— Ele, majko, zbogom ostaj! Naći ću križić 
i pojas bilo gdje mu drago, i neka se ne šali onaj 
koji mi ih ne htjedne dati! Donijet ću ti pojas i kri- 
žić, tako meni krvi kneževske! 

Ovako rekne knežević Relja, dohvati oštrac od 
kose, okuje ga teškim balčakom i sme u svijet da 
traži svoju djedovinu. Pod nogama mu zemlja zvo- 
ni kakav mu je korak, na vjetru mu se kose viju 
kako naprijed srće, a na suncu mu ubojita sablja 
sijeva kao ognjem prelivena. 


balčak (tur.) — držak sablje ili mača 

XII. 


Ide tako Relja, nikad ne sustaje. Obdan ide, 
obnoć ne počiva, uklanja mu se s puta malo i ve- 
liko. 

Daleko je od Kitež-planine, ali Relja lako puta 
saznavaše, jer je Kitež«planina poznata i u sedmom 
carstvu sa svoje strahote. 


Na Ivanje se Relja od majke oprostio, na Pe- 
tnov danak pod planinu stiže. 

Kad je pod planinu stigao, raspituje za koli- 
bicu pletenu, za pastiricu Milojku i za zlatan pojas 
i križić. 

— Kolibica eno u dolini, Milojku smo na mla- 
du nedjelju pokopali, a pojas i križić su na djeci. 
Djecu odvabiše vile u Kitež-planinu — odvratiše 
ljudi. 

Velika jarost uhvati Relju kad je dočuo da su 
mu križić i pojas odneseni u Kitež-planinu. Ne zna 
od jara bi li prije poletio u planinu ili bi prije za 
tvrdi grad saznao za kojim ga želja najveća mori. 

— A gdje je tvrdi grad plemenite kneginje? — 
povika tada Relja. 

— Eno ga, ima do njega jedan dan, puta — 
odvratiše ljudi. 

— A kako je u gradu? — upita Relja, i sve 
mu sablja u ruci poigrava. — Kazujte sve što 
znate. 


— Nije nitko od nas u gradu bio jer su tvrda 
srca njegovi gospodari. Postavili su oko grada ljute 
čaglje i nijeme straže. Niti se možemo kroz čaglje 
probiti, niti se znamo straži namoliti — odvratiše 


čagalj — vrsta divljeg psa, šakal 

ljudi. — A u gradu kićena gospoda, u dvorani ruj- 
no vince piju, u srebrne tamburice biju, ter se 
meću zlatnim jabukama preko saga svilom izvćze- 
nih. A u trijemu dvjesta poslenika: izrezuju srca 
iz sedefa, izrađuju gospodske nišane. Kad gospoda 
velik pir učine, tad alemom puške nabijaju i gađa- 
ju srca od sedefa. 

Tako pričaju ljudi, a Relji se zamaglilo pred 
očima od strašnoga gnjeva slušajući kako se ne- 
milo trati blago iz podruma njegove majke. 

Malo postoji Relja, a onda kliknu: 

— Idem u planinu da dobavim križa i pojasa, 
a onda ću se vratiti na te, tvndi grade moj! 

Tako kliknu Relja i nad glavom sablju uzvit- 
lao, pa poleti u Kitežsplaninu. Kad on tamo, al u 
sutjeski silan Zmaje spava. Bijaše se Zmaje ljuto 
umorio sipljući onoliku vatru na Jaglenca, zato bi- 
jaše duboko zaspao da prikupi nove snage. 

Al je Relja jedva dočekao da se s kime pobije, 
da iskali jad i silu svoju. Dosadilo mu što mu se 
putem uklanjalo malo i veliko, pa sada poleti do 
Zmaja Ognjenoga ne bi li Zmaja na mejdan pro- 
budio. 

Junak silni bijaše Relja, a strahovit bijaše 
Zmaj, zato im se mejdan u pjesmi kazuje gdje je 
k Zmaju Relja poletio. 


Sabljom Zmaja u bokove dira 
Ne bi li se Zmaje probudio. 
Kad al Zmaje glavu: podigao 
I nad sobom &Relju ugledao, 


sedef (tur.) — školjka bisernica 
alem (tur.) — dragi kamen, dijamant 
mejdan (megdan) tur. — dvoboj, borba 

Skoči Zmaje, stijenu odvaljuje, 
Sutjesku je drevnu proširio, 
Za bojakiim polje pripravio. 
Pa se diže Zmaje pod oblake, 
Sa oblaka na Relju se spušta, 
Sa Reljom je mejdan učinio. 
Grmi zemlja, a lome se stijene: 
Bije Zmaje zubom i plamenom 
I udara glavom ognjevitom — 
A Relja ga sabljom dočekuje, 

I kako ga sabljom dočekuje, 
Tako sabljom plamen razmahuje 
Ne bi 1 sablja mjesta ugledala 
Gdje bi Zmaju glavi doskočila. 
Ukoštac se tako uhvatiše, 

Pa se, more, već ne rastaviše 
Bojak bijuć ljetni dan do (podne. 
Al je Zmaju snaga oslabila, 

A od one na srcu sramote, 

Što uteče nejak Jaglenčiću, 

A Relji je snaga ojačala, 

Bojak bijuć za očinstvo svoje. 
Podiglo se sunce de podneva, 
Diže Relja sablju prema suncu, 
Sablju diže, a boga zaziva! 
Pade sablja Zmaju među oči — ' 
Laka sablja, lako udarila, 

Al nadvoje iZmaja rastavila. 
Mrtav Zmaje u sutjesku pane, 
Kako li se golem ispružio, 
Sutjesku je drevnu gatvorio. 


Tako silan Relja Zmaja Ognjenoga savlada. 
Ali ga zaboljele junačke ruke i ramena. Zato govo- 
ri Relja sam sebi: »Ako ovako dalje bude, neću ni- 
kad proći kroz dolinu. Treba promisliti što da u- 

činim.« — Vrati se Relja pod planinu, sjedne na 
kamen i stade junak misliti kako li će kroz pla- 
ninu proći, kako li će strahote savladati i gdje li 
će naći djecu Milojkinu, a na njima zlatan pojas i 
križić. — Teško se bijaše Relja zamislio, al najed- 
nom čuje kako blizu njega netko plače i nariče. 
Ogleda se Relja i vidi: sjedi vila na kamenu, kosu 
raspustila i ljuto se rasplakala. 

— Što je tebi, lijepa djevojko? Zašto plačeš? 
— upita Relja. 

— Plačem, junače, jer ne mogu dobiti zlatnog 
pojasa od djeteta ha jezenu — odvrati vila. Kad je 
ovo čuo Relja, vrlo se obradovao. 

— Reci mi, djevojko, gdje je put do tog jeze- 
ra? — upita Relja. i 

— A tko si ti, neznana delijo? — uzvraća mu 
pitanje vila. 

— Knežević sam Relja i tražim zlatan pojas i 
križić na crvenoj vrpci — odvraća Relja. 

Kad je ovo vila dočula, pomisli ona u zlovnom 
srcu svome: »Dobre li sreće za mene! Samo neka 
Relja pojas sa jezera u planinu donese, lako ću ja 
Relju pogubiti i pojasa se zadobiti!« 

Pa mudra vila Relji ovako slatko besjedi: 

— Hajdemo, kneževiću, provest ću te kroz pla- 
ninu, ništa ti biti neće i pokazat ću ti gdje su dje- 
ca. Zašto da ti ne dobiješ ono što je tvoje od sta- 
rine. 
= Tako slatko govorila vila, a u srcu drugačije 
misli. Relja se pak vrlo obradovao i odmah prista- 
ne da ide s vilom. > 

Pođoše oni kroz planinu. Ne diraju Relju ni vi- 
le ni hudobe, jer ga vodi mlada Zatočnica. 

Putem divani vila sa Reljom i u srcu jad mu 
podjaruje: 


divaniti (tur.) — razgovarati 

— Da vidiš kako su prkosna djeca, kneževiću. 
I tebi pojasa dati neće. Al ti si junak nad svim ju- 
nacima, pa se ne daj, Reljo, sramotiti. 


. Smije se Relja gdje bi se njemu djeca oprla, 
njemu koji je posjekao Zmaja Ognjenoga! 


A vila mu dalje kazuje kako li su djeca u pla- 
ninu dospjela, a kako iz planine ne znaju izaći. 

Od velike radosti što će zadobiti pojas, vila se 
tako razgovorila da ju je ostavila mudrost, te priča 
Relji i hvali se svojim znanjem: 

— Luda djeca mudrolija ne znaju, a da znaju 
što mi znamo, već bi nam umakla! Ima u crkvici 
svijeća i kandilo. Da nakrešu ognja nepaljena, da 
zapale svijeću i kandilo, prošli bi sa svijećom i 
kandilom kroz planinu, kao da je crkva. Staze bi 
se pred njima otvarale i drveće krošnje naklanja- 
lo. A za nas bi još i gore bilo, jer bismo poginule 
i mi vile i hudobe po Kitež-planini kud god bi se 
širio dim od kandila i svijeće. Al šta znaju djeca 
luda i prkosna! 

Da nije Zatočnica tako radosna, ne bi sigurno 
Relji kazivala ni o svijeći ni o kandilu, nego bi 
čuvala tajne zatočničke. 

Tako oni stigoše do brazde i ugledaše pred so- 
bom sveto jezerce. ' 


XIV. 


Iza stabla knežević proviruje, a vila mu djecu 
pokazuje. Vidi Relja crkvicu na otočiću. Pred crk- 
vicom sjedi djevojčica, kao ružica bijela. Niti pje- 


kandilo (grč) — posudica od raznobojnog stakla ispunje- 
na uljem u kojoj gori žižak 

va, niti si pripjevkuje, nego u krilu ručice sklopila, 
a prema nebu oči podignula. 

Na pijesku uz crkvicu igra se dijete nejako, 
Jaglenac maleni, a na djetetu križić zlaćani. 

Na pijesku se zaigrao: dvore gradi, dvore raz- 
građuje, sitnom rukom kulu sazidao, pa se svome 
poslu nasmijava. 

Zagledao se kneževiću Relja, pa se junak nešto 
jako zamislio. Al Zatočnica nema kada da čeka dok 
knežević sve misli promisli, nego ona njemu tiho 
probesjedi: 

— Zovnut ću djevojčicu, kneževiću, vidjet ćeš 
da pojasa ne da! A ti onda hvataj sablju okovanu, 
poleti i uzmi što je tvoje, pak se k meni u planinu 
vrati. Odvest ću te natrag kroz planinu, da ti sestre 
moje ne naude. 

Raduje se vila ovako govoreći kako će lako 
Relju umoriti i sebi pojas dobaviti; samo dok ga 
Relja donese sa jezera. Ali Relja sluša i ne sluša 
što Zatočnica besjedi, jer se bijaše u djevojčicu 
zagledao. 

A vila odmah zovnu Rutvicu: 

— Djevojčice, sestrice, dobaci mi pojas, iznijet 
ću tebe i brata iz planine. 

Kad je ovo čula Rutvica, još je više u licu pro- 
blijedjela, a ručice čvršće sklopila. Tako joj je teš- 
ko da jedva može progovoriti! Rado bi iz planine, 
sve joj srdašce puca od želje. 

Ali ipak ne da majčinog pojasa. 

Prosuše se suze Rutvici po licu, tiho plače, 
kroz plač odgovara: 

— Odlazi vilo, i više ne dolazi, jer pojasa do- 
biti nećeš. 

Kad je Relja ovo čuo i vidio, u njemu se na 
dobro uzbunila krv kneževska, krv plemenita. 

Ražalilo mu se ovo dvoje siročadi što se na- 
sred strašne Kitež-planine sami čuvaju od hudoba 

PA 


i napasti, od smrti i pogube. »Mili bože, predala je 
kneginja vojski oboružanoj i tvrdim gradovima da 
joj brane kneževinu. I propade kneževina. A evo 
djeca su ostala sama na svijetu, dopala su među 
vile i zmajeve, i ne mogu im ni vile ni zmajevi 


ooteti što im je majka dala« Sav se Relja u licu 


promijenio kako mu se srce ražalilo nad djecom. 
Promijenio se pa okrenuo k Zatočnici. 

Ogleda se Zatočnica na Relju: je li Relja sab- 
lju podigao da njome siječe prkošljivu djecu? Ali 
Relja sablju podigao pa se njome vili zagrozio: 

— Bježi, vilo, nikad te ne bilo! Da me nisi pro- 
vela planinom, rusu bih ti odsjekao glavu. Nisam 
se ja knežević rodio, niti sam tešku sablju kovao 
da ja robim po svijetu sirote! 

Prestraši se jadna Zatočnica, skoči ona, bježi u 
planinu. Još za njome dovikuje Relja: 

— Idi, zovi vile i hudobe, ne boji se kneževiću 
Relja! ' 

Kad je vila odbjegla u planinu, priđe Relja 
preko brazde napram djeci na otoku. 

Kako li se razveselila Rutvica kad vidje da k 
njima ide čovjek i milo ih gleda! Skoči ona, raširi 
obje ruke, kao što ptičica raširi krila kad je uhva- 
ćenu iz ruke ispustiš. 

Ne mogaše Rutvica drugo ni pomisliti nego da 
je Relja došao da ih spase iz planine! Potrča Rut- 
vica do Jaglenca, uzme ga za ruku i njih dvoje prije- 
đdoše do Relje po mostiću što ga bijahu njihove 
male ručice isplele po šašu. 


XV. 


Silan junak bijaše Relja, čudnovato mu je s 
djecom razgovarati. Al djeci nije čudno s junakom 

razgovarati, jer im je srce svemu sklono i otvore- 
no. E , 
Uhvati Jaglenac Relju za ruku, ogleda mu sab- 
lju okovanu. Veća sablja dvaput nego Jaglenac! 
Podigao Jaglenac ručicu, sav se ispružio, a jedva 
je ručicom sablji balčak dosegnuo. Gleda Relja, još 
nikada ne bijaše vidio on ovako male ruke kraj 
svoje ruke. Našao se Relja u teškoj neprilici, zabo- 
ravio pojas i knižić, pa misli: »Što li ću progovoriti 
sa ovom nejakom siročadi? Maleni su, ludi su i 
ništa ne znaju.« 2, 
Ali uto Rutvica upita Relju: 
'— A kako ćemo iz planine, gospodaru? 

— Ej, baš je pametna ta djevojčica — pomisli 
Relja — eno ja stojim i čudim se kako su ludi i 
maleni, a ne mislim da treba izaći iz planine! 

Onda se Relja dosjeti što mu bijaše Zatočnica 
rekla o svijeći i kandilu. ' ' 

I reče Relja Rutvici: ' 

— Slušaj, djevojčice! Otišla je Zatočnića, do- 
zvat će sestre svoje u pomoć. A ja idem pred njih 
u planinu. Ako božja pomoć bude, nadjačat ću vile 
Zatočnice, vratit ću se po vas na jezero i izvest ću 
vas iz planine. Ako pak vile mene nadjačaju, ako 
poginem u planini, onda nakrešite ognja nenapalje- 
nog, zapalite svijeću i kandilo, pak ćete proći kroz 
planinu kao da je crkva. 

Kad je ovo čula Rutvica, ona se jako rastuži 
pa govori kneževiću Relji: 

— Nemoj toga činiti, gospodaru; što ćemo mi, 
sirotice jadne, ako pogineš u planini? Jedva si 
nam došao da nas braniš, a sad da nam odmah 
pogineš i ostaviš nas same na svijetu, što bismo 
mi! Nego hajdemo odmah da nakrešemo ognja, 
da upalimo svijeću i kandilo, pak ti, gospodaru, 
hajde s nama kroz planinu. 

Al se knežević vrlo razljutio pak on veli: 

— Ne budali, luda djevojčice! Nije me majka 
rodila junaka da me vodi svijeća i kandilo dok ja 
imam sablju okovanu! 

— Ne vodi te svijeća i kandilo, nego božja vo- 
lja i zapovijed — odgovori Rutvica. 

— Ne budali, luda djevojčice, ta moja bi sab- 
lja zarđala da me vodi svijeća i kandilo. 

— Neće tvoja sablja zarđati, kosit ćeš polja 
i livade. 

Zbunio se Relja; ne bi se još toliko zbunio od 
riječi Rutvičinih koliko od milog pogleda male dje- 
vojčice. I sam znade da će valjda poginuti izađe 
li na mejdan u planinu. 

A Jaglenac ogrlio Relji koljena pak milo u nje- 
ga gledaše. U Relji živo zakucalo plemenito srce 
kneževsko, te on zaboravi i o križu i o pojasu i o 
mejdanu i o tvrdom gradu, nego samo misli: »Evo, 
treba da štitim i očuvam ovu vjernu siročad.« 

Pa onda reče: 

— Neću gubiti i objesiti glavu. Hajde, djeco, 
nakrešite ognja, zapalite svijeću i kandilo, nek me 
vode vaše male ruke. 


XVI. 


Još za malo časaka, pak se u Kitež-planini vi- 
djelo čudo čudnovato. 

Otvorila se široka staza niz planinu, a po stazi 
polegla tanka trava kao svila. S desne strane: ide 
mali Jaglenčić, na njemu bijela košuljica, a u ruci 
drevna woštanica — tiho gori i tihano praska, kao 
da se sa suncem razgovara. S lijeve strane ide Rut- 
vica, opasala se zlatnim pojasom, a u ruci njiše kan- 
dilo od srebra. Iz kandila bijeli dim se vije. Među 

djecom stupa silan Relja. Čudno mu je, tolikom 
junaku, što ga vode svijeća i kandilo, a ne vodi ga 
sablja okovana. Al se milo djeci nasmijava. O ra- 
me je tešku sablju oslonio pak sa sabljom tako 
razgovara: 

— Ne boj se, vjerna moja drugo. Kosit ćemo 
polja i livade, krčit ćemo šume i šikare, tesat će- 
mo grede i obore, sunce će te stoput pozlatiti dok 
nahraniš dvije sirote male. 

Tako oni šeću kroz planinu kao da je crkva. 
Od svijeće se tanak dim proteže, od kandila se 
sveti miris stere. 

Ali jao i naopako po Zatočnice u Kitež-planini. 
Kud god se tako širio dim i miris po planini, tamo 
su pogibale i umirale Zatočnice. Pogibale su kako 
je koja najbolje i najljepše znala. 

Jedna se pretvorila u sivi kamen pak se bacila 
sa stijene u ponor gdje se kamen rastepao u sto- 
tinu komada. 

Druga se stvorila u crveni plamen, pa se od- 
mah ugasila u zraku. 

Treća se rastepla u sitnu šaroliku prašinu, pa 
se rasula po papradi i kamenu. — I tako je svaka 
izabrala kako je mislila da je najljepše umrijeti. 

A to je zaista bilo sve svejedno: il ovako, il 
onako, svakako su morale nestati sa ovoga svije- 
ta, a to je ono što im ni najljepša smrt nije mo- 
gla nadoknaditi! 

Pomriješe i pogiboše dakle svih sedam Za- 
točnica, i tako sada ni u Kitež-planini ni nigdje 
drugdje na svijetu nema ni vila ni zmajeva ni dru- 
gih hudoba. 

Relja pak i dječica stigoše sretno u dolinu, i 
Rutvica ih odvede do njihove kolibice. Sad istom 
pade na um Relji po što je išao u Kitež-planinu. 

XVII. 


Uniđoše oni dakle u kolibicu i malo sjedoše. 
Rutvica, znajući za majčino ubogarsko spremište, 
nađe u kolibici malo suhoga sira, pa založiše. 

No Relja sada nije pravo znao što će ni kako 
će sa ovo dvoje siročadi. Otkad sađoše u dolinu, 
Relja neprestano opet mišljaše i na tvrdi grad i na 
svoje obećanje koje bijaše zadao majci: da će joj 
donijeti križić i pojas. 

Zato reče Relja Rutvici: 

— Slušaj, djevojčice, ti i tvoj brat morate mi 
sada dati zlatan pojas i križić jer je to moje. 

— Pai mi smo tvoji, gospodaru — reče Rut- 
vica i pogleda začuđenim okom Relju gdje on toga 
ne zna. 

Nasmijao se Relja, al onda reče: 

— Ali ja moram križić i pojas da odnesem svo- 
joj majci. 

Kad je Rutvica ovo čula, kliknu ona radosno: 

— Ako majku imaš, gospodaru, idi tamo, do- 
vedi nam majku jer mi majke više nemamo. 

I sam bi kamen proplakao gdje mala Rutvica 
spominje svoju majku u ovoj maloj i pustoj koli- 
bici. I sam bi kamen proplakao gdje ovako krasna 
dječica sama na svijetu ostadoše i pomoć mole 
u kneževića Relje da im dovede majku kad majke 
nemaju. 

Ražalio se opet Relja, gotovo junaka suze pod- 
bile. Zato on reče djeci zbogom i ode da im do- 
vede majku. 


XVIII. 


Kad je Relja za sedam dana puta stigao k 
majci, uz prozor ga majka dočekala, pak ga gleda: 

ide Relja, bez sablje, bez križa i bez pojasa. Ne 
da Relja ni majci pitati već joj tako milo dovikuje. 

— Spremaj mi se, mila moja majko, da idemo 
čuvati što je naše. 


Tako oni na put odoše. Putem kneginja Relju 
upitala je li našao pojas i križić, je li sakupio voj- 
sku, je li uzeo tvrdi grad i kneževinu? 

— Našao sam pojas i križić, ali nisam skupio 
vojske, niti sam uzeo kneževinu. Bit će bolje bez 
vojske, majko, jer ćeš vidjeti što je ostalo našega 
u kneževini — reče Relja. 


Opet za sedam dana stigoše oni do kolibice 
gdje ih čekahu Rutvica i Jaglenac. 


Mili bože, velike li radosti gdje se dobre duše 
sastadoše! Zagrlila kneginja Rutvicu i Jaglenca. Iz- 
ljubila im lica i očice, i ručice i ustašca. Ne može 
se od njih rastaviti, toliko su joj draga djeca si- 
rotinjska iz njezine stare kneževine! 


XIX. 


Tako oni stadoše živjeti svi zajedno u dolinici. 
Dakako da im bijaše tijesna mala kolibica. Ali su 
u Relje silne ruke bile, pa im sazida kućicu od 
kamena. Živjeli su oni tihano i blaženo. J aglenac 
pase ovce i jagnjiće, Rutvica redi kuću i baščicu, 
kneginja prede i šije košulje, a Relja radi na polju 
i kivadi. 

Upoznali ljudi iz sela mudrost kneginjinu i 
snagu Reljinu, a jednom pače opaziše kako knegi- 
nji pristaje zlatan pojas, te rekoše ljudi premda 
nikad prije svoje kneginje ne bijahu vidjeli: 

— Ovo je sigurno naša plemenita kneginja. — 
Zato darovaše Relji i kneginji velik komad zemlje 
u dolini, pa umolili Relju da im u svemu bude 
vođa, a kneginja da im bude savjetnica. 

Dao bog blagoslova Reljinoj snazi i mudrosti 
kneginjinoj. Proširile se livade i polja njihova, pri- 


- kupila se oko njih i druga sela, okitile se po selima 


bašče i kućice. 

A u tvrdome gradu, međutim, kićena gospoda 
jednako su pila i pirovala. No ovo je trajalo već 
odviše godina, pak premda bijahu podrumi i riz- 
nice tvrdoga grada najbogatiji u sedam carevina, 
ipak je nakon toliko godina počelo u njima nesta- 
jati al&ma. 

Ponajprije nestalo alema u podrumima, zatim 
nestalo sedefa po trijemovima. Još malo potrajalo, 
pak nestalo i kruha slugama koji se bijahu zalije- 
nili. Zatim pače nestade i mesa čagljima i straža- 
ma. Nevjeme sluge odmah se pobuniše, čaglji se 
razbjegoše, straže ostaviše svoja mjesta. 

Al sve ovo još ne zabrinu gospodu jer bijahu 
izgubili pamet od vina i pirovanja. Nego jednoga 
dana ponestade gospodi vina. Sad se oni odlučiše 
da se sastanu u vijeće. Sastadoše se u najvećoj dvo- 
rani te vijećahu odakle će vina dobiti, jer oko gra- 
da bijaše sve pusto, svi se ljudi odselili, a vinova 
loza podivljala. 

Vijećahu dakle gospoda. Ali pakosni i buntov- 
ni sluge bijahu podrezali grede nad dvoranom, pa 
kad gospoda najbolje vijećahu, sruši se strop nad 
njima i poklopi ih ona silna i teška kula od grada 
te ih sve umori. 

Kad sluge čuše gdje je propala i srušila se 
kula, odbjegoše od grada. 

I tako grad ostade bez čagalja i bez slugu i 
bez kićene gospode — razrušen, pust i kao mrtav. 

Pročulo se to doskora po svoj kneževini, a 
nitko živ i ne pođe da vidi što se dogodilo u mrt- 
vom gradu. Nego se sakupiše ljudi sa svili strana 
kneževine te odoše pod Kitež-planinu da umole 
Reiju neka im bude knezom, jer bijahu doznali za 
snagu i junaštvo njegovo. i za mudrost plemenite 
kneginje. Još obećaše ljudi da će im sami svojom 
rukom podići bijele dvore kneževske. 

Relja prihvati što mu je narod nudio, jer je 
pravo sudio da mu je bog zato dao toliko snage i 
junaštva i da ga je zato oslobodio okrutnosti i na- 
silnosti da uzmogne biti na korist svojoj kneževini. 

Relja dakle postade knezom, te kneginja, koja 
tada bijaše ostarjela, doživi tako pod stare dane 
veliku radost. I kad su prvi put ulazili kneginja 
i Relja sa Jaglencem i Rutvicom u nove bijele dvo- 
re, bijaše to veliko slavlje. Seoska su dječica stera- 
la neven i bosiljak kuda oni stupahu, a dohvata- 
jući se skuta kneginjina ljubili su ga ljudi i žene. 

A kneginja se tada, sjajući od radosti, sjeti ka- 
ko bez vjernosti Rutvičine i Jaglenčeve svega ovoga 
ne bi bilo, te prigrli srcu svome Rutvicu i Jaglenca 
i reče: 

— Sretne li kneževine kojoj blago ne čuvaju 
ni silne vojske ni tvrdi gradovi, nego majke i dje- 
čica u pastirskoj kolibici. Takva kneževina propasti 


ne može! 
% 


Knez Relja vjenčao se poslije s Rutvicom — 
i nikada na svijetu ljepše i milije kneginjice nije 
bilo negoli bijaše kneginjica Rutvica. 

Jaglenac pak odraste do krasna i hitra mom- 
ka, jahao šarca vatrenoga i često sa šarcem pro- 
lazio Kitež-planinu gdje su navrh planine poslenici 
zidali novu crkvicu na svetom jezeru. 

Kad Regoč potrese glavom, 
zaljulja se košić njemu na uhu. 
A kad je Regoč osjetio kako je 
košić lagan i kako u njemu Ko- 
Sjenke nema, onda Regoča stis- 
nulo kruto u srcu i prsima, i on 
se, luda glava, ipak dosjeti da 
ono njega mori žalost za Kos- 
jenkom, dosjeti se da valja Ko- 
Sjenku spasiti. 


REGOČ 


I. 


Jedne lijepe ljetne noći čuvali konjari na liva- 
dama konje. Čuvali, čuvali, a napokon zaspali. Kad 
oni zaspali, doletjele sa oblaka vile da se malo po- 
igraju sa konjima po vilinskom običaju. Uhvatila 
svaka vila po jednog konjica, sjela na njega pak 
ga šiba svojom zlatnom kosom i tjera ga uokrug 
po rosnoj travi. 

A bijaše među vilama jedna mala vila, po ime- 
nu Kosjenka, koja bijaše ove noći prvi put sašla 
na zemlju sa oblaka. 

Učinilo se Kosjenki vrlo divotno jašiti ovako 
kao vihor po noći na konjicu. A baš ona bijaše 
uhvatila najživljega vranca: malenoga, a ljutoga 
kao vatra. Trči vranac sve uokrug sa drugim ko- 
njima, a najbrži je od sviju. Sve po njemu pjena 
prska. 

Ali Kosjenki se htjelo još bržeg jahanja. Sag- 
ne se ona i uštipne vranca za desno uho. Poplaši 
se vranac, digne se na stražnje noge, a onda poleti 
ravno preda se, ostavi druge konje, ostavi livade i 
odnese kao vihor Kosjenku u daleki svijet. 

Mililo se Kosjenki ovo strelovito jahanje. | 

Trče oni kao vjetar ukraj polja, ukraj rijeka, 
ukraj livada i brda, ukraj dolina i brda. »Bože 
mili, koliko li stvari zemlja nosi«, pomisli Kosjen- 
ka radosno, gledajući ove ljepote. No najviše joj se 
svidjelo kad projuriše ukraj jednog kraja gdje bi- 


Regoč (Regoc). Vilenik, silno jak i golem, kojega pominje 
: ERA pa Đorđić u svome Marunku. (Objašnje- 
nje1.B.M) >. 

jaše gora a na njoj divna šuma, pod gorom dve 
zlatna polja kao dvije zlatne marame, na njima 
dva bijela sela kao dva bijela goluba, a malo po- 
dalje velika voda. 

Ali vranac neće da stane ni ovdje ni nigdje, 

nego on juri kao bijesan dalje i dalje. 
. Trči tako vramac sa Kosjenkom dugo. i dugo, 
i napokon dođoše do jedne silne ravnice, a sa rav- 
nice: studen vjetar piri, Uleti vranac u. ravnicu, a 
ono sama žuta zemlja, nigdje ni travke, ni drveta, 
a sve veća studen što dalje ulaze u ravnicu. Kolika 
pak ono bijaše ravnica, ne da se ispripovijedati, 
jer je živ čovjek ne bijaše nikada prošao. Vranac s 
Kosjenkom juri sedam dana i sedam noći. Sedmi 
dan pred zoru stigoše do srca ravnice, a u srcu 
ravnice stajahu porušene zidine strahovito velikog 
grada Legena u kojem vladaše silna zima. 

Kad je wranac s Kosjenkom dojurio pred drev- 
na vrata Legena, prebaci Kosjenka svoje vilin- 
sko velo preko jedne zidine i uhvati se tako zida. 
Vranac ispod nje otrči — i kako otrčao, tako do 
svoje starosti jurio amo-tamo među silnim zidi- 
nama Legena grada, dok napokon ne stigne na 
vrata od sjevera i istrča opet u ravnicu — bog te 


pita kuda!“ <. NEVE 

 ““Kosjenka pak sađe sa zida i stane hodati.po 
gradu, studenom kao kost. Svoju vilinsku koprenu 
bez koje ne mogaše poletjeti u oblake, bijaše svila 
oko: ramena, jer nju čuvaše vrlo. Hoda Kosjenka 
tako po Legenu, hoda,-i sve joj. se čini da negdje 
mora naići na neko čudo u ovom gradu koji bijaše 
tako-čudesan i silan. No ipak ne vidi nigdje ništa 
nego «silne razvaljene zidine i ne čuje ništa nego 
kako puca kamen od studeni. = 


Legen (Leđan). Drevni, čudesni grad,-po hrvatskoj narod- 
“noj pjesmi i predaji. (Objašnjenje 1. B. M). 

Najednom, kada Kosjenka zakrenula. oko: naj- 
većeg zida, a ono pod zidom spava. golem. čovjek, 
veći negoli najveći hrast u najvećoj šumi. Na tom 
čovjeku ogromni plašt od debela platna, a opasao 
se remenom od pet hvati. U toga čovjeka glava ve- 
lika kao najveći badanj; a brada kao stog kukuru- 
zovine. Tako je velik taj čovjek, da bi tko pomislio: 
ono se crkveni toranj povalio uza zid.. < “< 
Zvao se.pak taj čovjek Regoč i-življaše u Le- 
genu gradu i nije imao posla nego da broji kame- 
nje Legena grada. Ne bi on nikada mogao: izbro- 
jiti da ne imađaše onako veliku glavu kao badanj. 
Ali ovako ibrojio on:i brojio — već hiljadu godina 
tako brojio i bijaše već izbrojio trideset zidina i 
petora vrata legenska::: :5 00 o 

Kad je Košsjenka opazila Regoča, skrstila ruke 
od čuda. Ne mogaše ona pomisliti da ima ovako 
velikog stvora na zemlji. ““ < 

Sjedne Kosjenka Regoču do uha (a bijaše uho 
Pa veliko kao cijela Kosjenka) i povika mu 
u uho: H u Gamo KNJ , u “ A 

—Anije li ti zima, baća? | hd 

Probudi se Regoč, nasmije se:i pogleda Ko- 
sjenku;-'': <ic03 Ga Bg lani oo 

< — Ej! zima, dakako da je zima — progovori 

Regoč takvim krupnim glasom kao da grmi izda- 
leka. A bijaše Regoču silni nos pocrvenio od stu- 
deni, a kosa i brada bijahu posuti injem. “tu 

— Bože moj, ovoliki silni čovjek, pa nećeš: da 
sebi učiniš krov protiv studeni — reče Kosjenka. 

— E, zašto bih? — reče Regoč i nasmije se 
opet — doći će sunce. 

Podigne se Regoč da sjedne. Sjedne on, omah- 
ne desnom rukom po lijevom .ramenu, a lijevom 


badanj — drvena kaca 
baća — brat, braco ' 

rukom po desnom ramenu i otepe silno inje: sa 
svakoga ramena toliko inja koliko: bi snijega skliz- 
nulo sa jednog krova. 

.— Čuvaj, čuvaj, baća, zatnpat ćeš me! — vik- 
nu Kosjenka. Al je Regoč jedva i čuje jer je da- 
leko od Kosjenke do njegova uha, tako je. visok 
kad sjedi. 

Podigne zato Regoč: Kosjenku sebi na rame, 
reče joj za svoje ime i za svoj posao, a ona njemu 
reče kako je ovamo dospjela. 

— Eno, gledaj i sunce — - pokaže zatim Regoč 
Kosjenki. - 

Pogleda Konjenka. a a ono se diže sunce, blijedo 
i slabo, kao da nema koga da, grije. 

— Lud si ti, Regoču, zaista si dok što ovdje 
živiš i život svoj baviš bnojeći pusto legensko ka- 
menje. Hajdemo, Regoču, da vidiš krasote po svi- 
jetu i da sebi nađeš vrednijega posla — reče Ko- 
sjenka. 

Nikada još ne bijaše Regoč pomislio da sebi 
traži ljepšeg mjesta od Legena grada, niti je kada 
pomislio da ima boljega posla od njegova. Nego je 
Regoč uvijek mislio: »Dosuđeno mi da brojim po 
Legenu kamenje«, pa nije za ništa bolje pitao. 
Al mu Kosjenka nikako ne dade mira nego 
ga nagovara da pođe s njome po zemlji. 

— Odvest ću te.u krasan kraj, gdje je stara 
šuma, a uz šumu: dva zlatna polja — govori Ko- 
sjenka. 

Dugo govoraše Kejenika. Regoč pak ne bijaše 
još nikada ni s kime razgovarao te ne uzmogne 
odoljeti nagovaranju. . 


— Pa hajdemo! — reče on. 
Obradovala se Kosjenka tomu veoma. 


No sada je trebalo stvoriti zgodu kako će Re- 
goč Kosjenku nositi, jer u Regoča ničega ne bijaše. 

Zato izvadi Kosjenka iz njedara malu vreću 
punu biserja. Bijaše joj taj biser dala njezina 
majka u oblacima prije negoli je pustila da ide na 
zemlju, govoreći:“»Ako ti bude što trebalo, samo 
odbaci jedan biserak, i ono će se stvoriti što tre- 
baš. Čuvaj taj biser, jer na svijetu ima toliko stva- 
ri da ih sve više treba.« ft 

Izvadi dakle Kosjenka zrmce bisera i odbaci ga 
— a ono se pred njom stvori košić, upravo velik 
kao i Kosjenka, a na košiću petlja, upravo velika 
kao Regočevo uho. ' 

Skoči Kosjenka u košić, a Regoč podiže košić 
i objesi ga sebi na uho kao naušnicu. 

Kad se Regoč nasmije, kada kihne ili kada po- 
drma glavom, ljulja se Kosjenka kao na njihaljci, 
a ovo njoj bijaše vrlo milo za putovanje. ka“ 

Htjede Regoč sada da. pođe i zakoračio on već 
korak od deset sežanja. Ali ga Kosjenka ustavi pa 
ga još umoli: “ 

—'Bismo li mi, Regoču, mogli proći pod zem- 
ljom, da ja vidim što pod zemljom ima? ' E 

— Kako da ne bismo mogli! — odvrati Regoč 
koji mogaše od šale probiti zemlju, ali mu ne bija- 
še još nikada palo na pamet da gleda što pod zem- 
ljom ima. nI 

No Kosjenka željaše da upozna sav stvor božji 
— i tako se oni dogovoriše da će pod zemljom pu- 
tovati dok ne stignu pod onu šumu gdje bijahu 
ona zlatna polja. Tamo da će izaći. 

Kad se bjehu tako dogovorili, počne Regoč da 
probija zemlju. Podigao Regoč svoju silnu nogu i 
udari prvi put po zemlji — a ono se potrese čita- 
vi veliki grad Legen i povali se mnogo zidova. Po- 
digne Regoč po drugi put nogu i udari o zemlju — 
a ono zadrhta cijela ravnica. Podigne Regoč po tre- 
ći put nogu i udari o zemlju — a ono zadrhta pol 

sa Kosjenkorm propadne pod zemlju. “ : 
Kad oni dolje, al pod zemljom sve prorovano: 
na sve strane putovi i stupovi i sam bog bi znao 
tko onuda toliko prolazi. I čuju se vode gdje šume 
i vjetrovi gdje pire. ša kak 

Pođoše oni tako po jednome putu i“ donekle 
im bijaše svijetlo od one pukotine kroz koju. bi- 
jahu propali. Ali kad oni dalje, a ono sve veći 
pak — cmi mrak kakvoga nema nego pod zem- 
jom. Kuno I 
Regoč svejednako i po mraku ide. Hvata se 
silnim rukama od stupa. do stupa. . 

Kosjenku obuze strava od onolikoga mraka. 

Uhvatila se ona Regoču za uho i povika: — 
Mrak je, Regoču! | E =9 : 

“X — E, pa neka je — odgovori Regoč. — Nije 

mrak došao k nama nego smo mi došli k njemu. 

Razljuti se Kosjenka što je Regoču svašta pra- 
vo, a ona se bijaše ponadala velikim stvarima od 
tako silnoga čovjeka. pt Ka 

— Teško si ga meni uz tebe, da nema mojega 
biserja — razljuti se Kosjenka. | 

Zatim ona odbaci jedno zrnce bisera, a ono se 
njoj u ruci stvori svjetiljka, jasna kao “da zlatom 
gori. Mrak uteče dublje u zemlju, a putovi se pod- 
zemni rasvijetliše nadaleko. ' ' 

Obradovala se Kosjenka svjetiljci jer joj se po- 
kazuju čuda što od starine pod zemlju propadoše. 
Na jednom se mjestu vide dvori gospodski, sve 
vrata i prozori zlatom obloženi a crvenim merme- 
rom ozidani. Na drugome mjestu opet: oružje ju- 
načko, tanke diljke i teške demeskinje, alemom i 


švijeta, i prokine se zemlja pod Regočem, a Regoč 


diljka — starinska puška 
demeskinja — sablja od čelika kakva se isprva .kovala u 
= Damasku ' ; 

dragim kamenom urešene. Na trećem mjestu blago 
davno pokopano, zlatni pladnji i srebrne čaše du- 
katima napunjene — i kruna carska triput preže- 
žena. Sve je ovo po volji božjoj dospjelo ovamo 
pod zemlju i tajna je božja zašto toliko blago 
mora ovdje počivati u miru. 

Ali Kosjenki zablistala u oči ovolika čuda, pa 
umjesto da pođu dalje ravno putem kuda bijahu 
odlučili, umoli Kosjenka Regoča da je pusti na 
tle, da se poigra, da se nadivi čudima i da pre- 
gleda tajne božje. 

Spusti Regoč Kosjenku, a Kosjenka uze svje- 
tiljku svoju i otrča do dvorova, do oružja i do 
blaga. Kako joj se u igri ne bi izgubila vrećica bi- 
serja, metnu je Kosjenka do jednog stupa. 

Regoč pak sjedne malo podalje pa počine. 

Stala se Kosjenka igrati blagom, razmatrati i 
premetati divote. Prebacuje po sitnim rukama žute 
dukate, ogleda čaše srebrom urezane i meće na 
glavu krunu triput prežeženu. Poigrala se, pregle- 
dala i nadivila se, a onda opazi još jedan vrlo tana- 
ni štapić od bjelokosti koji bijaše oslonjen o jedan 
silni stup. 

A upravo samo ovaj štopić držaše onaj silni 
stup da se ne sruši, jer stup bijaše od vode po- 
svema izlizan. I zato bijaše bog onako spustio 
štapić — i oslonio se taj štapić pod zemljom o 
stup. 

Ali Kosjenka se upita: 

— Zašto li. upravo onaj štapić tamo stoji? — 
I pođe te odmakne štapić da ga ogleda. 

Kad al Kosjenka prihvati štapić i odmakne 
ga, zaječe podzemni putovi, zanjiha se čitav onaj 
silni stup, zanjiha se, uruši se i osu se čitavo brdo 
zemlje. Zatvori se, zatrpa se put između Regoča i 

Kosjenke — niti čuju niti vide jedno drugo, niti 
mogu jedno k drugomu. 


Tako eto bješe uhvaćena pod zemljom mala 
vila Kosjenka! Zatvorena je živa u onom velikom 
grobu i možda nikada neće vidjeti onih zlatnih 
polja kojima bijaše pošla. A to sve zato što nije 
htjela da putuje ravno kuda bijahu nakanili, nego 
se sustavljala i svraćala desno i lijevo da uhodi 
tajne božje. 


Zaplaka, zakuka Kosjenka, traži kud bi došla 
do Regoča. Ali ona vidje da nema prolaza i da joj 
spasa nema — a njezina vrećica bisera koja bi je 
spasila ležaše zatrpana pod zemljom. 


Kad je sve ovo vidjela Kosjenka, prestade pla- 
kati jer bijaše vrlo ponosna, i pomisli: — »Nema 
druge, valja umrijeti. Od Regoča mi pomoći nema 
jer je Regoč luda glava koja ni sama sebi ne po- 
maže, a kamoli da se dosjeti da meni pomogne. 
Nema druge, treba umrijeti.« : 


I pripravi se Kosjenka odmah na smrt. Ali 
hoće ona neka znade tko je jednom u tom grobu 
nađe, da ona bijaše roda visokoga. Zato meće na 
glavu krunu triput prežeženu, pa uzima u ruke šta- 
pić bjelokosni, a onda legne da umre. Uz Kosijenku 
nikoga nema, samo njena svjetiljka što sjaji kao 
da zlatom gori. A kako Kosjenka bivaše sve hlad- 
nija i ukočenija, tako je i svjetiljka sve pomalo 
gasnula. ' ' 

Regoč pak, zaista bijaše luda.glava. Kad se ono 
urušio stup i kad se zasula silna zemlja među 
njim i Kosjenkom, nije se on ni makao nego osta- 
de onako sjedeći u mraku. Tako on još neko doba 
sjedio, a onda se istom nakani da pođe i da vidi 
što je tamo. 

Napipa on u tami do onoga mjesta gdje prije 
bijaše Kosjenka, napipa i osjeti da se tamo zemlja 
zasula i da na onu stranu više nema prolaza. 

.— Eh! na. onu stranu više nema prolaza — po- 

misli Regoč i više ništa nije znao o tom pomisliti, 
nego se okrene, ostavi brdo zasuto, a za brdom 
Kosjenku, i pođe natrag. putem kud bijahu došli 
od Legena ... *ananh. sletetva i gkolfvai 

Ide tako Regoč, ide svojim putem, sve od stu- 
pa do stupa. Već je daleko poodmakao, al sve mu 
nešto nije pravo. Ne zna Regoč: sam što. je ono 
što mu nije pravo. , ' 

- Popravlja on remen o pojasu: da ga možda re- 
men ne steže? Pa onda proteže ruku o ramenu: da 
mu možda ruka nije zaspala? Ali nije ni ovo ni 
ono, nego mu još jednako nije pravo. Čudi se 
Regoč: što li je to njemu? Čudi-se i od“ čuda 'po- 
trese glavom. inka ga : 

. Kad Regoč potrese glavom, zaljulja se košić 
njemu na uhu. A kad je Regoč osjetio kako je ko- 
šić lagan i kako u njemu Kosjenke nema, onda Re- 
goča stisnulo kruto u srcu i prsima, i on se, luda 
glava, ipak dosjeti da ono mjega mori žalost za 
Kosjenkom, dosjeti se da valja Kosjenku spasiti. 

Teško se bijaše Regoč tomu domislio, ali kad 
se domislio, onda se kao vihor okrenuo i poletio 
natrag do onoga mjesta gdje bijaše ostavio zasuto 
brdo a za brdom Kosjenku, Poletio i za čas tamo 
stigao. Kopa Regoč objema: rukama brdo, kopa, 
kopa i začas otkopa veliku rupu i ugleda Kosjenku. 
Leži Kosjenka u zlatnoj kruni triput prežeženoj, 
već je ohladnjela, sva se ukočila, a kraj nje svje- 
tiljka — plamen joj sitan kao najmanja krijes- 
nica. 

:« Da je Regoč viknuo.od žalosti, potreslo.bi se 
podzemlje i ugasila bi se sasvim svjetiljka — ne- 
stalo bi one male svijetle krijesnice kraj: hladne 
Kosjenke. PE Pr ' 

Ali Regoča bijaše od žalosti tako stisnulo u 
grlu da nije mogao viknmuti, nego. on pruži svoju 
silnu ruku i polagano dohvati hladnu Kosjenku 
i položi je na svoj dlan, te je grijaše i grijaše me- 
đu oba dlana kao zimsku ptičicu. I gle! Iza nekog 
doba makne Kosjenka ručicom, i svjetiljka odmah 
jače zasvijetli. A onda mahnu Kosjenka glavom, 
i plamen na svjetiljci. još jače zasvijetli. Napokon 
otvori Kosjenka oči, a svjetiljka plane tako jasno 
kao da zlatom gori! | ' u 

Kosjenka pak skoči na nožice, uhvati se Re- 
goču za bradu i od velike radosti zaplakaše oboje. 
Regočeve suze bijalu krupne kao kruške, a Kosjen- 
kine sićušne kao proso; al u stvari isto bijaše, i 
oni se od to doba silno zavolješe. 

Kad se isplakaše, nađoše još Kosjenkin biser 
te onda pođoše dalje na put; ali ni u što više pod 

zemljom nisu dirali: ni u lađe potopljene a bla- 
gom krcate koje bijahu ovamo propale sa mor- 
skoga dna, ni u koralj crveni, ni u jantar žuti, što 
se nizao oko podzemnih stupova. Ni u što više nisu 
dirali, niti su gdje stajali, nego iđahu ravno putem 
da izađu kod zlatnih polja. 
Kad već dugo tako iđahu, rekne Kosjenka Re- 
goču da je podigne. A kad on to učini, dohvati Ko- 
sjenka nešto zemlje njima iznad glave. : 
Dohvati zemlje, pogleda u ruku, a kad ono: 
među zemljom lišće i ivenje. 
— Evo nas, Regoču, pod šumom ukraj zlatnih 
polja! — kliknu Kosjenka. — Hajde da izađemo. 
Pruži se nato Regoč i stade glavom probijati 
zemlju. Bije: ' 


II. 


Nad njima zaista bješe šuma, i to baš šumska 
uvala na međi dvaju sela i dvaju kotara. U tu uva- 
lu nitko ne dolažaše van čobani i čobanice iz obaju 
sela i obaju kotara. 

Bila je pak ljuta svađa među ona dva sela — 
svađa radi gumna i radi pašnjaka, radi mlinova i 
radi drvosjeka, a ponajpače radi palice starješin- 
ske što je odavna jedno selo svojatalo, a drugo 
ne htjelo da je izdade. I tako bila ona dva sela 
dušmanska jedno drugome. 

Ali čobani i čobanice iz obaju sela bijahu luda 
djeca i nisu marili ni razumjeli pravde starijih, 
nego bi se oni svakoga dana sastajali na međi oba- 
jantar (rus) — žuta, crvena ili smeđa smola prastarog 

crnogoričnog drveća, služi za izradu ukrasnih predme- 
ta; Ćilibar d 
gumno — mjesto na kojem se vrši ili mlati žito 

ju sela i obaju kotara. Dok bi se ovce njihove mi- 
ješale i pasle zajedno, igrali bi se čobani zajedno 
— a od velike igre više puta i zakasnili pred večer 
kući s ovcama. , 

Radi toga bilo u oba sela graje i vike na djecu. 
Ali bijahu u jednom selu šukunbaba i šukundjed 
koji pamćahu sve što je ikada bilo u oba sela. 
Oni su govorili: — »Pustite, ljudi, djecu. Boljim 
će plodom uroditi dječja igra po planini negoli 
vaše žito po poljima.« 

A čobani, kao i prije, dolažahu na ono mjesto 
£ ovcama, jer baš odviše i ne pitahu stariji što 
rade djeca. Nd 2 

Tako isto i toga dama kada Regoč stade pro- 
bijati zemlju na onom mjestu. Upravo se čobani i 
čobanice sastali pod najvećim hrastom i spremali 
se da krenu kući. Koji pritezao opančiće, koji pri- 
vezivao bič o bičalo, a čobanice sakupljale ovce. 
Kad al začuju oni kako nešto upravo pod njiho- 
vim nogama strahovito lupa o zemlju. Udari je- 
danput, dvaput — a kad po treći put udari, pukne 
zemlja i izađe upravo među čobane strahovito ve- 
lika glava kao badanj a na njoj brada kao stog 
kukuruzovine, a po bradi silno inje još od Legena 
grada. ' 

Zavrisnuše djeca od straha i popadaše na zem- 
lju kao mrtvi — još i ne bi toliko od glave što bi- 
jaše kao badanj, nego više od brade što se vidjela 
kao stog kukuruzovine. 

. Popadaše sva djeca, samo ne htjede mali Liljo 
koji bijaše najljepše i najmudrije dijete obaju sela 
i obaju kotara. 


šukunbaba, šukundjed — bakina baka, djedov djed (šukun 
od lat. pridjeva secundus) 

Ostade Liljo na nogama i dođe da vidi izbliže- 
ga: koje je.ovo čudo? Da , 
— Ne bojte se, braćo — govoraše Liljo čoba- 
nima — nije mogao bog ovoliku grdosiju na zlo 
stvoriti, jer da je zla, već bi odavna pol svijeta po- 
morila. . go ' 
Priđe Liljo k Regoču, a Regoč baš skinuo: košić 
sa-Kosjenkom sa uha.i metnuo ga na ledinu. . 
= — Dođite, dođite, braćo — kliknu Liljo — evo 
je s njime djevojka; malena a krasna kao zvijezda. 
Čobani i čobanice poustajaše, pa stadoše viriti, 
sve jedan iza drugoga stojeći, na Kosjenku, a onda 
oni koji se bijahu najgore uplašili najprije priđoše 
k njoj jer bijahu u svemu najhitriji. 
Odmah: zavolješe čobani i čobanice prekrasnu 
Kosjenku, izvadiše je iz košića, povedoše na naj- 
ljepšu -ledinu.i stadoše se diviti njezinim prekras- 
nim haljinama koje bijahu sjajne i mekane kao ju- 
tarnje svjetlo. A najviše od svega divljahu se nje- 
zinoj vilinskoj kopreni kojom samo malo mahne 
pa se odmah digne nad ledinu i poleti. ča 
= Zaigraše kolo čobanice, čobani i Kosjenka i za- 
vedoše igre svakojake. A Kosjenki sve poigravaju 
od radosti male nožice i smiju joj se oči i ustašca 
što se našla u društvu kojemu se mili ono što -se 
i njoj mili. ka 
i Zatim izvadi. Kosjenka svoju vrećicu bisera i 
stade darivati i radovati drugove i družice svoje. 
Odbaci ona jedan biserak, i stvori se među njima 
drvce, a na drvou šarene vrpce, svilene maramice i 
crveni đerdani za čobanice. Odbaci drugi biserak, 
i došetaše sa svih strana iz šume gizdavi pauni; 
došetaše, prošetaše, poletješe, i prosipalo se po le- 
dini sjajno perje te se cakli sva ledina. A čobani 
zakitiše perjem kape i prsluke. Još jedan. biserak 
odbaci Kosjenka,.i stvori se o jednoj visokoj“ gra 

ni zlatna njihaljka na svilenim konopcima — a 
kad se ljuljaju čobani i. čobanice, tada njihaljka 
leti i spušta se tako visoka kao lastavica a tako ti- 
hano kao duždeva galija.  . 

Djeca cikću od radosti, a Kosjenka baca .sve 
biserak za biserkom i ne misli da bi ih trebalo sa- 
čuvati, jer Kosjenka ništa na svijetu nije voljela 
toliko koliko krasne igre i mile pjesmice. Tako 
potroši ona baš sve i do posljednjeg zrnca — a 
bog zna gdje bi joj moglo doskora trebati, i njoj 
i čobanima! .: “> m s 

— Nikad više neću od vas otići — klicaše ra- 
dosno Kosjenka, a čobani:i čobanice pljeskahu: u 
ručice i bacahu uvis kape od veselja kad ona to 
reče: ms be | ' ; 

. Samo Liljo ne bijaše. pošao za njima da se 
igra, jer bijaše damas nešto nujan i neveseo. Ostao 
je nedaleko Regoča i odanle promatrao kako je 
prekrasna Kosjenka.i kolika čudesa stvara po ovoj 
dubravi. sei kieripah ' 

Međutim,: bijaše Regoč izašao iz svoje rupe. 
Izašao i podigao se među drvećem šumskim — a 
kad tamo, njegova glava viri iznad čitave stoljetne 
šume, tako strahovito velik bijaše orijaš Regoč. 

Ogleda se Regoč preko šume po ravnici. 

A.ono bijaše sunce već zapalo, a nebo bijaše 
vrlo rumeno. U ravnici vidjela se dva zlatna polja 
kao “dvije zlatne marame, a u poljima dva sela kao 
dva bijela goluba. Tamo pak podalje od obaju se- 
la tekla silna voda Zlovoda, a sve uz vodu bijahu 
podignuti nasipi koji: se zelenjeli od trave. Po na- 
sipima vide se stada i pastiri. 


((— Ej, zaista — reče Regoč — u.što. sam bo- 


ravio hiljadu godina.u Legčnu, u onoj pustoši, kad 


na svijetu ima ovakve divote. — Tako se svidjelo 
Regoču gledati po ravnici,da: je samo: desno. i: lije- 

vo okretao glavu, veliku kao badanj, te se je ona 
kao ogromno strašilo zibala nad šumom. 

Ali ga doskora Liljo zovnu: 

— Sjedni, baća, da te ne opaze seoski starje- 
šine. 

Regoč sjedne, i njih dvojica stadoše razgova- 
rati, te Liljo pričaše Regoču radi čega je danas ta- 
ko žalostan. 

— Veliko će se zlo još večeras dogoditi — re- 
če Liljo. — Slušao sam gdje ise noćas starješine na- 
šeg sela dogovaraju, govoreći: »Hajdemo da provr- 
tamo nasip vode Zlovode. Voda će proširiti rupu, 
nasip će se provaliti, voda će udariti na dušman- 
sko selo, potopit će ljude, žene, polja i groblje i 
izravnat će se voda nad njima, pak će biti more 
gdje bijaše prije selo dušmansko. A naša su polja 
viša i selo na uzvisini, pak nam ništa biti neće.« 
Tako se dogovarahu, a onda zaista odoše i pone- 
soše veliki svrdao, te tajno u noći provrtaše nasip. 
— A ja, baća moj — dovrši Liljo — znam da naša 
polja i selo naše nisu tako visoki, i znam da će se 
voda i nad nama sklopiti, i bit će još noćas more 
gdje bijahu naša dva sela. Radi toga sam ti tužan 
toliko. 

Još oni tako u govoru, kad al se podigne stra- 
.hovita vika i halabuka u ravnici. 

— Eto! gotova je nesreća! — kliknu Liljo. 

Uspravi se Regoč, podiže Lilju i pogledaše po 
ravnici. Bila je žalost pogledati! Provalio se nasip, 
a tamna silna voda Zlovoda valjala se u dva ruka- 
va preko onih krasnih polja. Ide jedan rukav pre- 
ma jednom selu, a drugi prema drugome. Potopi- 
la se stada, nestaje pod vodom zlatnih polja, valja- 
ju se križevi sa grobova — a u oba sela vika i ha- 
labuka! Izašli u oba sela starješine na gumno sa 


halabuka (tur.) — vika, vreva, metež, nered 

talambasima, sa bubnjevima i sviralama, te biju 
i bubnjaju jedno selo drugome uz prkos, tako bi- 
jahu od zlobe poludjeli. A još veća bijaše halabu- 
ka, jer su uza to zavijali seoski psi, a plakale i na- 
ricale žene i djeca. 

— Baća moj — viknu Liljo — zašto nemam 
tvoje ruke da ustavim ovu vodu! 

2 Al uto se sanje oko Regoča i Lilje čobani i 
čobanice sa Kosjenkom, uplašeni i smućeni onom 
strašnom vikom u ravnici. 

. Kad je Kosjenka čula što se zbiva, reče ona, 
hitra i bistra kao mala vila; 

— Hajdemo, Regoču, ustavit ćeš vodu! 

— Hajdemo, hajdemo! — vikahu čobani obaju 
sela i obaju kotara koji ne prestajahu jaukati i na- 
ricati. — Hajdemo, Regoču, ponesi i nas! 

Sagnu se Regoč, podiže na desnu ruku Lilju i 
Kosjenku (koja držaše svjetiljku svoju), a na lije- 
vu ruku svu ostalu čobančad — i potrči Regoč ko- 
rakom od. deset sežanja po šumskom prosjeku do- 
lje u ravnicu. Za njima nagnuše i ovce, blejeći up- 
lašeno. Tako oni stigoše u ravnicu. 

Kroz maglu i sumrak trči tako Regoč sa dje- 
com u naručju, a za njima poplašeno stado u div- 
ljem bijegu — trče prema nasipu. A njima u susret 
ide crna voda Zlovoda, mori i potapa sve na svo- 
jem putu. Strahovito je jaka ona voda. Hoće li bi- 
ti jača od Regoča? Hoće li povaliti i Regoča? Hoće 
li pomoriti onu sitnu čobančad, hoće li poginuti 
krasna mala vila Kosjenka, lijepa kao zvijezda? 

.. Tako trčeći preko livada gdje još bijahu suhe, 
stiže Regoč sav bez daha za čas do nasipa, gdje se 
bijaše provalila velika rupa i gdje voda gmjaše 
strašnom silom. 


talambas (perz-tur.) — vrsta malog, starinskog bubnja 

— Ustavi je, ustavi, Regoču — cvile djeca. 

Tamo u ravnici nedaleko nasipa bijaše malo 
brdašce nasuto. 

— Metni nas na ono brdašce — viknu Kosjen- 
ka hitro. ' mo i 

Spusti Regoč Lilju i Kosjenku, čobane i čoba- 
nice na to brdašce, a oko njih stisnuše se ovce i 
janjići. Oko brdašca već se razlijevala voda. 

Regoč pak zagazi silnim st&pom u vodu, legne 
prema nasipu i svojim ogromnim prsima zatvori 
rupu u nasipu. Začas. voda stane, ali ona bijaše ta- 
ko strahovito jaka da joj ništa ne mogaše odoljeti. 
Upre se voda, nasme Regoču o ramena, te ispod 
njega, iznad njega, oko njega, sa svih strana pro- 
vali opet — i dalje se valjaše po ravnici. Raširio 
Regoč obje ruke, zgrće šakama zemlju; ali što god 
on zgrne, voda začas odnese. ; 

Pa se voda po ravnici diže sve više i više — 
«od polja, od sela, od blaga i od gumna ne vidi se 
ništa više. U oba sela samo krovovi i toranj crkve- 
ni vire iz vode. i. DERE ssh 

I oko brdašca gdje bijahu čobani i čobanice sa 
Liljom i Kosjenkom, dizaše se voda sve više i više. 
Plače i nariče jadna čobančad, koji za majkom, 
koji za bratom ili sestricom, a koji za kućom i baš- 
čom, jer vide da su oba sela propala i da nikomu 
nema spasa — a i k njima se eto voda diže. 

Stisnuli se čobani sve više i više navrh brdaš- 
ca, kupe se i stišću oko Lilje i Kosjenke koji stoje 
jedno do drugoga usred djece. 

Liljo stoji tih i blijed kao kamen, a Kosjenki- 
ne se oči sjaju, i ona podiže svjetiljku prema Re- 
goču da mu posao osvijetli. Kosjenkina koprena 
diže se i vije na noćnom vjetru i leprši povrh vode, 
kao da će sad na poletjeti mala vila i nestati iz 
ove .grozote.:- IIEJBE KOBE KILIV (o kolaž vni (dl «aa SA 

... — Kosjenko! Kosjenko! Nemoj otići! Nemoj 
nas ostaviti! — nariču čobani, kojima se činilo kao 
da je anđeo među njima dok. gledahu u Kosjenku. 

— Ne idem, ne idem nikuda! — kliče Kosjen- 
ka — al njezina koprena podjednako leprši kao da 
će je sama ponijeti preko voda u oblake. 

Uto se začuje vnisak. Bijaše se podigla voda, 
bijaše dohvatila rub na skutovima jedne čobanice 
i odvukla je da je odnese. Al se učas spusti Liljo, 
uhvati. čobanicu i privuče je opet na brdašce. — 


Treba da se svežemo — vikahu čobani — da se 
svežemo jedan uz drugoga jer propadosmo. — Evo 
braćo, evo! — viknu Kosjenka u koje bijaše vrlo 


milostivo .srdašce. Hitro skinu Kosjenka sa rame- 
na svoju vilinsku koprenu i pruži je čobanima. Istr- 
gaše koprenu na trakove, povezaše trakove u du- 
gačku vrpcu i svezaše se čobani jedan uz drugoga 
oko Lilje i Kosjenke, a oko čobana opet propinja- 
hu se jadne ovčice kako se ne bi potopile. 

Kosjenka pak bijaše sada u toj bijedi sirotica, 
kao i ostala čobančad. Svoj biser bijaše na igru 
potratila, a svoju vilinsku koprenu bijaše od dobro- 
te srca poklonila i razderala — i sada ne mogaše 
ni poletjeti mi spasti se iz ove nevolje. 

Ali Liljo bijaše zavolio Kosjenku više nego sve 
drugo na svijetu, pa kad im voda stade udarati već 
o noge, kliknu Liljo: 

.'— Ne boj se, Kosjenko! Čuvat ću te i držat ću 
te! — te podiže Kosjenku na svoje ruke. 

Jednom rukom-se. uhvatila Kosjenka Lilji oko 
vrata, a drugom rukom držala je visoko svjetiljku 
naprama Regoču. A 

A Regoč ležeći prsima u vodi, bori se i bori 
sveudilj.s vodom. S lijeva i desna kraj Regočevih 
ramena strše.srušeni krajevi nasipa, kao dva veli- 
ka roga. Na Regoču brada raščupana, plašt razde- 

ran — ramena mu krvava. Al nikako Zlovode usta- 
viti ne može, nego ono more oko brdašca sve raste 
i raste, da potopi čobančad. — A bijaše već noći 
a ponoći. 

Kad al ujedared sinu misao Kosjenki, i ona se 
kroz jauk i plač čobanA oglasi smijehom i viknu 
Regoču: 

— Regoču, luda glavo! Što ne sjedneš među 
one rogove od nasipa! Što ne zatvoriš leđima vodu! 

bani i čobanice našas umukoše od velikoga 
čuda kako li se nitko ne bijaše tome dosjetio: 

— Uhuhu! — čulo se tamo kako se Regoč smi- 
je — a nije šala kad se Regoč nasmije! Sve bućka 
i klokoće oko njega ono more kako se Regoč trese 
od smijeha što bijaše tako lud. 

A onda ustane Regoč, okrene se i — eto ti ga 
na! — sjedne među one rogove! 

Čuda li velikoga, bože moj! Stade voda Zlovo- 
da, kao da si stijenu navalio na nasip! Stade — ne 
može preko pleći Regoču, nego poče teći svojim 
koritom kuda je i prije tekla — sve stružući uz le- 
đa Regoču. Ele, bože, čuda i spasenja! 

Spaseni bijahu sada čobani i čobanice od naj- 
gore nevolje, a Regoč, lijepo sjedeći, dohvaćao ru- 
kama Tivta i zatrpavao sve polagano ispod sebe 
i ukraj sebe nasip. Počeo on noći o ponoći, a kad 
stala zora svanjivati, bio je posao gotov. Upravo 
sunce sinulo kad je Regoč ustao sa nasipa od go- 
tova posla, da pročisti bradu u koju se bijaše nah. 
vatalo mulja i granja i sitnih ribica. 

Ali još ne bijaše došao kraj nevolji one jadne 
čobančadi, jer kuda će i komu će oni poći? Stoje 
čobamni navrh brdašca. Sve oko njih ono pusto mo- 
re. Od obaju sela vini samo još po koji krović, a 
u selima nitko živ ne osta. Još bi se seljani i spasli 
da su bježali pred vodom na svoje tavane. Ali u 

oba sela bijahu svi seljani izašli na gumna sa svi- 
ralama i talambasima da se raduju i da gledaju 
jedno selo u propast drugoga. Pa kada već i jedni- 
ma i drugima bijaše voda do pojasa, oni još uda- 
rahu u talambase, a kad im bila voda i do grla, 
oni još puhahu u sviralice od zloradosti. I tako se 
potopiše svi do jednoga, sa talambasima i sa svira- 
licama, a bijaše to pravedna kazna božja za zlobu 
njihovu. 

Al eto jadna čobančad ostala sada bez ikoga 
živoga da je hrani i brani, i osta bez kuće i kućišta. 

— Nismo vrepci da na krovu živimo — rekoše 
tužno čobani, gledajući kako samo krovovi od sela 
vire iz mora — a nismo ni lisice da u planini po 
dupljima živimo. Da nam je kako osloboditi naša 
sela od ove vode, još bi se dalo živjeti, al ovako 
najbolje da skočimo u vodu sa našim stadom pak 
da se i mi potopimo kad eto nemamo ni kuda ni 
kamo da se sklonimo. 


To bijaše vrlo tužno, i samome Regoču vrlo se 
nažao dalo, ali tomu: zlu ne mogaše nikako dosko- 
čiti, te govoraše, gledajući ono more: »Ovoliku vo- 
du ni izgrabiti ni posrkati ne mogu da vam oslo- 
bodim sela. Što ću vam; ele, djeco moja?« 

Ali se uto javi Liljo, najmudrije dijete onih 
kotara: 

— Regoču, baća moj, ako ne možeš ti da posr- 
češ ovoliku vodu, zemlja će je posrkati, zemlja! 
Probij rupu u zemlji, propusti ovo more u zemlju. 

Bože moj, kolika je mudrost u djeteta koje ni- 
je veće nego prst Regočev! 

Zaista udari Regoč o zemlju, probije rupu, a 
zemlja, kao žedna aždaja, stane srkati, srkati, guta- 
ti i navlačiti u se ono silno more sa čitave ravnice. 
Ne potraja dugo i posnka zemlja svu vodu i ukaza- 

še se opet sela, polja .i livade; povaljane i pra 
ne, ali svako na svom mjestu. 

“ObBradovaše se tužni čobanići a al“ naj- 
radbetija od svih bijaše Kosjenka.  Pljesnu ona u 
ručice i povika: j 

. — Alaj, divote li kad. se. ova polja: opet pozlate 
i livade zazelene! ' 

Ali nato opet Ebadi gli Mai i čobanice, 
a Liljo reče: 

— A tko će nas uputiti. kako da posijemo polja 
i oremo njive kad nam nitko stariji ne osta? 


. I zaista na “daleko. : i široko ne. bijaše nikoga 
starijega nego, samo. ova, hrpa jadne. djece u ovoj 
povaljenoj, ravnici, a s njima Regoč koji. bijaše to- 
liko golem, nespretan i neuputan da nije mogao. ni 
glavom zaviriti . pod , njihove , krovove, niti. (Se, što 
razumio u njihova polja. i: plugove. . 


Snuždiše se iznova svi, a ponajviše Regoč koji 
bijaše toliko zavolio prekrasnu Kosjenku — a sada 
eto ne mogaše ni njoj. ni, čobančadi, da bude od 
kakve, koristi. S dmok iekok: 

>A što je bilo: najgore: imnieltn se: opaka silno 
svoga pustoga Legena! Bijaše se.on.ove noći nagu: 
tao mulja za hiljadu godina i nagledao strahota i 
suviše. Zato ga velika želja morila za golemim _i 
pustim Legenom gdje je u miru. brojio. kamen to- 
like stotine godina. ., 


:Snuždeni « dakle stoje.  čobani; snašdaa Liljo, - a 
snužden ponajviše Regoč. Zaista bijaše žalosno pog- 
ledati ovu hrpu dječice što.će. bez svojih. starijih 
morati poginuti i povenuti kao. cvijet bež korijena. 
hu Samo Kosjenka., radosno ..zvirkaše amo-tamo, 
jer ona nikada ne bijaše tužna... 

Ujedared poviknu Kosjenka: 


88 


: — Gledajte! gledajte! Kakvi. su ono Hudi? m: 
ti moraju znati: čudesa i pripovijesti! ad 

Svi' pogledaše napram selu, :a: kad tamo, na 
jednom prozoru ukazale se dvije glave: .starac i sta- 
rica.; Domahuju .maramicom, zovu: djecu po imenu 
i smiju se da im se sve sjaje ona navorana lica. Bi- 
jahu to šukundjed i šukunbaba, što bijahu jedini 
nusori u dva sela te se spasoše na tavan. 

.-Alaj bože! Da: su djeca ugledala na ovom ta- 
vanu. sunce od istoči i zvijezdu Danicu, ne :bi to- 
liko: vrisnula od radosti. Sve se sa neba ag kako 
vrište: ud SRA zoda daje“ 
— Bako! Djedel testi, Ši Zuti 

I poletješe djeca kao“ mlada vižlad naprama 
du — pred svima Kosjenka kojoj. zlatna kosa :na 
vjetru prši, a za njima ovce i janjići. Ne ustaviše se 
sve do sela gdje ih dočekaše .na kućnim “vratima 
djed i“baka: Dočekaše ih, uhvatiše ih u naručaj, te 
ne znadoše svi: zajedno:: kako da bogu zahvale što 
je dao babi i'djedu toliko mudrosti te se spasoše 
na tavan. Ovo, pak.i.radi toga bijaše dobro što ono 
bijahu sasvim: priprosta sela, te-u njih ne bijaše 
knjiga ni upisa; tko bi spominjao. čobančadi o nes- 
reći koja bješe nastala od zlobe, kad ne bi ostali 
djed i baka živi? >. 

Kad se dakle bijahu idili, sjetiše se Regoča. 
Obazreše se po. ravnici —-ali Regoča nema! Nema 
ga nigdje — nestao je ujedared,, onolika: grdgaila, 
nestao kao miš u rupi. 

I zaista bijaše Regoč nestao Kao 1 miš u. smi. 
Kad se naime ukazaše na tavanu djed i baka, upla- 
šio se Regoč kao još nikada u svom. životu. Uplašio 
se on strahovito. njihovih navoranih. išaranih. sta- 
račkih lica. 


vižle, vižlad — mlado -obijesno štene, psetance . '-< 

— Ele, bože moj, koliko li su strahota ovi star- 
ci doživjeli u ovome kraju kad su im lica takva — 
pomisli Regoč i od prevelikoga straha skoči istim 


časom u onu rupu kuda bijaše propala Zlovoda — 


i uteče putem natrag do svog pustoga Legena grada. 


* 


Sve je pošlo po dobru u selu. Djed i baka upu- 
ćivahu djecu, te djeca orala i sijala. Po savjetu ba- 
ke i djeda učiniše samo jedno selo i jedno gumno, 
jednu crkvu i jedno groblje, kako više ne bi bilo 
zlobe ni nesreće. 

Sve je pošlo po dobru, no najljepše od svega 
bijaše što imađahu nasred sela krasnu kulu od 
gorskoga mramora, a navrh kule bijahu učinili vrt 
gdje cvatijahu naranče i dafine. Tu je obitavala 
prekrasna Kosjenka i gledala sa kule kao sa obla- 
ka po svemu onome kraju koji joj bijaše toliko 
omilio čim bijaše prvi put sašla na zemlju. 

A uvečer, kad poljski posao bijaše gotov, do- 
vodio Liljo na kulu čobanice i čobane, te na mje- 
sečini u vrtu kolo igrahu i pjesme pjevahu sa prek- 
rasnom, milokrvnom, radosnom Kosjenikom. 


Regoč se pak pod zemljom još sastade sa vo- 
dom Zlovodom, te bućkalo i tutnjilo pod zemljom 
gdje se on s njome rvaše, dok je ne propusti sve 
dublje i dublje, do dna pakla, da nikad više ne pos- 
luži zlobi ljudskoj. 

A onda dalje pođe Regoč do svog Legena. Ta- 
mo i sad sjedi, kamen broji i bogu se moli da ga 
nikad više ne odvede od silnoga i pustoga Legen- 
grada kuda bijaše najbolje pristao onako golem i 
neuputan. 


dafina (grč) — lovorovo drvo, lovorika 

Hvala ti, dobri gospodaru, na 
svemu dobru što mi ga daješ. Ali 
ja volim ostati u svojoj nesreći 
a znati da imam sina, negoli da 
mi dadeš sve blago i sve dobro 
ovoga svijeta a da moram zabo- 
raviti sina! 


.ŠUMA STRIBOROVA 


I. 


.Zašao neki momak u šumu Striborovu, a nije 
znao da je ono šuma začarana i da se u njoj sva- 
kojaka čuda zbivaju. Zbivala se u njoj čuda dobra, 
ali i naopaka — svakome po zasluzi. 

Morala je pak ta šuma ostati začarana dokle 
god u nju ne stupi onaj kojemu je milija njegova 
nevolja nego sva sreća ovoga svijeta. 

. Nasjekao dakle onaj momak drva i sjeo na 
panj da počine, jer bijaše lijep zimski dan. Ali iz 
panja iziđe pred njega zmija i stade se umiljavati 
oko njega. Ono pak ne bijaše prava zmija nego bi- 
jaše ljudska duša, radi grijeha i zlobe ukleta, a 
mogao ju je osloboditi samo onaj koji bi se s njom 
vjenčao. Bljeskala se zmija kao srebro na suncu i 
gledala momku upravo -u oči. 

— Lijepe li gujice, bože moj! Gotovo da bih 
je i kući ponio — progovori momak od šale. 

— Evo budalaste glave koja će me osloboditi 
na svoju nesreću — pomisli grešna duša u guji, 
požuri se i pretvori se odmah od guje u ljepotu 
djevojku te stade pred momka. Rukavci joj bijeli 
i vćzeni kao krila leptirova, a sitne nožice kao u 
banice. Ali kako bijaše zlobno pomislila, onako joj 
ostade. u ustima gujin jezik. 

= — Evo me! Vodi me kući i vjenčaj se sa 
mnom! — reče guja-djevojka momku. 

Sad da je ono bio siguran i dosjetljiv momak 
pa da je brže mahnuo ušicom od sjekire na nju i 
da je viknuo: »Nisam baš ja mislio da se sa šum- 
skim čudom vjenčam«, “postala bi djevojka opčt gu- 
jom, i utekla bi u panj i nikomu ništa. 

Ali ono je bio neki dobričina, plašljiv i stidljiv 
mladić, pak ga bilo stid da joj ne ispuni želju kad 
se već radi njega pretvorila. A baš mu se i svidjela 
jer je bila ljepolika, a on, neuputan, nije mogao 
znati što joj je ostalo u ustima. 

Uze on djevojku za ruku i povede je kući. A 
živio je taj momak sa svojom starom majkom i pa- 
zio majku kao ikonu. 

— Evo, majko, snahe — reče momak kad sti- 
goše on i djevojka kući. 

— Hvala bogu, sinko — odvrati majka i pog- 
leda ljepotu djevojku. Ali je majka bila stara i 
mudra i odmah spozna što imade snaha u ustima. 

Ode snaha da se preobuče, a mati reče sinu: 

— Lijepu si mladu izabrao, samo pazi, sine, ni- 
je li ono guja! 

Sin se malone skamenio od čuda: otkud njego- 
va mati znade da je ono bila guja? Razljuti se u 
srcu i pomisli: »Moja majka mora da je vještica.« 
I odmah zamrzi na majku. 

Počelo njih troje živjeti zajedno, ali ono zlo i 
naopako. Snaha jezičljiva, nazlobna, proždrljiva i 
goropadna. 

Bila je tamo litica visoka do oblaka, pa snaha 
zapovjedi jednog dana starici neka joj donese sni- 
jega sa vrha litice da se umije. 

— Nema puta na ovu visinu — reče stanica. 

— Uzmi kozu, neka te vodi. Kuda ona gore, 
tuda ti naglavce dolje — reče snaha. 

Tamo bio i sin, pa se nasmijao na te riječi sa- 
mo da ugodi svojoj ženi. 

To se tako ražalilo majci da odmah pođe na 
liticu po snijeg, jer joj nije bilo žao života. Idući 


ikona (grč.) — slika sveca ili božanstva. izrađena na drvu 
ili platnu K i, ; 

putem, htjela se pomoliti bogu za pomoć, ali se 
predomisli govoreći: »Opazio bi bog da mi sin ne 
valja.« , : e jaja : 

“No bog joj ipak osta na pomoći; i ona sretno 
donese snasi snijega s litice ispod oblaka. “ 
. Drugoga dana zapovjedi snaha baki:.. 

X — Idi tamo na jezero zamrznuto. Usred jezera 
ima rupa. Uhvati mi na rupi šarana za“ ručak. 

— Provalit će se led poda mnom, propast ću 
u jezero — odvrati baka. <, 

“X "— Radovat će se šaran, propadneš li s njime 
— reče snaha. -, | m —“ 

I opet se sin nasmijao, a baka se tako raža- 
lostila da odmah ode na jezero. Pucketa led pod 
bakom, plače ona da joj se suze po licu mrznu. Ali 
još neće da se bogu moli, taji pred bogom da joj 
je sin grešan. | ' 

— I bolje da poginem — misli baka i ide po 
ledu M. 


Ali još nije došlo vrijeme da baka umre. Zato 
preletje nad njom galeb, noseći ribu. Omakne se 
riba galebu i padne upravo pred baku. Baka uze 
ribu i donese sretno snasi. | f 

Trećeg dana sjela baka uz ognjište i: uzela si- 
novu košulju da je oknpa. Kad to vidje snaha, po- 
letje do nje, istrže joj košulju iz ruku i viknu: 
— Ostavi to, sljepice stara, nisu to tvoji poslo- 
vi! A“ ' S 
I ne dade majci da okrpa sinovu košulju. 
Sad se starici posve rastuži srce, te ona ode 
pred kuću, sjedne načonoj ciči zimi na klupu.i po- 
moli se bogu: ; ' 

— Bože moj; pomozi mi! ' 

Uto vidje ona kako k njoj ide neko ubogo dje- 
vojče, na njemu samo izderana rubina, a rame po- 
modrelo od studeni jer joj se rukav iskinuo. Ali se 

svejedno djevojče nasmijava jer je umilne ćudi. 
Pod pazuhom joj svežanj tniješća. 

— Hoćete li, bako, kupiti luči? — pita dje- 
vojče. 

— Nemam novaca, kćerce, nego ako hoćeš da 
ti okrpam taj rukavčić — reče tužna baka koja je 
još držala u rukama iglu i konac za sinovu košulju. 

Baka okrpa djevojčici rukav, a djevojka joj 
dade svežanj luči, zahvali joj milo i ode dalje, ra- 
dosna što joj rame ne zebe. 


II. 


Uveče reče snaha baki: 

— Mi ćemo poći u goste kumi, a ti da si ugri- 
jala vode dok se vratim. 

Bila snaha proždrljiva i uvijek gledala gdje da 
se ugosti. 

Kad oni odoše, osta baka sama, pa uze onog 
triješća što joj ga prodalo djevojče, i potpali oganj 
na ognjištu, a onda ode u komoru po drva. 

Dok je ona u komori tražila drva, začuje kako 
u kuhinji nešto pucka, nešto kucka: kuc! kuc! 

— Tko je božji? — upita baka iz komore. 

— Domaći! Domaći! — ozovu se iz kuhinje 
neki sitni glasovi kao da žvrgolje vrepci pod stre- 
hom. 

Dalo se baki na čudo što je ovo ovako u noći, 
i ona uđe u kuhinju. Kad ona tamo, ali ono se na 
ognjištu istom rasplamsale luči, a oko plamena za- 


Domaći (»Domovije«). U svih slavenskih naroda nazivaju 
se tako mali kućni dusi koji dolaze na ognjište, pak 
više puta mnogo kvara učine, a katkad znaju i dobro 
učiniti. (Objašnjenje I. B. M) 

igrali kolo »Domaći«, sve sami mužići od jedva po 
lakta. Na njima kožusi, kapice i opančići crveni 
kao plamenovi, kosa i brada sivi kao pepeo, a oči 
žarke kao živi ugljen. 

Izlazi njih sve više i višć iz plamena, svaka luč 
po jednog daje. Kako izlaze, tako se smiju i vrište, 
prebacuju se po ognjištu, cikću od. veselja i hva- 
taju se u kolo. 

Pa zaigra kolo: po ognjištu, po pepelu, pod 
policu, na stolicu, po ćupu, na klupu! Igraj! Igraj! 
Brzo! Brže! Cikću, vrište, guraju se i krevelje. Sol 
prosuše, kvas proliše, brašno rastepoše — sve od 
velike radosti. Vatra na ognjištu plamsa i sjaji, 
pucka i grije; a baka gleda i gleda. Nije joj žao 
ni soli ni kvasca, nego se raduje veselju što joj 
ga bog šalje na utjehu. po Ii ž 

Čini se baki da se pomladila — nasmije se 
kao grlica, poskoči kao curica, hvata se u kolo sa 
Domaćima pa zaigra. Ali joj ipak ostalo još čeme- 
ra u srcu, a to bijaše tako teško te kolo odmah 
stade. 

““— Božja braćo — reče: onda baka Domaćima 
— biste li vi meni znali pomoći da ugledam jezik 
svoje snahe, pa kad kažem momu sinu što sam na 
svoje oči vidjela, možda se opameti! 


. Baka stane pripovijedati Domaćima sve kako 
je bilo. Domaći posjedali uokolo po rubu ognjišta, 
nožice ovjesili niz ognjište, nanizali se kao čičak 
do čička i slušaju baku, pa sve klimaju glavom od 
čuda. Kako klimaju glavama, onako im se žare cr- 
vene kapice: mislio bi tko ono sama vatra na o- 
gnjištu plaminja. < ' 

Kad je baka svršila pripovijedanje, viknu je- 
dan od Domaćih, po imenu Malik Tintilinić: | 

— Ja ću ti pomoći! Idem u sunčanu zemlju i 
donijet ću ti svračjih jaja. Podmetnut ćemo ih pod 
kokoš, pa kad se izlegu svračići, prevarit će se 
snaha: polakomit će se kao svaka šumska guja za 
svračićima i isplazit će jezik. ' 

Svi Domaći ciknuše od radosti što se Malik 
Tintilinić tako dobro dosjetio. Još oni najbolje 
vrište, ali ide snaha iž gostiju i nosi sebi kolač. 

Nasme snaha ljutito na vrata da vidi tko to 
u kuhinji vrišti. Ali kad ona raskrili vrata, a ono: 
top! — prasne plamen, skočiše Domaći, topnuše svi 
u jedan mah nožicama o ognjište, ponesoše se nad 
plamen, poletješe pod krov — kwvrcnuše daščice na 
krovu i nestade Domaćih. a 
Samo Malik Tintilinić ne uteče nego se sakrije 


I 


u pepelu. 


Kako je. plamen iznenada prsnuo uvis, a vrata 
udarila o vratnicu, onako se uplašila snaha i od 
straha sjela na zemlju kao vreća. Rastepe joj 'se 


Malik Tintilinić. Stari: narodni naziv za: jednoga od najživ- 
ljih »Domaćih«. (Objašnjenje I. B. M.) iraku 

kolač u rukama, raspadnu joj se kose i češljevi, 
bulji oči i viče od jada: 

— Što je ovo bilo, nesrećo stara? 

— Vjetar podigao plamen kad si otvorila vra- 
ta — reče baka i mudro se drži. 

— A što je ono u pepelu? — opet će snaha, 
jer je iz pepela virila crvena peta opančića Malika 
Tintilinića. 

— Ono je žeravica — odvraća baka. 

Ali snaha ne vjeruje nego ustane onako rasple- 
tena i ide da vidi izbližega što je na ognjištu. Pri- 
kučla se licem do pepela, ali se Malik Tintilinić 
hitro baci nožicom i kvrcne petom snahu po nosu. 
Viče snaha kao da se u moru topi, sva je garava 
po licu, a pepeo joj posuo raščupane kose. 

— Što je ovo, nesrećo stara? — pita snaha. 

— Poprskao te kesten iz žeravice — odvraća 
baka, a Malik Tintilinić u pepelu puca od smijeha. 

Kad je snaha otišla da se umije, pokaže baka 
Maliku Tintiliniću gdje je u komori snaha nasadi- 
la kokoš da bude malih pilića za Božić. Još iste 
noći donese Malik svračjih jaja i podmetne ih pod 
kokoš umjesto kokošjih. 


II. 


Zapovjedila snaha baki da dobro pazi na ko- 
koš, pa kad se izlegu pilići, neka joj javi. Pozvat 
će snaha čitavo selo da vidi kako ona ima pilića 
za Božić kad ih nitko nema. 

Došlo vrijeme, izlegli se svračići. Javi baka 
snahi da su pilići izašli, a snaha pozove selo. Došle 
kume i susjede, malo i veliko, a bio tamo i sin 
bakin. Snaha zapovjedi baki da donese gnijezdo u 
trijem. 

Donese baka gnijezdo, podigoše kokoš, a ono 
u gnijezdu nešto zakriješti: iskočiše goli svračići, 
pa skok! skok! po trijemu. 

Kada snaha-guja opazila ovako iznenada svra- 
čiće, prevari se, polakomi se u njoj zmijina ćud, 
poletje snaha po trijemu za svračićima i isplazi za 
njima svoj tanki i šiljasti jezik kao u šumi. 

Vrisnuše i prekrstiše se kume i susjede te 
povedoše svoju djecu kući, jer upoznaše da je ono 
zaista šumska guja. 

Majka pak radosno pođe do sina govoreći: 

— Otpremi je, sine, otkud si je doveo, sad si 
na svoje oči vidio koga u kući hraniš. — I mati 
htjede da ogrli sinka. 

Ali sin je bio baš posve budalast čovjek, pa 
se još više usprkosio i suprot sela i suprot majke 
i suprot istih svojih očiju: Neće da sudi ženi-guji, 
nego još vikne na majku: 

— Otkud tebi svračići u to doba, vještice sta- 
ra? Nosi mi se iz kuće! 

E, sad je mati vidjela da pomoći nema. Zacvili 
kao ljuta godina i samo umoli da je bar ne tjera 
iz kuće dok je dan, da ne vidi selo kakvog je sina 
othranila. "ke 

Sin privoli da mati ostane do većera još u 
kući. 

Kad je došla večer, uze baka u torbu nešto kru- 
ha i nešto onih luči što joj ih je dale ubogo dje- 
vojče. A onda ode kukajući iz kuće sinove. 

Čim je mati prešla preko praga, utme se vatra 
na ognjištu i pade raspelo sa stijene. Ostadoše sin 
i snaha u mračnoj izbi — i sada sin osjeti kako 
je počinio veliku grehotu na majci, i pokaje se ja- 
ko. Ali ne smije da ženi o tom govori jer je plaš- 
ljiv, nego joj kaže: 

— Hajdemo za: materom da vidimo. kako će 
poginuti od studeni. . ' 

Skoči veselo zlorada snaha, nadiće im kožuhe; 
obukoše.se i odoše izdaleka za starigom. 
|A baka žalosna ide po snijegu, u po noći, preko 
polja. Kad je došla na jedno veliko stmište, uhvati 
je takva studen da nije: mogla dalje. Zato izvadi iz 
torbe one. luči, razgme snijeg i potpali vatru da 
se malo ugrije. | 

Jedva se luči rasplamsale, ali ono čudo! Eto iz 
njih izlaze Domaći, upravo kao da je na Rudno 
ognjištu! 

Iskakuju iz vatre sve diokoki u snijeg, a za 
njima iskre frcaju na sve strane 'u: tamnu noć. 

Milo je baki, gotovo bi proplakala: od milinja 
što je ne ostaviše samu na putu. A oni se. kupe oko 
nje, smiju se i zvižde. ':/— salim, 

— Božja braćo — reče baka — "sije meni do 
radosti, nego mi hajde pomozite. u nesreći. 

Pripovjedi baka Domaćima kako se budalasti 
sin još više pozlobio na nju“otkad se i on i selo 
uvjerilo da je u snahe zaista gujin; jezik. 

— Izagnao me, a vi pomozite ako znate. m 

.Malo šute Domaći, malo tepu snijeg. s opančića 
i ne znaju baki savjeta. 

Ali onda MalikTintilinić reče: 

— Hajdemo do Stribora, starješine našega. On 
svačemu savjeta znade. 

I odmah se Malik popne na glogov grm, zviznu 
u prste, a ono iz mraka. preko tišina _dokasa. k 
njima jelen i dvanaest vjeverica. 

Posadiše baku na jelena, a Domaći posjedaše na 
vjeverice i pođoše put šume: Striborove, 


Jašu oni kroz noć — na jelenu.rogovi i pa- 
roščići, a na svakom paroščiću zvjezdica. Sjaji se 
jelen i kazuje put, a za njim juri dvanaest vjeve- 

rica, a u svake vjeverice dva oka kao dva draga 
kamena. Jure oni i žure, a za njima izdaleka trči 
snaha i sin, sve im nestaje sape. 

Tako stigoše do šume, Striborove, i ponese je- 
len baku kroz šumu. 


Spozna snaha sve u mraku da je ovo šuma 
Striborova gdje je ona već jednom radi grijeha 
ukleta bila, ali od velike zlobe ne može se ni sje- 
titi svojih novih grijeha, ni pobojati se za njih, 
nego se još više raduje govoreći: »Propast će ne- 
uka baka u ovoj šumi sred tolikih čarolija« — i 
poletje još brže za jelenom. 


Donese dakle jelen baku pred Stribora. Stri- 
bor pak bijaše šumski starješina. Sjedio je sred 
šume, u dudu tako velikom da je u njem bilo 
sedam zlatnih dvorova i osmo selo, srebrnom ogra- 
dicom ograđeno. Pred najljepšim dvorom sjedi Stri- 
bor na stolici, u crvenoj kabanici. 

— Pomozi baki, propala je od snaje-guje — re- 
koše Domaći Striboru kad mu se bijahu poklonili 
i oni i baka. Pripovjede oni sve kako je bilo. A 
snaha i sin došuljali se do duba, pa kroz crvotoč 
gledaju i slušaju što će biti. 

Kad su Domaći svršili svoju pripovijest, reče 
Stribor baki: 

— Ne boj se, starice! Ostavi snahu neka živi 
u zlobi dok je zloba ne dovede opet onamo otku- 
da se prerano oslobodila. A tebi ću lako pomoći. 
Gledaj tamo ono selo, srebrom ograđeno! 

Pogleda baka, a ono njezino rodno selo u ko- 
jemu je mladovala, a u selu proštenje i veselje. 
Zvona zvone, gusle gude, zastave se viju, a pjesme 
potcikuju. 

— Uniđi kroz ogradicu, pljesni rukama i po- 
mladit ćeš se odmah. Ostat ćeš u selu svome da 
mladuješ i da se raduješ, kao pred pedesetak go- 
dina! — reče Stribor. 

Razveseli se baka kao nikada, poletje odmah 
do ogradice, uhvatila se već rukom za srebrna vra- 
tašca, ali se uto još nečega sjetila, pa upita Stri- 
bora: 

— A što će biti od mog sina? 

— Ne budali, bako! — odgovori Stribor — 
otkud bi ti za svog sina znala? On će ostati u ovom 
vremenu, a ti ćeš se vratiti u mladost svoju! Ni 
znati nećeš za kakvog sina! 

Kad je baka ovo čula, zamisli se teško. A onda 
se polako wrati od ogradice, dođe natrag pred Stri- 
bora, nakloni se duboko i reče: 

— Hvala ti, dobri gospodaru, na svemu dobru 
što mi ga daješ. Ali ja volim ostati u svojoj ne- 
sreći a znati da imam sina, negoli da mi dadeš sve 
blago i sve dobro ovoga svijeta a da moram zabo- 
raviti sina! 

Kad je baka ovo izrekla, strahovito jeknu cije- 
la dubrava, prestadoše čari u šumi Striborovoj, 
jer je baki bila draža njezina nevolja nego sva 
sreća ovog svijeta. 

Zanjiše se čitava šuma, provali se zemlja, pro- 
pade u zemlju ogromni dub sa dvorovima i sa se- 
lom srebrom ograđenim, nestade Stribora i Doma- 
ćih — ciknu snaha iza duba, pretvori se u guju 
— uteče u rupu — a majka i sim nađoše se nasred 
šume sami, jedno uz drugo. ' 

Pade sin pred majku na koljena, ljubi joj sku- 
te i rukave, a onda je podiže na.svoje ruke i nosi 
kući kuda sretno do zore stigoše. 

Moli sin boga i majku da mu oproste. Bog mu 
oprosti, a majka mu nije ni zamjerila bila: 

Momak se poslije vjenčao s onirm ubogim i mi- 
lim djevojčetom što im bijaše dovela Domaće u 
kuću. Još i sad sretno žive svi zajedno, pak. im 
Malik Tintilinić u zimnje večeri rado na ognjište 
dohodi. | i e 

Idite vi, djeco, vratite se na 
krčevinu, pa kad vam je oprošte- 
no, vi živite i uživajte u praved- 
nosti ono što vam je suđeno. A ja 
idem da pomognem onome koje- 
mu se najbolje daje uz najtežu 
cijenu. 


KAKO JE POTJEH TRAŽIO ISTINU 


Bilo je to u vrlo davno doba. Na jednoj krče- 
vini u staroj bukovoj gori živio starac Vjest sa 
svoja tri unuka. Desilo se da je starac ostao sam 
sa svojom unučadi te ih othranio odmalena. Bili 
pak unuci sad već poodrasli momci, djedu do ra- 
mena i poviše ramena. Zvali se oni: Ljutiša, Marun 
i Potjeh. 

Jednog jutra u proljeće ustade stari Vjest ra- 
no prije sunca, probudi svoja tri unuka i reče im 
da idu u šumu gdje su lani med vadili i da vide 
kako li su pčelci prezimili i izlaze li već pčelice 
od zimskoga sna. Marun, Ljutiša i Potjeh ustado- 
še, opremiše se i odoše. 

Bijaše dobar komad puta do onog mjesta gdje 
bijahu pčelci. No sva tri brata poznavahu šumske 
prolaze, zato uđoše sigurno i radosno u šumu. Nego 
u šumi bijaše još nekud tamno i nemilo jer sunce 
još ne bješe granulo, niti se čule ptice ili zvjerke. 
Zato postade braći nekako strašno u ovoj tišini 
jer se zorom prije sunca rado povlačio šumom. sve 
od krošnje do krošnje zlobni Bjesomar, vladar 
svih šumskih bjesova. 

Zato braća stadoše jedan drugoga ispitivati: 
što li sve ima po svijetu? No kako ne bijaše ni 
jedan od njih još nikada izašao iz one šume, nisu 
jedan drugome znali da pripovijedaju o svijetu, i 
tako se još više obmeveseliše. Ele, kako bi se ma- 


Bjesomar. Tako nazivahu Stari Slaveni u nekim krajevi 
ma vladara zlih i opakih sila. (Objašnjenje I. B. M.) 

lo obodrili,: stadoše oni “pjevati i ovako dozivati 
Svarožića da izvede sunce: 


Moj božiću Svarožiću 
Zlatno sunce, bijeli svijet! 
Moj božiću Svarožiću. 
Lunajlije, lunaj le! 


Tako pjevajući šumom u sav glas, iziđoše na 
jedno mjesto sa kojega se vidjelo drugo brdo. Kad 
oni tamo, ali navrh onoga brda sinu sjajnost kak- 
ve još nikada ne bijahu vidjeli, a treptjela je kao 
zlatan barjak. 


Protrnuše braća od čuda, a ona svjetlost iščez- 
ne s brda i stvori se bliže povrh jednoga velikog 
kamena, zatim još bliže povrh stare lipe i napo- 
kon zasjaji kao čisto zlato upravo pred njima. 1 
ukaza im se prekrasno momče u blistavu odijelu, 
a oko njega zlatna kabanica trepti kao zlatan bar- 
jak. Ne mogu braća ni da pogledaju u lice moniče- 
tu nego pokriše oči rukama od velikog straha. 

— Što me zovete kad me se bojite, momčići lu- 
'dovčići! — nasmije se blistavo momče, a bijaše o- 
no Svanožić. — Svarožića zovete, Svarožića se bo- 
jite; bijeli svijet spominjete, bijeloga svijeta ne 
poznate! Nego hajde da vam pokažem svijet: i 
zemlju i nebo i da vam rečem što vam je suđeno. 


. To reče Svarožić te. omahnu zlatnom kabani- 
com i zahvati zlatnim skutom Ljutišu, Maruna i 
Potjeha. Omahnuo je Svarožić, vije se kabanica, a 
braća na skutu kabanice viju se i kruže s njom; 
viju, kruže, kruže, a pred. njima poče prolaziti ci- 
Svarožić. Sunčanu svjetlost zamišljali su naši pređi u ob- 


a kare rasi mladića po. imenu Svarožića. (Objašnje- 
.njel. 

jeli svijet. Ponajprije vidješe sve: blago i sva polja 
i sva dobra i sva bogatstva što ih onda na svijetu 
bijaše. Pa onda viju, viju, kruže, kruže i vide sve 
vojske i sva koplja i sve sulice.i sve vojskovođe, 
i sve pljenove što ih tada na svijetu bijaše. Pa on- 
da još jače viju, viju, kmuže, kruže i odjedared vide 
sve zvijezde i sve zvjezdice i Mjesec i Vlašiće i vje- 
tar i sve oblake. Od tolikog viđenja sve se smutilo 
braći, a ono kabanica sveudilj trepti i šumi i šušti 
kao zlatan skut, a Ljutiša, Marun i Potjeh nađoše 
se opet na tratini. Pred njima zlatno momče Sva- 
rožić stoji kao i prije i ovako im kaže: 

— Evo, sada ste, momčići ludovčići, vidjeli 
sve što na svijetu ima. A sad čujte što vam je su- 
đeno i što treba da radite za svoju sreću. 

Čim on to reče, a braća se još više _uplašiše i 
dobro napnu pamet i uši kako bi sve točno upam- 
tili. Al uto Svarožić već bijaše progovorio: — Evo, 
što vam je raditi: ostanite na krčevini i ne ostav- 
ljajte djeda dok on vas ne ostavi, i ne idite u svijet 
ni za dobrim ni za lošim poslom dok ne vratite 
ljubav djedu. — Kad ovo izreče Svarožić, omahne 
kabanicom i nestane ga kao da ga nikad bilo nije, 
a u šumi nasta bijeli dan. 

. Ovo sve slušao i gledao Bjesomar, vladar šum- 
skih bjesova. Bijaše se on došuljao kao magla, sve 
od krošnje do krošnje, za braćom, te se sakrio 
među granama stare bukve. 

Već odavna bijaše Bjesomar zamrzio starca 
Vjesta. Zamrzio ga kako pogana čeljad mrzi pra- 
vedna čovjeka, a mrzi ga ponajviše poradi toga 
što starac bijaše na krčevini zaveo sveti oganj da 
se nikad ne ugasi. A Bjesomaru se ljuto kašljalo 
od svetog dima. 

Ne svidje se dakle Bjesomaru da braća poslu- 
šaju Svarožića te da ostanu uz djeda: i da ga slu- 

že, nego on zamisli da naudi Vjestu i da mu ka- 
kogod pobuni unučad. 

Zato kad se Ljutiša, Marun i Potjeh osvijes- 
tiše od onolikog čuda i kad se podigoše da pođu 
kući, Bjesomar brže-bolje kao oblak s vjetrom, 
strugne u šumski dol gdje bijaše velika rakita. U 
rakiti pak puno sve bjesova. Sitni, nakazni, guravi, 
mrljavi, razroki i svakojaki, igrali se oni po rakiti. 
Tako oni zviždali, ciculjigali i lakndijali. Bijahu 
oni luda i bezglava čeljad, koja niti je za koji po- 
sao, niti može kome nauditi dok ih koji čovjek ne 
primi k sebi. Ovo pak naumi Bjesomar. 

Zato on izabere trojicu od njih i zapovjedi im 
da pođu tamo i da zaskoče svaki po jednog od one 
braće i da gledaju kako li će po njima nauditi 
starome Vjestu. 

Dok Bjesomar tako biraše bjesove, dotle Ma- 
run, Ljutiša i Potjeh iđahu putem, a bijahu tako 
uplašeni te nijesu upamtili ni ono što su gledali 
leteći, ni ono što im bješe rekao Svarožić. 

Došavši pred kolibu, sjedoše na kamen i kazi- 
vahu djedu što im se desilo. 

— A što si vidio leteći i što ti je kazao Sva- 
rožić? — upita Vjest najstarijega unuka Maruna. 
Našao se Marun u neprilici jer ne bijaše ništa 
upamtio, niti se mogaše dosjetiti što li mu je rekao 
Svarožić. No ispod kamena na kojem sjeđahu izi- 
đe mali bijes, sasvim malen, nakazan i rogat, a 
siv kao miš. 

Potegnu bijes Maruna odostrag za košulju i 
šapnu mu: »Reci: vidio sam silena bogatstva, sto- 
tinu pčelaca, kolibu od drva tesanoga i mnogo krz- 
na najskupljega. I rekao mi Svarožić: bit ću naj- 
bogatiji među braćom.« 


rakita — vrsta niske vrbe sa crvenkastom korom 

Marun i ne promisli je li istina što mu bijes 
govori, nego se obradova i onda reče djedu kako 
mu bijes šaptaše. Čim on reče, a bijes mu skoči 
u torbu, sakrije se u jedan kut torbe i ostane 
tamo. 

Upita Vjest drugog unuka Ljutišu što li je vi- 
dio leteći i što li kaza Svarožić? — I Ljutiša nije 
ništa vidio i ništa upamtio. No ispod kamena izi- 
đe drugi bijes, sasvim malen, ružan, nakazan i ro- 
gat, a sur kao tvorić. Povuče bijes Ljutišu odostra- 
ga za košulju i šapnu mu: »Reci: vidio sam mno- 
go ljudi oboružanih, mnogo lukova i strelica i mno- 
go robova okovanih. I rekao mi Svarožić: bit ćeš 
najsilniji među braćom svojom.« 


Ljutiša kao i Marun ništa ne promisli nego bi- 
jaše veoma radostan i slaže djedu kako mu bijes 
šaptaše. A bijes mu odmah zaskoči za vrat, puzne 
mu u košulju, sakrije se u njedrima i ostane tamo. 


Sad upita djed najmlađeg unuka Potjeha; no 
ni on nije ništa uvamtio. Al iziđe ispod kamena 
treći bijes, najmlađi, najružniji, rogat u velike ro- 
gove, a crn kao kwtica. 

Povuče bijes Potjeha za košulju i šapnu: »Re- 
ci: sve nebo i sve zvijezde i sve oblake sam upoz- 
nao. I reče mi Svarožić: bit ćeš mudrac najveći i 
razumjet ćeš što govore vjetrovi i kazuju zvijezde.« 

Ali Potjeh vrlo ljubljaše istinu, zato ne htjede 
da posluša bijesa, niti da laže djedu, nego otepe 
bijesa nogom i reče djedu: 

— Ne znam, djede, ni što sam vidio ni što 
sam čuo. 

Zacviči bijes, ugrize Potjeha za nogu i puznu 
kao gušter pod kamen. Potjeh pak odmah uze tra- 
vu najljuću i poveže nogu kako bi brže zacijeljela. 

II. 


Kada Potjeh onako nogom otepe bijesa, uteče 
bijes najprije pod kamen, a onda se odšulja u tra- 
vu te kroz travu odskače u šumu, a iz šume u 
rakitu. 

Dođe bijes pred Bjesomara, pa dršćući od stra- 
ha reče: . 

— Bjesomare, ljuti care, evo nisam mogao 
da zaskočim momka kojega si mi odredio. 

Razljuti se strahovito Bjesomar jer on pozna- 
vaše ono troje braće, pak se ponajviše i bojao Po- 
tjeha da će se istini dosjetiti. A dosjeti li se on 
istini, onda se Bjesomarlje neće riješiti mi starca 
Vjesta ni svetoga ognja. 

Uhvati dakle ljuti Bjesomar bijesa za rog, po- 
digne ga u zrak i ispraši ga dobro brezovačom. 

— Idi tamo — viknu on tada — idi tamo do 
onoga momka i jao si ga tebi dosjeti li se istini. 

Pusti iza ovih riječi Bjesomar bijesa, a ovaj, 
uplašen kao sinja kukavica, čučao tri dana u rakiti 
te smišljao i razmišljao: kako li će ozaviti tešku 
zapovijed. »Bit će meni taman ista muka sa Potje- 
hom kao Potjehu sa mnom«, mišljaše bijes. On pak 
bijaše pusti lakrdijaš, pak mu se nikako nije ra- 
čilo na teški posao. 

Dok je on tako čučao u rakiti, dotle ona dru- 
ga dvojica bjesova, jedan u torbi Marunovoj.a dru- 
gi u njedrima Ljutišinim, bijahu već na poslu. 
Marun i Ljutiša počeše od onog dana lutati po 
gori i dolinama i malo kada noćivahu u kolibi — 
ito sve radi bjesova. 

Šćućurio se bijes na dnu torbe Marunove, a 
taj je bijes volio bogatstvo negoli svoj desni rog. 
Bode on dakle Maruna po vas dan rogom u boko- 
ve i sve ga nagoni i sve mu cvili: »Hajde žurno, 

hajde! Treba da se traži, treba da se nađe! Da tra- 
žimo pčelce, da sakupljamo meda, da djeljamo 
rovaš od stotinu reda«! 

Ovo govorio bijes jer se u ono doba urezivalo 
na rovaš koliko bi tko obogatio. 

Ljutišu pak bocka rogom bijes u njedrima, a 
taj je bijes htio da bude najjači među svima i go- 
spodar svemu svijetu. Goni i nagoni dakle on Lju- 
tišu da ide šumom tražiti mlade grabiće i tamne 
javore da od njih izradi junački pribor i oružje. 
»Hajde žurno, hajde! Treba da se traži, treba da 
se nađe: koplje, luk i strijela po junačkoj ćudi, 
. strepe pred nama i zvijeri i ljudil« — cvilio 

ijes. 

Slušali Ljutiša i Marun svoje bjesove i eto ta- 
ko lutahu za svojim poslom kako ih bjesovi putili. 

Potjeh pak onoga dana i još tri dana ostane 
uz djeda i podjednako misli i razmišlja: što li 
mu bješe Svarožić rekao. Jer Potjeh hoćaše da 
djedu istinu kaže, ali eto, nikako da joj se dosjeti. 

Tako dan, tako dva, tako tri. Kad al treći dan, 
reći će Potjeh djedu: 

— Zbogom, djede, odoh ja u goru i ne vraćam 
se dok se ne dosjetim istini, pa makar trajalo de- 
set godina. 

Vjest bijaše sijed starac, te mu na svijetu ne 
bijaše stalo ni do čega, jedino do njegova unuka 
Potjeha kojega je ljubio i milovao kao uveli list 
rosicu. Zato on protrne i reče: 

— Što li će meni, sinko, ta istina kad ja, si- 
jedi starac, mogu tri puta umrijeti dok joj se ti 
dosjetiš. 

Tako reče i još se ražali više u srcu negoli u 
govoru i pomisli: »Kako li me dijete ostavlja«! 


rovaš — crta, urez 

Al Potjeh odgovori: 

— Idem, djede, jer sam tako smislio da je 
pravedno. ke: : 

Vjest bijaše mudar starac i pomisli: »Možda 
u ovome djetetu ima više mudrosti negoli u sta- 
račkoj glavi. Ako li pak jadan sagriješi na meni, 
morat će okajati na sebi, jer je pravedan i blago- 
sloven.« Kad to pomisli Vjest, još se više rastuži, 
no ništa više ne reče nego se izljubi s unukom i 
pusti ga da ide kuda bijaše nakanio. i 

Potjeha pak jako zaboli srce za djedom, i ma- 
lo-malo te bi se na pragu predomislio i ostao uz 
djeda. No onda se silom otkine, kako bijaše od- 
lučio, i pođe u goru. . 

Dok se Potjeh tako rastajao od djeda, dotle 
se i onaj bijes iz rakite nakanio da se prihvati 
svoga teškog posla i pošao do krčevine da kako- 
god zaskoči Potjeha. ; 

Ide dakle Potjeh u goru, a oborio glavu; kad 
on do prvog kamena, a pred njega bane onaj bijes. 

»E, to je onaj isti«, pomisli Potjeh, »sasvim 
malen, nakazan, crn kao krtica, a rogat u velike 
rogove.« 

Stane dakle bijes Potjehu na put i ne dade 
mu proći. Razljuti se Potjeh na ovo malo nakaze 
što mu smeta, pa podigne kamen, baci se na bijesa 
te ga zgodi upravo među rogove. — »Ubio sam 
ga!« — pomisli Potjeh. a at iaia rat 

Al kad pogleda tamo, a bijes živ i zdrav i još 
mu narasla dva roga na onome mjestu gdje ga je 
kamen udario. ; . 

»E, taj se ne tjera kamenom«, reče Potjeh sam 
sebi pa obađe bijesa i pođe dalje svojim putem. A 
bijes i opet skoči pred njega te sad slijeva sad 
zdesna trči i skače stazom pred Potjehom kao zec. 

Tako oni stigoše do jednog mjesta koje bijaše 
kao mala ravan među stijenama a vrlo kamenita. 

Na jednoj strani bijaše zdenac. — »Ovdje ću osta- 
ti«, pomisli Potjeh i odmah prostre kožuh pod div- 
ljaku jabuku i sjede da razmišlja i da se u ovome 
miru dosjeti: što li mu bijaše uistinu kazao Sva- 
rožić. s 

Al kad to vidje bijes, sjede upravo pred Po- 
tjeha pod grm i stade praviti svoje blezgarije i do- 
sađivati mu. Pušta bijes Potjehu guštere pod no- 
ge, baca mu čičke na košulju i nagoni mu skakav- 
ce u rukav. 

* — Ovo je naopako, jadan! — pomisli Potjeh 
kad je to trajalo već neko doba. »Ostavio sam mu- 
dra djeda, rođenu braću i rodnu kolibu kako bih 
se na miru dosjetio istini, a sad evo dangubim vri- 
jeme sa ovom rogatom besposlicom.« 

No kako bijaše došao po čestitom poslu, po- 
misli da je najpravije da ipak ovdje ostane. 


II. 


Tako poživješe Potjeh i bijes zajedno na ka- 
menitom zaravanku, i tako prvog dana, tako i sva- 
ki dan: bijes kvari i ometa posao Potjehu. 

Istom svane lijepo jutro, a Potjeh ustane od 
sna i raduje se: »Tiha li dana, radosti moja! Danas 
ću se dosjetiti istini!« Al eto, već se sa divljake 
prosipa puna šaka jabuka po Potjehu, te mu sva 
glava zveči i sve mu se misli pometu. A ona se 
nagrda sa divljake smije i prenemaže od smijeha. 
Il se opet Potjeh u hladu ponajbolje zamisli i sve 
mu se čini: »Eto, eto, sad će mi sinuti u pamet, 
sad ću se domisliti istinil«, a ono bijes u onaj 
čas izdaleka namjeri bazgovom cijevi i polije Po- 
tjeha mlazom one hladne vodice, te mu se odmah 
izgubi u glavi što god bijaše smislio. 

I što god ima ludorije, što god ima blezgarije, 
to bijes po zaravanku stvara. A još bi nekako i 
bilo da se nije Potjehu nekuda i mililo gledati ove 
ludorije. Koliko promišlja o svom poslu, toliko mu 
se oči otimaju da gleda što li sve stvara ono ludo 
čeljade. 

Dogrdjelo to već i samom Potjehu jer ga sve 
više želja mori da se k djedu vrati, a vidi da se 
uz ovog bijesa nikada neće dosjetiti istini. 

— Moram se ja njega riješiti — odluči Potjeh. 

Ele, jednoga jutra zamislio bijes novu dangu- 
bu. Popeo se on navrh stijene na kojoj bijaše str- 
ma vododerina u kamenu, zajašio glatki klipić i 
spustio se po vododerini kao munja. Omili bijesu 
odmah ta igra kao nijedna druga, te mu se prohti- 
je društva za nju. Uze on dakle travu i zazviždi 
u travu preko stijene i šume, a ono iz grmlja, ka- 
menja, iz rakite i šaša dotrkaše, dođipaše sve mali 
bjesovi kao onaj prvi. On njima zapovijeda, a oni 
svaki uhvatiše po klipić, pa na stijenu. Pa da vi- 
diš kada sjedoše na klipiće, te kad poletješe niz 
vododerinu! A bilo ih je svake ruke i svakog ple- 

mena bjesovskoga. Crveni kao crvendaći, zeleni kao 
zelembaći, rutavi kao janje, golišavi kao žabe, ro- 
gati kao puž, šušati kao miš. Takvi oni lete niz vo- 
doderinu na svojim klipićima, kao luda vojska na 
ludim konjima. Lete niza stijenu, jedan drugomu za 
petama i ne zaustavljaše se do pol zaravanka gdje 
ležaše velik kamen, sav obrastao mahovinom. Tu 
se zaustavljaju na mahovini te se od velikog za- 
maha i od puste ludorije koprcaju jedan preko 
drugoga. 

Tako se spušta i hohoće luda družba dva-tri 
puta, a u Potjehu sve jedna misao drugu goni: i gle- 
dao bi ih i smijao bi im se, a opet ga jad hvata 
što mu toliku halabuku dižu, pa tko bi se u njoj 
domislio istini. Amo-tamo, amo-tamo, al onda od- 
luči Potjeh: »E, nema smijeha ni šaranja, ja se tih 
danguba riješiti moram jer uz njih badava sam 
došao ovamo«. 

A Potjeh je opazio da sa vododerine silaze kli- 
pići baš pravcem prema zdencu, pa da nema onoga 
kamena sa mahovinom, odoše bjesovi strmoglavce 
u zdenac. Prikuči se dakle Potjeh onomu kamenu, 
pa kad se bjesovi uz hohot i grohot spustiše ma 
svojim klipićima niza stijenu, a moj ti Potjeh brže 
odvali onaj kamen, i poleti luda vojska pravcem 
do zdenca. Do zdenca, pa u zdenac, naglavce sve 
jedan za drugim, sve jedan preko drugoga: i crve- 


.ni kao crvendaći, i zeleni kao zelembaći, i rutavi 


kao janje, i golišavi kao žabe, i rogati kao puž i 
šušati kao miš, a prvi među njima onaj koji se 
bješe Potjeha nadovezao. 

A Potjeh odmah navali onaj kamen na bunar, 
i eto, tako se uhvatiše bjesovi kao muhe u loncu. 

Obveseli se Potjeh kako li se riješio bjesova, 
pa ode da sjedne i da se sada na miru dosjeti is- 
tini. 

Al jao si ga njemu, jer se u zdencu počeše 
vrtjeti i bjesnjeti bjesovi kao još nikada. Iz zden- 
ca počeše na sve pukotine iskakivati sitni plameč- 
ci što su ih od ljute muke bacali bjesovi. Stadoše 
žišci skakutati i titrati oko zdenca, te Potjehu od- 
mah zakruži glava. Zatvori Potjeh zato oči da mu 
ne smetaju žišci. 

Al ono u zdencu tolika galama, buka, piska i 
lupa, cvil i lavež, kucanje i zapomaganje, da Po- 
tjehu sve uši pucaju, pa gdje bi mogao o čem da 
misli! — Zato on začepi uši da ne čuje. 

Al onda poče do njega pridolaziti para i sum- 
por i čađa što su ih u smrtnoj stisci puštali na pu- 
kotine zdenca bjesovi. Okruži čađa i sumpor Po- 
tjeha i stade ga gušiti i gušiti. 

Spozna dakle Potjeh da tu nema hasne. »E, 
sada vidim bolan: poklopljeni bjesovi sto puta 
gori od puštenih«, reče Potjeh. »Pa hajd da ih pus- 
tim kad ih se ne mogu riješiti. Opet mi je lakše 
uz njihovu lakrdiju negoli uz toliko zapomaganje!« 

Ode on dakle tamo i otklopi kamen, a uplaše- 
ni bjesovi ko divlje mačke poskakaše na sve strane 
i utekoše kud koji u goru i nikada ih više na zara- 
vanak. 

Ostade samo onaj jedan, crn kao krtica, a ro- 
gat u velike rogove, jer on od straha pred Bjeso- 
marom nikako nije smio da ostavi Potjeha. 

Nego i on se od onoga dana nekuda malo smi- 
rio i više poštovaše Potjeha nego dosele. 

I tako se njih dva nekako pogode: obiknu je- 
dan na drugoga i stanu živjeti jedan uz drugoga. 

Al eto već minulo gotovo i godinu dana, a Po- 
tjeh još ni izdaleka da se domisli istini: što li mu 
zapravo bijaše rekao Svarožić? 

Kad već godina blizu, ali bijesu počelo dozlo- 
grđivati. 

— Dokle ću ja ovako ovdje bivati? — pomisli 
on. Stoga jedne večeri kad je Potjeh baš nakanio 
da zaspi, dođe bijes do njega i reče: 

— A kako ti to, golube, sjediš ovdje već malo- 
ne godinu dana i što će to tebi? Eno ti možda 
djed na krčevini već i umro za to vrijeme! 

Zaboli Potjeha srce kao da ga iglom ubolo — 


al on reče: — Eto, tako sam odlučio da ne idem 
odavle dok ne doznam istine jer je istina preča 
od svega. — Tako reče Potjeh jer on bijaše prave- 


dan i blagosloven. 

No Potjeha se duboko kosnulo što je bijes spo- 
menuo o djedu, i cijele noći ne mogaše Potjeh da 
zaspi, nego se kida i lomi i sve misli: kako li je 
sa djedom, sa milim starcem njegovim? 


IV. 


Djed pak življaše za to vrijeme na krčevini s 
Marunom i Ljutišom, ali bijaše život okrenuo ža- 
losno po djeda. Nijesu marili unuci za djeda, niti 
nastojali oko njega. Niti mu dozivali dobra jutra 
ni lake noći, nego jednako hodali za svojim poslo- 
vima i slušali svoje bjesove u torbi i njedrima. 

Donosio Marun svaki dan nove pčelce iz šu- 
me, tesao grede, gradio i sagradio novu kolibu. A 
ponajpače izdjeljao deset rovaša i svaki dan broji 
i prebraja: kad će se rovaši ispuniti? 

Ljutiša pak hodao po lovu i razboju, donosio 
krzna i divljači, dovlačio plijena i blaga, a jednoga 
dana doveo i dva roba zarobljena da služe i poslu- 
žuju braću po vas dan. 

Teško i nemilo bivalo djedu Vjestu uza sve 
ovo, a teško i sve nemilije gledali unuci na starca. 
Šta će im starac kad neće da ga služe robovi nego 

sramoti unučad te sam drva cijepa i sam donosi 
vodu sa kladenca? Tako došlo, te što god bilo na 
starcu, sve smetalo unucima, pa i to što je starac 
jednako prilagao svaki dan po cjepanicu svetom 
ognju. 

Opazio dobro starac Vjest kuda sve to ide i 
da će se njemu doskora raditi o glavi. Ništa ne 
požali za životom, jer što će mu život, nego požali 
što će umrijeti a da ne vidi Potjeha, blagosloveno 
dijete svoje, radost starosti svoje. 

Jedne večeri dakle (a bijaše to baš one večeri 
kad se Potjeh onako lomio radi djeda) reče Marun 
Ljutiši: — Hajde, brate, da se riješimo djeda. U 
tebe je oružje, dočekaj ga na kladencu pa ga 
smakni. 

Ovo ponajpače govoraše Marun, jer mu se htje- 
lo pod svaku cijenu stare kolibe da na onome 
mjestu podigne pčelinjak. — Ne mogu, brate — 
odvrati Ljutiša kojemu na krvi i na razboju ne bi- 
jaše toliko otvrdnulo srce koliko Marunu na bogat- 
stvu i rovašima. 

Al Marun nikako ne popušta, jer mu bijes u 
torbi jednako šapće i došapćuje. Vidio bijes u Ma- 
runovoj torbi da će on prvi maknuti Vjesta sa 
ovoga svijeta i tako steći veliku hvalu pred Bjeso- 
marom. 

Nagovara dakle Marun Ljutišu, al Ljutiša ni- 
kako ne htjede da svojom rukom ubije djeda. Slo- 
žiše se dakle i dogovoriše napokon da će još iste 
večeri potpaliti staru kolibu. Neka izgori ona i u 
njoj starac. 

Kad se sve na krčevini smirilo, odaslaše oni 
dakle robove neka čuvaju te noći u šumi stupice. 
Braća pak odšuljaju se do kolibe Vjestove, zatvo- 
re izvana vrata teškim klinom kako ne bi djed 

utekao iz plamena, i podmetnu vatru pod sva če- 
tiri ušaka. , 

Kad bijaše sve gotovo, odoše oni daleko u go- 
ru da ne čuju djedovo zapomaganje. Dogovoriše se 
da će obaći čitavu planinu kolika je, kako se ne 
bi vratili do jutra dok ne bude sve gotovo: i djed 
i koliba spaljeni. 

Odoše oni, a vatra polako stade lizati oko ug- 
lova. No ono je bila stara orahovina, tvrda kao 
kamen, te plamen sve oko nje liže i oblizuje, ali 
ne može da je zahvati. Istom kasno u noć uhvati 
se vatra krova. 

Probudi se starac Vjest, otvori oči i vidi da 
mu krov nad glavom gori. Ustade i pođe do vrata, 
pa kad nađe da su teškim klinom zamandaljena, 
odmah znadijaše čiji je posao. 

— Oj, djeco moja, jadnici moji! — reče sta- 
rac. — Iz sndaca vaših vadite, a na rovaše mećete. 
Ali gledajte: još vam rovaši nisu puni i mnogo 
čislo na njima nedostaje, a srca ste već do dna js- 
praznili kad eto palite djeda i rodnu kolibu. 

To pomisli djed Vjest o Marunu i Ljutiši i 
više o njima ni jedne ne pomisli, nit se radi njih 
ražali, nego pođe da sjedne i da spokojno sačeka 
smrt. 

Sjedne on dakle na škrinju i zamisli se o svom 
dugom životu. I što god je bilo u životu, ništa mu 
se ne učini teško, jedino to što u svom smrtnom 
času nema uza se Potjeha, ljubljeno dijete svoje 
koje ga je toliko ražalilo. 

Dok on tako razmišljaše, dotle je stajao već 
sav krov u plamenu kao baklja. 

Gorjele i pregorjele grede, stale pucati tava- 
nice. Progorjele, popucale, pa se sa obje strane 


ušak — uglovni potporanj, drveni stup, greda 

kraj starca urušile i grede i tavanice sa plame- 
nom u izbu. Okružio plamen Vjesta, raskrio se 
krov nad njime, vidjelo se gdje se zora po nebu 
razilazi pred suncem. Ustade stari Vjest, podiže 
ruke i oči k nebu i tako čekaše da plamen odnese 
sa ovoga svijeta i njega starca i staru kolibu nje- 
govu. 


V. 


. Teško se izmučio one noći Potjeh, a kad zora 
stade svitati, pođe on do zdenca da ohladi vruće 
obraze. 

Upravo sunce nad nebo, a Potjeh prišao zden- 
cu. Kako k zdencu, al iz vode zasjaji svjetlost. 
Zasjaji, podiže se, te kraj zdenca stade pred Po- 
tjeha prekrasno momče u zelenom odijelu. A bi- 
jaše ono Svarožić. 

Protrne od radosti Potjeh i reče: 

— Moj božiću Svarožiću, koliko te čekam! 
Reci mi jadnome što li mi ono reče da imam uči- 
niti? Evo se ovdje kinim i mučim i dozivam svu 
mudrost godinu dana — i nikako da se dosjetim 
istini! 

Kad on to reče, Svarožić nekud zlovoljno stre- 
se glavom i zlatnim pramom. 

— Ej momčiću, momčiću! Rekao sam ti da 
ostaneš uz djeda svoga dok mu ljubav ne vratiš, 
i da ga ne ostavljaš dok on tebe ne ostavi — reče 
Svarožić. 

A onda još reče: 

— Mislio sam da si ti najmudriji od braće, a 
eto, ti baš i jesi najluđi. Kiniš se i mučiš i dozivaš 
mudrost godinu dana da doznaš istinu. A da si pos- 
lušao srce svoje kad ti je na pragu kolibe govorilo 

da se povratiš i da ne ostavljaš djeda, eto ti, jadan, 
istine i bez mudrosti! 

Tako reče Svarožić i još jedared zlovoljno stre- 
se glavom i zlatnim pramom, pa se ogrnu zlatnom 
kabanicom i nestade ga. 

Zastiđen i zatečen ostade Potjeh sam uza zde- 
nac, a iza kamena smijao se onaj lakrdijaš, onaj 
bijes: sasvim malen, nakazan i rogat u velike ro- 
gove. Dopalo se bijesu gdje Svarožić onako postidi 
Potjeha koji bijaše toliko pravedan. Kad se Potjeh 
povratio od prve zabune, kliknu radosno: — Brže 
da se umijem i da poletim do miloga starca svoga. 
— To reče i prikuči se zdencu da se umije. Nagnu 
se Potjeh da zahvati vode, nagnu se odviše, otkliz- 
nu se i padne u zdenac. 

Padne u zdenac i utopi se. 


VI. 


Iskoči bijes iza kamena, skoči na rub zdenca i 
pogleda da na svoje oči vidi je li istina što mu se 
učinilo. 

Jest, utopio se Potjeh, eno ga, leži na dnu vo- 
de, bijel kao vosak. 

— Oje oj! — zacviči bijes koji bijaše posve lu- 
do čeljade. — Oje oj! danas selim, brate moj! 

Cičao bijes da je sve zvonilo sa onih stijena 
oko zaravanka. A onda se upre o onaj kamen koji 
bijaše oslonjen na rub zdenca, a kamen se prevali 
i dobro poklopi zdenac. Pa onda još povrh kame- 
na baci bijes kožuh Potjehov, pa još na kožuh sjed- 
ne on sam, pa onda stade igrati i skakati po ko- 
žuhu: 

— Oje oj! Oje oj! dovršen je posao moj! — 
ciči bijes. 

Malo-pomalo igrao po kožuhu, malo-malo cičao. 

Al kad se već bijaše umorio, ogleda se po za- 
ravanku — i nekuda mu čudno bude. 

Naučio se bijes na Potjeha i nikad još nije 
imao tako lagodnog živovanja kao uz ovog praved- 
nika. Uz njega je po miloj volji lakrdijao, niti mu 
je tko zanovijetao, niti mu tko zapovijedao. A sad, 
pomisli li pravo, treba da se vrati u rakitu, u ono 
blato, do ljutog cara Bjesomara, a među pet sto- 
tina bjesova, sve samih bijesnih prica kao što i on 
sam bijaše. 

Bijaše on tomu odvikao. Promisli on, promisli 
malo, snuždi se, snuždi malo — pa sve jače. I što 
bi dlanom o dlan udario, eno ga ludo i bezglavo 
čeljade što čas prije likovaše stade sada plakati i 
revati i valjati se po onom kožuhu od ljutog jada. 

Reve on i zavija, te ono ništa ne bijaše što je 
prije cičao. Bijes kao bijes: kad reve, onda baš reve 
— i sve čupa dlake sa onoga kožuha i valja se po 
njemu kao da je s uma sišao. 

U taj čas stigoše na zaravanak Ljutiša i Marun. 

Bjehu oni obišli svu goru te se sada vraćahu 
kući na krčevinu da vide je li djed sretno izgorio 
sa kolibom. Tako na povratku stigoše na zaravanak 
gdje ih još nikada nije bilo. 

Čuju Ljutiša i Marun cvilež i vide kožuh Potje- 
hov, i odmah pomisle nije li Potjeh kakogod zagla- 
vio. 

No baš se i ne ražališe za bratom, jer oni ne 
mogahu ni za kim da žale dok nose bjesove uza se. 

Ali uto se počeše vrpoljiti njihovi bjesovi jer 
su začuli gdje im onaj drug onoliko zavija. A ne 
bijaše nigdje složnijeg naroda ni vjemijih drugova 

u nevolji negoli bijahu bjesovi. Po rakiti se pru i 
kezmaju, al u nevolji jedan za drugog glavu daje. 


Uzvrpoljili se dakle oni, uznemirili, naćulili uši, 
pa onda izvirili jedan iz torbe a drugi iz njedara. 
I kako izviriše, odmah opaze: valja se brajan nji- 
hov s nekim, zavija i reve, i samo se vidi kako dla- 
ke frcaju. 

— Razdere ga strašno zvijere! — viknuše upre- 
pašteni bjesovi, iskočiše iz torbe i njedara te po- 
hitaše do druga svoga. 


: Kad oni tamo, al onaj se na kožuhu prenema- 
že i sve viče: 

— Pogibe onaj momak! Pogibe onaj momak! 
— Tišaju bjesovi druga, misle: trn mu je u peti, 
ili mu komarica u uhu — jer oni ne bijahu živjeli 
uz onog pravednika te zadugo ne znađahu da se 
cvili. 

. |Al onaj jednako reve, i ne možeš svoga glasa 
čuti niti ga možeš smiriti. 

A bjesovi u sto muka što će s njime? A ne 
mogu da ga ostave u ovoj nevolji. Smisle napokon: 
uhvate svaki po rukav od kožuha i odvuku kožuh 
i na njemu druga, te tako otkasaju u šumu, a iz 
šume u rakitu do Bjesomara. 

Ljutiša i Marun pak po prvi puta nakon godi- 
nu dana nađoše se bez svojih bjesova. Kad bjesovi 
od njih odskočili, braći se u isti čas učinilo kao da 
su godinu dana slijepi svijetom hodali i kao da su 
ovog časa na zaravanku opet progledali. 

Pogledaše se kao u bezumlju, pogledaše se jer 
odmah upoznaše kakvu su grehotu na djedu po- 
činili. 
pru i kezmaju — pravdaju se i natežu 

— Brate! rode! — kliknuše jedan drugome — 
da poletimo da spasemo djeda! — I poletješe kao 
da su im krila sokolova, do krčevine. 

Stignu oni do krčevine, a ono koliba bez kro- 
va, a iz izbe plamen kao stup. Samo joj stoje 
zidovi i vrata, teškim klinom zaklenjena. 

Dohrle braća, odbiju klin, nasrnu u izbu i iz- 
nesu na svojim rukama iz plamena starca kojemu 
taman bijaše plamen obuhvatio noge. 

Iznesu Ljutiša i Marun djeda, polože ga na le- 
dinu i stajahu kraj njega, a ne smiju ni riječi da 
progovore. ' 

Malo potrajalo, otvori starac oči, i kad ih ugle- 
da, ništa ne reče njima nego upita: 

— Jeste li gdjegod u gori našli Potjeha? | 

— Nismo, djede — odvrate braća i ne smiju 
da u oči djedu glede. — Eno poginu Potjeh, utopi 
se jutros u zdencu. Nego nama, djede, oprosti, a 
mi ćemo te služiti i nastojati kao robovi. . 

Kad oni ovo rekoše, uspravi se djed Vjest i 
ustane na noge. . 

— Vama je, djeco moja, vidim, oprošteno, jer 
eto živi ostadoste. Al onaj, koji najpravedniji bi- 
jaše, onaj morade životom okajati svoju krivicu: 
Hajde, djeco, vodite me da vidim gdje je poginuo. 

Skrušeno poslušaše Marun i Ljutiša, uzeše dje- 
da pod ruku i povedoše ga spram zaravanka. 

Tek što su malo išli, opaze da su zašli i da 
na tom putu još nikada ne bijahu. Rekoše djedu, 
no on kaže da pođu dalje tim putem. 

Tako stigoše do jedne strmine, a na strmini 
vodio put sve do grebena. . 

— Umrijet će nam djed ovaki slab na ovoj 
strmini — šaptahu braća. 

Al starac Vjest samo reče: — Hajdemo, djeco, 
kud put ide. 

ko oblaka: 


I oni se stadoše verati putem, a starac sve si- 
njiji i bljeđi u licu..A gore na grebenu sve nešto 
milo zuji i bruji i blista i sjaji. 

Kad oni na greben, ali onijemješe i skameniše 
se od čuda i strave. 

Pred njima ni gore ni doline, ni brda ni ravni- 
ne ni ničega, nego se pružio bijeli oblak kao bijelo 
more. Bijeli oblak, a po njemu rumen oblačak. Na 
rumenom oblačku stakleno brdo, na: staklenom br- 
du zlatan dvor, a do dvora široke stube vode. 

Bijaše ono zlatan dvor Svarožića. Iz dvora mi- 
la sjajnost blista: što od rumenog oblačka, što od 
staklenog brda, a što od onog suhog zlata, al po- 
najviše sa prozora od dvorane sjaji. Jer tamo sjede 
uzvanici Svarožićevi na okupu te iz zlatnih kupa 
zdravlje nazdravljaju onome koji im novi pridolazi. 

Al Svarožić niti uziva niti u dvor pušta ikoga 
koji krivicu kakovu na duši nosi. Zato se u dvora- 
ni sakupila družba plemenita i uzomita, pa od nje 
na prozore ona svjetlost sjaji. 

Na grebenu stoji djed Vjest sa unucima — za- 
nijemjeli pa u ono čudo gledaju. Gledaju — kad 
al odjednom opaze gdje na onim stubama do dvo- 
ra netko sjedi. Pokrio lice rukama te plače. 

Pogleda starac, pogleda bolje i upozna: ono je 


Potjeh. 


Zatrepti duša u starca, osovi se on i zovnu pre- 

— Što je tebi, dijete moje? 

— Evo me, djede, izdignula iz zdenca neka ve- 
lika svjetlost i prenijela me ovamo. Do ovuda dos- 
pjeh, a u dvor ne puštaju jer sam se o tebe ogri- 
ješio — odvraća Potjeh. . i 

Prosuše se suze djedu niz lice. Otimaju mu se 
i ruke i srce da ogrli ljubljeno dijete svoje, da ga 

utješi, da mu pomogne, da izbavi čedo svoje mi- 
lovano. ' S. 
Pogledaše Marun i Ljutiša u djeda, al djed se 
sav izmijenio u licu, posinjio, propao i nije nalik na 
živog čovjeka. 

— Umrijet će nam starac pred ovom straho- 
tom — šaptahu oni ijedan drugome. ' 

Al se starac uto posve ispravio i već se od njih 
otputio, te se okrenu k njima i reče: M7 

— Idite vi, djeco, vratite se na krčevinu, pa 
kad vam je oprošteno, vi živite i uživajte u pra- 
vednosti ono što vam je suđeno. A ja idem da po- 
mognem onome kojemu se najbolje daje uz najte- 
žu cijenu. 

Bijaše glas u djeda posve oslabio, al pred nji- 
ma stajaše ravan kao stup. 

Zagledaše se Ljutiša i Marun: što li ovo djeda 
bunca da će prijeći preko oblaka, a eto ni sape za 
govor nema? # : 

Al se već starac odvojio od njih. Odvojio, po- 
šao, zakoračio po oblaku, kao da je ledina. Pa kako 
zakoračio, tako i pošao. Ide starac, ide, a noge ga 
nose kao da je perce, a halja mu se na vjetru vije 
kao da je oblak po onom oblaku. Tako do rume- 
nog oblačka, tako do staklena brda, tako do širo- 
kih stuba. Pohrli starac na stube do unuka. Oj, 
radosti moja, gdje obuhvati djed unuka! Ogrli ga, 
obuhvati ga, kao da ga nikad otpustiti neće. I sve 
slušaju Marun i Ljutiša: preko oblaka se čuje kako 
starcu i djetetu grudi jecaju: od. velike sreće. 

Uhvati onda starac za ruku unuka i povede ga 
uza stube do vrata dvora. Lijevom rukom unuka 
vodi, a desnom rukom pokuca na dveri. > 


sapa — dah 

I vidi čuda! Odmah se vrata širom raskriliše, 
otvori se sva sjajnost dvora, a uzvanici i gosti ple- 
meniti dočekaju na dvorima djeda Vjesta i unuka 
Potjeha, 

Dočekaju, ruke im pružaju i u dvor ih vode. 

Još vidješe Marun i Ljutiša gdje uz prozore 
prolaze i gdje ih za stol meću: prvog među prvima 
djeda Vjesta, a do njega Potjeha, te tamo zlatno 
momče Švarožić zlatnom kupom goste zdravi. 

Velika strava uhvati Ljutišu i Maruna kad se 
nađoše sami pred ovom strahotom. 

— Da siđemo, brate, na našu krčevinu — šap- 
nu Marun. I okrenuše i sađoše. Smućeni od toliko- 
ga čuda, stigoše na krčevinu i nikad više onoga pu- 
ta ni grebena ne mogahu u gori naći. 


VII. 


Tako bilo i svršilo se. 
Marun i Ljutiša poživješe na krčevini. Poživješe 
dug život kao valjani momci i ljudi, odgojiše česti- 
to koljeno, sinove i unuke. Svako se dobro preda- 
valo od oca na šina, pa i sveti oganj, da se k nje- 
mu prilaže po cjepanica svakim danom kako se ni- 
kad ne bi izgasio. 

Ele, pravo se bijaše Bjesomar pobojao Potje- 
ha. Jer da nije poginuo Potjeh tražeći istinu, niti bi 
bjesovi. ostavili Maruna i Ljutišu, niti bi na krče- 
vini bilo svetog ognja ni čestitog naroda. 

Ovako pak sve izišlo na bruku i sramotu Bje- 
somara i njegove vojske. | 

Kad Bjesomaru ona dva bijesa dovukli kožuh 
Potjehov i na njemu trećeg druga koji još sveudilj 
revaše kao sulud, razljuti se strahovito Bjesomar, 

jer spozna da im .izmakoše sva tri momka. Od ve- 
likoga jada dade on svoj trojici bjesova potkresati 
rogove neka hodaju vas život okresani na ruglo 
svakomu. 

Al isto na Bjesomaru osta najveća sramota. 
Eno, svaki mu se dan kašlje od svetoga dima, a u 
šumu nikad ne smije izaći da ne susretne koje va- 
ljano čeljade. 

Ništa dakle ne osta Bjesomaru od svega ovoga 
negoli prazan kožuh Potjehov. I neka mu je, jer 
Potjeh ionako ne treba kožuh u zlatnome dvoru 
Svarožićevu. 


AUTOBIOGRAFIJA* 


Pišem ovu svoju malu autobiografiju, povodeći se 
za pitanjima koja mi je priposlala slavna Jugoslaven- 
ska akademija u Zagrebu kad me je počastila svojim 
zahtjevom da joj pošaljem svoj životopis. Moja su do- 
sadanja književna djela malobrojna, a sadržajem i 
objemom skromna — moj vanjski život pak protekao 
je mirno, ne izlazeći gotovo nikada iz okvira moje prve 
i druge obitelji. Ova autobiografija može dakle samo 
da bude ispovijest o razvitku jednog misaonog i osjet- 
ljivog bića, nipošto pako zanimljiva »povijest života« 
istaknutog pisca. 

Ogulin mi je rodno mjesto, a 18. tmavnja 1874. dan 
mojega rođenija. Moji noditelji (Vladimir Mažuranić, 
tada državni odvjetnik ... i Henrieta rođ. Bernath) bu- 
du 1875. premješteni u Karlovac. No već u mojoj šes- 
toj, a poslije opet u dvanaestoj godini desila se prilika 
da proboravim neko vrijeme u rodnom mjestu Oguli- 
nu. Odande potječu prvi jaki utisci kojih se sjećam. 
Već za prvoga od ovih boravaka sjećam se osobito uz- 
buđenosti koju je u mene proizvela neobičnost oko- 
lice i tamošnjih nanodnih mošnja. Drugi boravak do- 
nio je prve moje bilješke i malo zatim prvu pjesmu 
Zvijezdi moje domovine. Čudnovati i napadni oblici 
Kleka i romamtičnost Dobre pružali su mojoj mašti 
toliko hrane da sam daleko u noć prevraćala u misli- 


* Skraćeno. (Primj. priređ.) 

Jugoslavenska akademija znanosti i umjetnosti u Zagrebu, 
osnivač (1866) i pokrovitelj biskup Josip Juraj Stross- 
mayer 

objem (zastarjelo) — obim, obujam 

ma najčudnovatije slike i fantastične mogućnosti: što 
li se sve odigrava u dubokoj noći oko Kleka ... 

Naobrazba moja sastojala se, osim dvaju javnih 
razreda (jednog nižeg i jednog višeg), u privatnoj obu- 
ci, koja je uslijed opetovanog premještenja noditelja 
bila dosta nesuvisla. Ta mi je obuka pretežno pružena 
u francuskom jeziku :.. Nešto kasnije slijedila je nau- 
ka njemačkog jezika; zatim ruskog te engleskog. 

U ovim jezicima imala sam u kući roditeljskoj (a 
poslije i u djedovoj) na raspolaganje obilnu knjižnicu. 
Čitala sam mnogo i rado, no nikada nisam došla do 
onog poznatog gutanja knjiga koje snalazi djecu u sta- 
novitim godinama. Glavni razlog ove umjerenosti bit 
će valjda taj što me je odvajkada odviše umaralo (a 
i danas me umara) kad naiđem bud u knjizi bud u 
razgovoru da se ta kmjiga ili taj razgovor temelje na 
nazorima oprečnim onim mojim nazorima koje sam 
kao prave upoznala. U biranju knjiga bila sam slo- 
bodna ... 

Najjači upliv na, moju osjetljivu dječju dušu vr- 
šila je okolina. Prvi svjesni osjećaj koji je u roditelj- 
skoj kući u meni nastao, bila je ljubav za hrvatsku do- 
movinu i za onaj široki zanosni pojam slavjanstva ko- 
jemu je ova ljubav jezgrom. Ovo je ne samo prvi osje- 
ćaj već je to u neku ruku prvotna, tada jedino biti- 
šuća tvar, iz koje su se poslije stvarali ostali osjećaji 
moji. 

Preselivši moji roditelji g. 1882. konačno u Zagreb, 
povećao se još ovaj dojam (i svi ostali dojmovi rodi- 
teljskog doma) svakidanijim boravkom u kući moga 
djeda, pjesnika i bana Ivana Mažuranića ... U domu 
djedovu svake se je večeri sastajala njegova razgranje- 


Ivan Mažuranić (1814—1890), pisac epa Smrt Smuailage 
Čengića, prvi hrvatski ban pučanin. Rođen u Novom 
Vinodolskom, umro u Zagrebu. 

na porodica tako da bi stolu pribivalo uvijek 15—18 
osoba. Stolu je predsjedao djed sam, razgovore je ru- 
kovodio on, a njegova tjelesno i duševno tako moćna 
pojava vršila je nedokučiv upliv: na moje biće — upliv 
kojega sam si vrlo rano počela svjesna bivati ... Svaka 
njegova riječ, svaka rasprava (u rasprave se rado upuš- 
tao i nije dao da predmet padne dok ne bi iscrpljen 
bio) bila je uzvišena umom, a još uzvišenija u onoj či- 
stoći i strogosti etičkih nazora kojom kano da je taj 
silni starac prožimao svu okolinu svoju, sav dom svoj, 
sve koljeno svoje ... 

U petnaestoj svojoj godini učinih prvi svoj put, 
ito u Primorje ... Novi Vinodolski obuzeo me je svo- 
jom kamenitom pustoši, svojom živahnošću malog dje- 
čjeg naroda, a osobito svojim morem, koje mi se tek 
tamo počelo u pravoj krasoti prikazivati. Osobito me je 
zagrijao za primorsku starinu razgovor s najstarijim 
bratom moga djeda, 90-godišnjim Josipom, koji je još 
jedini i posljednji nosilo stanu novljansku nošnju: suk- 
nene bijele hlače uska kroja, plavi prsluk i maleni, 
okrugli šešinić. Odlomak neke stare novljanske pjesme 
o »misecu travnju« koju mi je u razgovoru rekao, za- 
bilježila sam odmah u moju bilježnicu. Ta mi je bi. 
lježnica važnošću dakako nadilazila svu ostalu putnu 
prtljagu roditelja. 

U ovo razdoblje djetinjstva ik | nekoliko pjesa- 
ma, sve vrlo nedotjerana oblika, prebujne, s neizvede- 
nim mislima, te pretežno kontemplativnog sadržaja ... 

Tako je moj razvitak napredovao, upijajući iz svi- 
jeta i života samo one dojmove kojima su me moja 
nagnuća vodila. 

Kad sam se god. 1892 (upravo na moj 18. rođen- 
dan) vjenčala s drom Vatroslavom Brlićem ml., odvjet- 
nikom u Brodu na Savi, poslije narodnim zastupnikom 


kontemplativan (lat) — misaon 

na hrvatskom sabonu — došla sam u stari dom obite- 
lji Brlićeve u kojem sve odšjč koliki su interes čla- 
novi te obitelji gojili za umjetnost i književnost, za 
svaki patriotski i lijepi pokret ... Uređena obilna knjiž- 
nica sabrana Ignjatom Alojzijem Brlićem, zatim nje- 
govim sinovima Andrijom Torkvatom i: Ignjatom, koju 
sam zatekla, sastoji iz djela sviju jezika — a uz to iz 
rukopisne zbirke, a ponajpače iz zbirke korespondencije 
od god. 1726—1860. Ta zbirka sadržava do tisuću pi- 
sama, među njima su listovi gotovo sviju istaknutih 
ličnosti našega javnoga života, od sto godina amo. Ko- 
lika obilna hrana za moja literarna nagnuća! 

Ipak je prvih deset godina mojega braka bilo ta- 
ko 'obuzeto obiteljskim i materinskim brigama .te duž- 
nostima društvenim i javnim koje sam uz mojeg sup- 
ruga morala dijeliti, da sam tijekom toga doba sve 
moje literarne sanjarije napustila ... 

U ovo doba bili smo moj suprug i ja opetovano 
puta gostima vladike Stnossmayera u njegovu dvoru 
u Đakovu. Posjetili smo ga prvi put odmah kratko do- 
ba iza našega vjenčanja. U svojoj pisaćoj sobi primio 
nas je biskup sa svojom osobitom ljubežljivosti. Zaveo 
je živu i ljubaznu konverzaciju koja je doskora, ne 
znam kako, prešla na književno polje ... 

Kad je počela dorašćivati četica moje djece i kad 
se je u njih pojavila običajna u to doba želja za čita- 
njem — učinilo mi se ujedanput da sam našla točku 
gdje se moja želja za pisanjem izmiruje s mojim shva- 
ćanjem dužnosti. Moja djeca žele čitati — koja nadost 
za mene da i na tom polju budem njihovim provodi. 
čem, da im otvorim vrata k onom bajnom šarolikom 
svijetu u koji svako dijete stupa prvim čitanjem — da 
njihove bistre i ljubopitne očice svrnem na one stra- 
ne života koje želim da najpnije uoče i da ih nikada 


korespondencija (lat) — prepiska 

s. vida ne izgube. Kako da se sakuo posao ne slaže sa 
mojim dužnostima?! | 

Jednog dana sjedoh da napišem prvu moju knji- 
žicu: Valjani i nevaljani — pjesme i pripovijetke x: 
dječake. Kmjižica je izašla 1902. u vlastitoj nakladi, 
to lih u sto primjeraka — za obiteljski i prijateljski 
krug. Godine 1906. izašla je među izdanjima Hrvatskog 
pedagoškog zbora druga moja knjižica: Škola i prazni- 
ci, nešto većeg objema negoli prva, a isto tako sastav- 
ljena: izmjenično pripovijetke i pjesme . 

Nakon ovih dviju knjižica bila je prekinuta moja 
književna djelatnost u dječjem svijetu. Kako sam us- 
lijed boležljivosti napustila pisanje tijekom dviju go- 
dina, to su moja djeca već bila poodrasla — oni misu 
duševno trebali provodiča, oni su stupali uporedo me- 
ne, mogli su već shvatiti ne samo ono što im govorim 
njih radi, već i ono što se momu peru izmiče od pot- 
rebe srca ... Godine 1912. napisah dakle brošuricu pje- 
sama pod | imenom. Slike. Izašla je vlastitom  nakla- 
dom .... 

Godine 1913. vratila sam se dječjem svijetu i na- 
pisala knjižicu Čudnovate zgode šegrta Hlapića koja je 
izašla opet među izdanljima Hrvatskog pedagoškog zbo- 
ra. Ova se je pripovijetka, kako mi se čini, najviše 
svidjela i djeci i onima koji kao svjedoci ili kao glas- 
nici čitaoci dijele radosti dječjeg čitanja. Bilo mi je 
glavno nasitojanje da u toj pripovijeci postignem do 
skrajne granice jednostavnost i bistrinu sloga i jezika 
kako bi dječji likovi i prizori zaista proizlazili u pra- 
voj dječjoj čistoći i jasnosti ... 

Osim nekojih neznatnih beletrističkih prinosa u 
raznim časopisima imam samo još da spomenem Pri- 
če iz davnine. Rukopis predala sam u ožujku ove godi- 
ne odboru Matice hrvatske, te će u jeseni ove godine 
izaći. Bilo mi je nastojanje da u skroz slobodnu inven- 

ciju tih priča upletem nazive, likove i duh drevne hr- 
vatske i opće slavenske mitologije, i to one koja je 
manje poznata. 

Ovime je završen popis malobrojnih mojih dosa- 
danjih radnja. O budućim pak književnim osnovama 
tko da govori u ovo vrijeme? Malone polovica čitavog 
ljudstva ziba se na momu strahota i neizrečenih, što 
tjelesnih što duševnih, patnja — a svaki od nas pod- 
nosi teške udarce bure ove. Tko pak poznaje dovoljno 
dušu svoju a da bi mogao proreći kakova će ona izaći 
iz ovih kušnja, kako li će se prekaliti, kojih li će 
čuvstava u njoj nestati i koja će nam se možda dosa- 
da neslućena shvaćanja otvoniti kad prepatimo razdo- 
blje ovo? ' 

Za svakoga koji danas živi, znači ovo vrijeme be- 
zuvjetni završetak jednog odsječka duševnoga života, 
te završujući ovdje na papiru ovo poglavlje moga ži- 
votopisa držim da je i u faktičnom životu jedno pog- 
lavlje dovršeno. 


Topusko, svibanj 1916. 


IVANA BRLIĆ-MAŽURANIĆ 

